
PREDGOVOR 


ozaik političkih i socijalnih profila naše suvre- 
menosti iz pera Hrvoja Klasića, renomiranog 
povjesničara i znanstvenika mlađe generacije, pouzda- 
no razotkriva prešućivane, zatomljene ili jednostavno 
druge strane našeg društva. Kada smo u svibnju 2018. 
angažirali autora ove knjige kao stalnog kolumnista 
Net.hr-a smatrali smo da je domaćoj kolumnistici i čita- 
teljstvu potreban novi kut gledanja, nepotrošena i ori- 
ginalna perspektiva. Nije slučajno što u posljednje 
vrijeme glas kompetentnih povjesničara postaje vrlo 
dragocjen u javnosti. Povijest se u našoj sredini, čini se, 
srozala na razinu svakodnevnog naklapanja, o njoj ra- 
spredaju i oni koji nešto znaju i drugi koji se njome slu- 
že kako god im padne na pamet. Gotovo bi se moglo 
reći da se o povijesti u našoj javnosti danas lupeta kao i 
o nogometu, svatko ima neko mišljenje i lako ga plasira 
u javnu sferu. 
Klasićeva redovita tjedna kolumna stvorila je dobit- 
nu kombinaciju. Znanstvena naobrazba i širina per- 

spektive, s jedne strane, te spremnost da se u tjednom 
ritmu prosuđuju — sada i ovdje — prijepori našeg vreme- 
na, s druge strane, čine Klasićeve radove istodobno 
studioznim i angažiranim, analitičkim i aktivističkim. 
Tekstovi otkrivaju stajalište javnog intelektualca odgo- 
vornog ne samo uskoj znanstvenoj zajednici nego i 
svekolikoj čitalačkoj publici. 

Niti je sve dosada bio samo crni mrak niti je moguće 
u blještavom svjetlu ovog sada prepoznati konture 
obećane nam Švicarske, studiozno i strpljivo objašnja- 
va Klasić iz tjedna u tjedan. Autor ustraje na tvrdogla- 
vim činjenicama i dosljednim interpretacijama. Utoliko 
i ne dopušta našoj kulturi prepunoj predrasuda, ostra- 
šćenih revizija i postmodernih ho-ruk tumačenja da 
postanu dio naše javne svijesti. Ta su povijesna svjedo- 
čanstva osobito važna za mlađe generacije, koje s uz- 
makom humanističke naobrazbe i kritičke svijesti biva- 
ju ostavljene na vjetrometini buke praznih riječi i 
zavodećih destruktivnih ideologija. 

Osobnom hrabrošću i angažiranošću autor ukazuje 
na netoleranciju, isključivost, nacionalizam i povijesni 
revizionizam ne samo elita nego i društva u cjelini koje 
takve ideje prihvaća i promiče. Podsjeća da ono što nam 
je postalo normalno, takvo zaista nije i ne bi trebalo biti. 
U današnjoj Hrvatskoj isticanje očitog, pa i neupitnih po- 
vijesnih činjenica, nerijetko je čin građanske hrabrosti. 

Klasić ne djeluje zatvoren u intelektualnoj čahuri, 
nego nastupa kao glas razumljiv svima, aktivistički i, 
recimo to otvoreno, prosvjetiteljski. Današnji trenutak 

vapi za pouzdanom i smirenom dijagnozom dubokih 
demokratskih deficita i anomalija u našem društvu. Na 
tom tragu autorov kritički glas, s dosljednim i uvjerlji- 
vim stajalištima, utemeljeno se odupire kolektivnim 
stereotipima i dominantnom javnom mnijenju. Klasiće- 
vi nerijetko disidentski i naizgled osamljenički prilozi, 
duboko obogaćuju našu pozadinsku političku kulturu. 

Autor društvenoj i političkoj zbilji pristupa s meto- 
dom konkretnog totaliteta. U svojim kolumnama ana- 
lizira konkretne isječke iz prošlosti ili sadašnjosti simp- 
tomatične za stanje cijelog društva i duh jednog 
vremena. Svojim tekstovima ulazi u kritiku djelovanja 
glavnih protagonista naše društvene i političke scene. 
No, često progovara i o današnjoj i prošloj svakodnevi- 
ci, odrastanju u socijalizmu, ljudima koje je upoznao i 
koji su dijelili sudbinu njegove generacije, koja je isku- 
sila i doba nacionalizma. Utoliko će i ova zbirka, dije- 
lom ispričana i iz vlastite perspektive, za neke buduće 
čitatelje predstavljati uvjerljiv, točan i povremeno po- 
tresan mozaik našeg doba. 

Osim nagrada i pohvala, i mnoštvo udara i kritika, 
Pai prijetnji koje je doživljavao dokaz su autorove aktu- 
alnosti i relevantnosti koja će se u potpunosti moći mje- 
riti tek kad sodmakom budemo retrospektivno sudili o 
našem dobu, bez povišenih strasti. Tada će ova knjiga, 
vjerujem, moći poslužiti i kao orijentir za razumijevanje 
jednog vremena. Kada se ispušu ideologije i smire ten- 
zije, prepoznat će se da su zameci Zla na koje Klasić u 
svojim kolumnama upozorava zaista i postojali. 


Ir 7 Z 
Predgovoj 


Kao rafinirani povjesničar Klasić se oslanja na nor- 
mativnu snagu tradicije. Izbjegava stereotipe prema 
kojima je ono novo nužno i uvijek bolje. Uspoređuje 
sadašnji trenutak, uz povjesničarsku zadršku, s onim 
što je bilo, ne bi li ono što jest dobilo pravu vrijednost i 
bilo stavljeno u primjeren kontekst. Takvo sagledava- 
nje sađašnjice uvjerljivo i zorno pokazuje trendove na- 
šeg razvoja. 

Kada smo angažirali Hrvoja Klasića, znali smo da či- 
nimo pravu stvar. Nismo mogli, naravno, predvidjeti 
kako će odjek njegovih tekstova biti doista impresivan. 
Nismo bili potpuno svjesni onoga što danas možemo 
uočiti: Hrvoje Klasić predstavlja doista novi i drukčiji 
kolumnistički glas. Erudicija i znanje donedavno su za 
novinske komentatore bili dobrodošli pomoćni alati, 
svaki je kolumnist bio prepoznatljiv po svom specifič- 
nom znanju, načinu na koji koristi metafore ili sarkazam 
u tekstu. Za Klasića, erudicija i znanje znaju biti i glavni 
sadržaj teksta. Nastupilo je doba nepismenih i kolumnist 
najnovijeg doba činjenicama i argumentima suprotstav- 
lja se dominantnom nacionalističkom diskursu. 

U trenucima kada mladi, posve netipično, svoj bunt 
izražavaju folklorom establišmenta, simbolima davno 
poražene ideologije, tekstovi kao što su ovi čine se 
prijeko potrebnima. Deseci tisuća čitatelja Klasićevih 
kolumni utorkom, dokaz su tome kako autor kontra 
struje ipak ne pliva sam. 


Filip Raunić, glavni urednik portala Net.hr 

Uvod 


Uvop 


iti društveno aktivan može se na različite načine. 

Netko se učlani u političku stranku, netko volonti- 
ra u humanitarnoj organizaciji. Jedni svoj aktivizam 
pokazuju izlaskom, a drugi baš neizlaskom na izbore. 
I sam sam kroz život na različite načine pokušavao 
mijenjati svijet u kojem živim. Bio sam u ratu, učlanio 
se u stranku, organizirao različite peticije i tribine, su- 
djelovao u brojnim protestima. U međuvremenu sam 
na Filozofskom fakultetu u Zagrebu završio studij po- 
vijesti, na kojem sam magistrirao i doktorirao. Posljed- 
njih gotovo dvadeset godina na istom fakultetu pre- 
dajem kolegije vezane za svjetsku i hrvatsku/jugo- 
slavensku povijest 20. stoljeća. 

Biti povjesničar u društvu koje ne samo da je optere- 
ćeno nego i duboko podijeljeno kada je u pitanju odnos 
prema prošlosti, poseban je izazov. Naravno, s tim iza- 
zovom se svaki povjesničar nosi na svoj način. Dio ko- 
lega glasno i jasno upozorava na opasne tendencije u 
procesu suočavanja s prošlošću, na revizionizam i ne- 

gacionizam, na laži i obmane koje se koriste kao po- 
gonsko gorivo za nacionalizam i šovinizam. Ima i onih 
kolega koji se više vole držati ,po strani“, čiji se stavovi 
u društvu rijetko čuju, koji će radije konformistički pre- 
šutjeti nego javno ukazati na očite zloupotrebe povije- 
sti. Nažalost, ima i onih povjesničara čiji su stavovi ne- 
posredno utjecali na stanje u kojem se nalazimo, koji su 
svoj znanstveni integritet podredili ideološkim i (dnev- 
no)političkim ciljevima. 

Razmišljajući o svojoj profesionalnoj i društvenoj 
ulozi procijenio sam da pisanje znanstvenih radova i 
držanje nastave studentima, koliko god se trudio biti 
kvalitetan i inovativan, nije dovoljno. Zato sam odlučio 
iskoristiti sva sredstva kako bih ono čime se bavim što 
više približio najširoj javnosti. Cilj je bio rezultate vla- 
stitih istraživanja ,jednostavnim“ jezikom učiniti ra- 
zumljivima, zanimljivima i intrigantnima svima koji 
nisu profesionalni povjesničari. Smatrao sam, i sve sam 
uvjereniji u ispravnost tog stava, da biti znanstvenik i 
društveno angažiran intelektualac nisu pozicije koje 
jedna drugoj smetaju, već se naprotiv izvrsno nado- 
punjuju. 

Ako postoji volja, mogućnosti javnog angažmana 
jednog povjesničara su brojne i raznovrsne. U posljed- 
njih nekoliko godina sudjelovao sam u nizu tribina, 
okruglih stolova i promocija, komentirao događaje za 
sve vrste medija, održavao radionice i javna predavanja. 
Govorio sam pred osnovnoškolcima i umirovljenicima, 
antifašistima i svećenicima, u zemlji i inozemstvu. 

Zbog svega navedenog, a svjestan moći i utjecaja in- 
terneta, nisam ni sekunde dvojio kada me je Filip Rau- 
nić u ime portala Net.hr zamolio da postanem njihov 
stalni kolumnist i komentator. Hvala Filipu na povjere- 
nju i prilici. U nepunih godinu dana na portalu je 
objavljeno više od 40 kolumni u kojima se dotičem ra- 
znih tema, događaja i ličnosti. Kako onih iz prošlosti, 
tako i iz sadašnjosti. Zanimanje koje su izazvale bio je 
povod da ih se skupi na jednome mjestu i objavi kao 
knjigu. Za taj dio su svakako najzaslužniji ljudi iz Na- 
klade Ljevak s kojima godinama uspješno surađujem. 
Naslov knjige, Bijelo na crno, sugerira nekoliko stvari. 
dica revizionističkog pristupa prošlosti, koja odnose 
toliko učini apsurdnima da ono što bi trebalo biti pozi- 
tivno, odnosno , bijelo“, postane negativno, tj. ,,crno“, i 
obrnuto. Naslov također sugerira da svojim tekstovi- 
ma pokušavam ,osvijetliti“ ili bolje rečeno rasvijetliti 
neke događaje iz prošlosti, posebno iz onih ,mračnih“ 
razdoblja. I naposljetku, naglašavanjem potrebe za ra- 
zličitim oblicima društvenog aktivizma često svojim 
tekstovima nastojim potaknuti čitatelje da se zajedno 
izborimo za bolji svijet i pobijedimo ,,crnilo“ koje nas 
okružuje. 

Na kraju, moram naglasiti da sam zahvalan svima 
koji su mi pomogli različitim komentarima, savjetima, 
dobronamjernim kritikama ili jednostavno svojim 
društveno angažiranim postupcima. Neću ih sve na- 
brajati, ali oni dobro znaju koliko ih cijenim. 

Uvod 


Jednu osobu ipak moram izdvojiti. On je u svakom 
trenutku bio moj ,posebni savjetnik“ i ,stručni recen- 
zent“, čak i kad nije znao da to jest. Unatoč svemu, naj- 
važnija uloga koju je imao u mom životu bila je ona 
očinska. Hvala ti, tata! 


Hrvoje Klasić 
Zagreb, 4. veljače 2019. 

KOLUMNE 


Zašto se Hrvati ne suočavaju, 
nego svađaju s prošlošću? 


e 2.5. 2018. 


[ako su Hrvati opterećeni prošlošću tijekom cijele go- 
4. dine, mjesec svibanj jedan je od onih koji pokazuje 
kako prošlost ne samo opterećuje nego i (dalje) dijeli 
hrvatsko društvo. Ima li boljih primjera koji dokazuju 
ovu tezu od nekoliko obljetnica koje su upravo pred 
nama. U svibnju se rodio (1892.) i umro (1980.) Josip 
Broz Tito. Dio građana Hrvatske u njemu prepoznaje 
tipičnog ,hrvatomrsca“ i jednog od najvećih zločinaca 
20. stoljeća, dok je za druge Tito najsposobniji političar 
i najuspješniji državnik u hrvatskoj povijesti. Dana 8. 
svibnja 1945. nakon četiri godine ratovanja s okupato- 
rima i domaćim kolaboracionistima jedinice Narodno- 
oslobodilačke vojske (,,partizani“) oslobađaju Zagreb. 
Naravno, to je verzija koju prihvaća jedan dio javnosti. 
Za drugi, upravo je toga dana nakon četiri godine hr- 
vatske vlasti Zagreb okupiran od jugoslavenskih ko- 
munista. Točno tjedan poslije, 15. svibnja 1945. oružane 
snage s područja Jugoslavije koje su bile u savezničkom 

odnosu s Trećim Reichom prisiljene su na kapitulaciju 
i kod austrijskog gradića Bleiburga bivaju izručene (od 
Britanaca) Jugoslavenskoj armiji. lako je obračun s Hi- 
tlerovim saveznicima u proljeće i ljeto 1945. bio više 
pravilo nego iznimka u cijeloj Europi, masovnost i bru- 
talnost osvete u jugoslavenskom slučaju neusporedivi 
su s ostalim primjerima. Svake godine na taj dan po- 
sljednjih nekoliko desetljeća na bleiburškom se polju 
odvija komemoracija za sve one nad kojima je smrtna 
kazna izvršena bez ikakva sudskog procesa. Istodobno 
su se na toj komemoraciji desetljećima pojedinci šetali 
u ustaškim uniformama, pozdravljali jedni druge 
ustaškim pozdravom i nitko od njih nije ni pomišljao 
ograditi se, a kamoli osuditi ustaški režim i ustaške zlo- 
čine. I u ovom slučaju hrvatsko društvo je podijeljeno. 
Ne u vezi s priznavanjem zločina koji je neosporan, 
nego zbog načina na koji se počinjeni zločin komemo- 
rira. Dok jedni Bleiburg uspoređuju s Jasenovcem i u 
»Sstradanju nevinih Hrvata“ prepoznaju genocid, dru- 
gima su ikonografija i izjave koje se tamo mogu čuti 
dokaz da je glavni cilj okupljanja ipak veličanje NDH i 
žal nad porazom 1945. 

Ovo su samo neki od brojnih primjera podijeljenosti 
hrvatskog društva. Naravno da podjele i različiti stavo- 
vi nisu ni neobični niti su hrvatska posebnost. Činjenica 
koja bi ipak trebala zabrinjavati jest da energija koju Hr- 
vati, barem u javnom prostoru, troše na prošlost nije ni 
približna onoj koju posvećuju raspravama o budućno- 
sti. Dodatni je problem što ta energija, nažalost, ne služi 

kao poticaj za tolerantan i konstruktivan dijalog, nego 
se najčešće svodi na uvrede i diskvalifikacije, bez ikakva 
utemeljenja u znanstvenim spoznajama. 

Zbog svega navedenog prihvatio sam ponudu da za 
Net.hr pišem kolumnu o kontroverznim temama iz hr- 
vatske i svjetske povijesti te o načinima na koje se znan- 
stvenici i društva u cjelini s njima suočavaju. Mislim da 
je potreba, pa čak i dužnost svakog stručnjaka da svo- 
jim znanjem pokuša pomoći boljem razumijevanju 
nedoumica i nepoznanica prisutnih u najrazličitijim 
područjima života. Od cijepljenja i GMO hrane do su- 
očavanja s prošlošću. Ponekad rješenje određenog pro- 
blema podrazumijeva i angažman više stručnjaka iz 
više različitih disciplina. Evo uzmimo npr. pitanje iz 
naslova ovog teksta. Kao povjesničar pokušat ću u ko- 
lumnama odgovarati na pitanja s čime bi se iz prošlosti 
trebalo suočavati, kako bi suočavanje trebalo izgledati i 
kakva su iskustva drugih u vezi s tim. Međutim, za od- 
govore na pitanja zašto se neki ne suočavaju, nego sva- 
đaju s prošlošću, zašto imaju potrebu uljepšavati je, 
negirati ili izmišljati, siguran sam da bi bilo zanimljivo 
čuti mišljenje i nekih drugih struka. Imajući u vidu ,,ar- 
gumente“, ,zaključke“ i ,kvalitetu“ rasprava onih koji 
tako tretiraju prošlost, sigurno bi uz pomoć različitih 
društvenih i humanističkih struka, mišljenje ponekad 
trebalo potražiti i kod nekih medicinskih struka. 

Zašto se Europa ponosi, 
a Hrvatska srami svog antifašizma? 


e 8.5. 2108. 


/ ao i danas, 8. svibnja 1945. bio je utorak. Toga 

\ dana u 23:01 nakon šest godina ratovanja bezuv- 
jetnom kapitulacijom Njemačke službeno je završen 
najveći i najtragičniji rat u povijesti. lako je svaki rat na 
svoj način brutalan, ono što Drugi svjetski rat čini ,po- 
sebnim“ su masovni zločini prema civilnom stanovniš- 
tvu. Milijuni nedužnih ljudi ubijeni su na najsuroviji 
način samo zato što su ih fašistička i nacistička ideolo- 
gija proglasile rasno, vjerski, nacionalno, politički... 
nepodobnima. Tijekom rata na najekstremniji se način 
pokazalo lice i naličje ljudske vrste. U prvi plan su više 
nego ikada došli oni sposobni za mržnju, nasilje i zlo- 
čin, ali i oni koji su uvijek, bez obzira na posljedice, 
spremni na hrabrost, solidarnost i požrtvovnost. I jedni 
i drugi niti su se pojavili niti su nestali s Drugim svjet- 
skim ratom. Oni su (od)uvijek među nama. Upravo u 
toj činjenici leži razlog obilježavanja 8. svibnja, odno- 
sno Dana pobjede. Poučeni prošlošću ne smijemo igno- 

rirati ,prve“, nego učiniti sve da nam u izgradnji svije- 
ta u kojem želimo živjeti oni ,drugi“ postanu uzor. 

Svake godine europski i svjetski državnici nastoje 
iskoristiti Dan pobjede kako bi jasno i nedvosmisleno 
poslali poruku u kakvom svijetu oni i njihova društva 
žele živjeti. U svijetu francuskog predsjednika, britan- 
ske kraljice i što je posebno važno njemačke kancelarke 
nema mjesta povijesnom revizionizmu, relativizmu i 
negacionizmu. Njih kukasti križ ne podsjeća na stari 
indijski simbol sunca, za pozdrav podignutom desni- 
com neće tražiti opravdanje u starogrčkom olimpij- 
skom pozdravu, a točan broj ubijenih Židova ne vide 
kao uvjet za davanje nedvosmislene ocjene o režimu 
koji je nastojao provesti ,konačno rješenje“. Znači li to 
da na svoju (pobjedničku) ulogu u ratu gledaju ne- 
kritički? Nipošto! U tim društvima znanstvenici i poli- 
tičari raspravljaju o (ne)opravdanosti bombardiranja 
Dresdena i Hirošime, o poslijeratnom silovanju žena, 
kažnjavanju kolaboracionista bez sudskih presuda ili o 
logorima za Amerikance japanskog porijekla. Upravo 
suočavanjem s negativnim primjerima iz svoje prošlo- 
sti nastoje naglasiti koliko su oni pozitivni važni. Samo 
onaj tko priznaje i kaje se zbog vlastitih pogrešaka ima 
pravo ponositi se dobrim djelima koje je učinio. 

A što je s našim društvom i našim političarima kada 
je u pitanju obilježavanje Dana pobjede? Tko zna koji 
put uspjeli smo učiniti sve suprotno onom što bi treba- 
lo biti normalno i logično. Zemlja i narod(i) s najjačim i 
najbolje organiziranim antifašističkim pokretom otpo- 

ra u Europi tog istog pokreta se posljednjih 28 godina 
srami. Mladići i djevojke koji su u borbi protiv okupa- 
cije, rasnih zakona, koncentracijskih logora, masovnih 
ubijanja i protjerivanja dali vlastite živote, umjesto da 
svojim primjerom predstavljaju uzor mladima u Hr- 
vatskoj i širom Europe, početkom 90-ih godina 20. sto- 
ljeća su ponovno, kao i pedeset godina prije, proglaše- 
ni neprijateljima. Da stvar bude gora, oni koji su na 
vlast u Hrvatskoj 1941. došli isključivo voljom Hitlera i 
Mussolinija, koji su sve vrijeme rata bili njihovi vjerni 
saveznici, koji su u provođenju holokausta i genocida 
nad vlastitim stanovništvom pokazali surovost teško 
usporedivu s bilo kojim drugim primjerom, e ti su u 
međuvremenu postali romantični hrvatski patrioti i 
borci za hrvatsku državu. Naravno, riječ je o ustašama. 
I dok cijeli demokratski svijet, strani političari i rele- 
vantni svjetski povjesničari NDH smatraju marionet- 
skom državom Adolfa Hitlera, a ustaški režim zloči- 
načkim, dio hrvatskog društva, uključujući i neke 
političke dužnosnike, nije baš siguran što je , prava isti- 
na“. I neće ni biti dok god tu ,istinu“ traže u izjavama 
pjevača, nogometaša i političara ,opće prakse“, a ne u 
knjigama i znanstvenim radovima svjetski relevantnih 
povjesničara. 

Za kraj možda i ono najvažnije. Oko interpretacija 
prošlih događaja vjerojatno se nećemo, pa i ne moramo 
složiti. Puno je važnije da razmislimo u kakvom druš- 
tvu sutra želimo živjeti. Ako to neće biti društvo u ko- 
jem se potiču ljudska prava, tolerancija, solidarnost i 

nenasilje, nego nacionalizam, rasizam, isključivost i su- 
kobi, onda su nam ,ustaše i partizani“, nažalost, naj- 
manji problem. Kako budućnost ne bi otišla u tom 
smjeru, važno je o pobjedi nad fašizmom razmišljati 
svaki dan, a ne samo 8. svibnja. 

Bleiburg — sramota pobjednika 


— 13. 5. 2018. 


TO) udite uvjerene, mi ćemo za posljednju stopu 
,g hrvatske zemlje i hrvatske države uprijeti sve 
sile i sve snage i žrtve uložiti, da sačuvamo i najmanji 
dio Nezavisne Države Hrvatske.“ Ove riječi pune opti- 
mizma i požrtvovnosti koje je Ante Pavelić uputio čla- 
nicama Ženske loze ustaškog pokreta objavljene su u 
Hrvatskom narodu 6. svibnja 1945. Istoga dana Pavelić je 
pobjegao iz Zagreba. ,Posljednju stopu hrvatske ze- 
mlje“ uskoro je, bez ikakve volje da je obrani, napustio 
i najveći dio onih koji su podržavali poglavnika prote- 
kle četiri godine. Ustaše su iz Hrvatske 1945. otišli ona- 
ko kako su u nju 1941. i došli. Skrivečki i bez borbe. 
Kad kažem ustaše mislim na one u vojnim uniforma- 
ma, ali i one u civilu poput brojnih ,rojnika“, ,logorni- 
ka“, ,tabornika“ koji su po gradovima i mjestima NDH 
masovnim zločinima provodili rasne zakone i štitili 
rarijsku krv i čast hrvatskog naroda“. Bilo je tu, narav- 
no, i onih koji s ustaškim režimom nisu imali puno 
veze, ali su se iz straha ili prisilno pridružili dugoj ko- 

loni izbjeglica. Osim Hrvata, u toj su koloni bili i brojni 
bosanskohercegovački muslimani, njemački vojnici i 
»folksdojčeri“, Hitlerovi i Mussolinijevi kolaboracioni- 
sti iz Slovenije, nekoliko tisuća crnogorskih i srpskih 
četnika, te ruski Kozaci. Cilj svih nabrojenih bio je isti, 
izbjeći suočavanje s pobjedničkom jugoslavenskom ar- 
mijom i novim vlastima. Ako je cilj i bio isti, razlozi bi- 
jega svakako nisu. Dok su jedni samo željeli da sve sku- 
pa prestane i da iz nastalog kaosa izvuku živu glavu, 
ustaški politički i vojni dužnosnici u bijegu su vidjeli 
odgodu nastavka ratovanja. Nevjerojatno, ali istinito, 
Hitlerovi saveznici, isti oni koji su četiri godine prije 
objavili rat Velikoj Britaniji i SAD-u, sada su se ponada- 
li savezničkom tretmanu i zajedničkoj borbi protiv 
Tita. Entuzijazam svih tih ,idealista“ nije bio jednak, a 
razlike će doći do izražaja na putu prema austrijskoj 
granici. Tako su npr. organizator logorskog sustava u 
NDH Vjekoslav Maks Luburić i zapovjednik Crne legi- 
je Rafael Boban s nizom drugih ustaških zapovjednika 
i vojnika prilikom povlačenja nastavili pružati oružani 
otpor. U tim borbama po Hrvatskoj i Sloveniji izginule 
se tisuće vojnika na svim stranama. Nije nevažno spo- 
menuti, ova stradanja događaju se danima nakon što je 
Njemačka kapitulirala i nakon što je u Europi progla- 
šen mir. S druge strane bilo je i onih, nešto manje spre- 
mnih na žrtvu. Među njima se ističe i ,vođa naš zlat- 
ni“, kako je Anti Paveliću tepao sarajevski nadbiskup 
Ivan Šarić. Dok se nepregledna kolona kretala prema 
Bleiburgu i britanskoj zoni, ,naš Leonida“, da opet citi- 

ram nadbiskupa, odlučio je zaobići prometni kolaps 
koji su uzrokovali njegovi sunarodnjaci i krenuo pre- 
ma Klagenfurtu i američkoj zoni. Mnogi će hrvatski 
emigranti godinama poslije ovaj čin proglasiti kukavič- 
kim. Ne i Srećko Pšeničnik, poglavnikov zet. Iz njegove 
geostrateške analize tastova poteza sve je jasno: , Pave- 
lić je na povlačenje išao skupa s narodom, samo što je 
išao preko Rogaške Slatine, a nije se zadržavao“. 

O sudbini onih koji su u Rogaškoj Slatini ,krivo“ skre- 
nuli i sredinom svibnja 1945. završili na polju ispod blei- 
burškog dvorca u Jugoslaviji se nije govorilo. S razlogom, 
jer je u sljedećih nekoliko tjedana nakon predaje jugosla- 
venskoj vojsci uslijedio po brojkama i po okrutnosti je- 
dan od najvećih zločina u poslijeratnoj Europi. Više dese- 
taka tisuća ljudi ubijeno je po stratištima u Sloveniji i 
Hrvatskoj bez suđenja i često na vrlo svirep način. Obra- 
čun se opravdavao osvetom za sve ono što se događalo 
tijekom rata, ali i strahom od mogućeg novog vojno-poli- 
tičkog sukoba koji se nazirao. Kako god, nije se radilo o 
incidentima, nego o dobro organiziranu pothvatu. 

Mnogi među zarobljenima kod Bleiburga zasigurno 
su zaslužili neki oblik kazne. Mnogi su se samo našli 
na krivom mjestu u krivo vrijeme. I nadasve u pogreš- 
nom društvu. Načinom na koji su stradali i jedni i dru- 
gi potpuno je nepotrebno osramoćen jedan od najsvjet- 
lijih zajedničkih trenutaka u povijesti južnoslavenskih 
naroda. Posebno su osramoćeni oni koji su tijekom rata 
poginuli boreći se upravo protiv terora i nepravednog 
kažnjavanja. 

Odnos prema zločinima i žrtvama, iz bilo kojeg po- 
vijesnog razdoblja, u hrvatskom je društvu još uvijek 
više ideološki prijepor nego ono što bi trebao biti — po- 
kazatelj i mjera ljudskosti. Jer, način na koji se suočava- 
mo s najtamnijim stranama vlastite prošlosti puno više 
govori o nama nego način na koji slavimo pobjede. 
Umjesto daljnjeg moraliziranja, a kao svojevrstan sa- 
vjet, parafrazirat ću Oscara Wildea koji je jednom prili- 
kom rekao da nije problem zgražavati se nad zločinima 
zlih. Ono čime pokazujemo svoju ljudskost jest volja i 
sposobnost da se na jednak način zgražavamo nad ka- 
znama dobrih i pravednih. 

Tito i(li) Tuđman 


—— 22.5. 2018. 


H edan od najboljih pokazatelja kako se suočavamo s 
i prošlošću jest odnos prema dvojici najznačajnijih 
Meratskih političara 20. stoljeća — Josipu Brozu Titu i 
Franji Tuđmanu. Vrednovanje njihovih uspjeha i neu- 
spjeha odličan je primjer koji potvrđuje tezu da proš- 
lost uglavnom doživljavamo kao samoposlugu. Odno- 
sno da u nju (prošlost i samoposlugu) ulazimo po 
potrebi i iz nje uzimamo ono što nam u tom trenutku 
treba. S obzirom na to da su obojica rođena u svibnju, 
ovih smo dana, možda više nego inače, mogli čuti ra- 
zličita mišljenja o značenju jednog i drugog u hrvatskoj 
povijesti. Uspoređujući pristup njihovim biografijama 
u oči ponajprije upada selektivnost i tendencioznost. 
Ono što se kod jednog (pre)naglašava kod drugoga se 
umanjuje ili čak prešućuje. 

Tako u izjavama hrvatskih političara kao i u main- 
streant medijima uglavnom slušamo o Tuđmanu kao 
»,ocu hrvatske države“ i eventualno ponešto o njegovu 
disidenstvu tijekom komunističkog razdoblja. Onaj tko 

bi morao ocijeniti lik i djelo Franje Tuđmana na temelju 
televizijskih priloga, novinskih članaka i izjava politi- 
čara teško bi mogao zaključiti nešto drugo nego da je 
riječ o čovjeku koji je donosio isključivo dobre odluke i 
radio isključivo u interesu Hrvatske i Hrvata. Kritički 
odnos prema cijelokupnom životnom opusu i ove je, 
kao i svih prethodnih godina, nažalost izostao. 

Žao mi je što očito još uvijek nije nastupio trenutak 
u kojem će se uz Tuđmanovo sudjelovanje u stvaranju 
i obrani Hrvatske valorizirati i neke druge teme iz nje- 
gova života. Siguran sam da bi jedna objektivna anali- 
za otvorila brojna pitanja na koja mnogi ne znaju ili ne 
žele čuti odgovore. 

Tako bi npr. bilo zanimljivo čuti zašto se mladi Fra- 
njo odlučio učlaniti u jugoslavenski orijentiranu Ko- 
munističku partiju, a ne u najjaču hrvatsku nacionalnu 
stranku HSS? Zašto se kao Hrvat pridružuje Titovim 
partizanima, a ne Pavelićevim ustašama? Ili bar hrvat- 
skim domobranima. Zašto unatoč svemu što se doga- 
đalo nakon Bleiburga, nakon politički montiranih pro- 
cesa Hebrangu i Stepincu, te nakon rigidnog obračuna 
s neprijateljima“ na Golom otoku, nije odlučio vratiti 
partijsku knjižicu, već naprotiv nastavlja godinama na 
posao odlaziti s crvenom zvijezdom petokrakom ,na 
čelu“? S tim u vezi, bilo bi zanimljivo čuti čime se točno 
bavio mladi Tuđman u generalštabu u Beogradu i kako 
je doživio priznanje da s nepunih 40 godina postane 
general pobjedničke JNA? Hi, da ne budu baš sve samo 
preozbiljna pitanja, vjerujem da bi brojne Hrvate, po- 

sebno ljubitelje nogometa, zanimalo zašto je baš on po- 
stao predsjednik najjugoslavenskijeg nogometnog klu- 
ba - beogradskog Partizana. 

Bilo bi u jednoj takvoj analizi mjesta i za pitanja iz 
novije povijesti. Mnogi pamte susrete Tuđmana i Milo- 
ševića, ali samo po slici. Ton tih razgovora za većinu 
hrvatskih građana i danas predstavlja nepoznanicu. 
Jesu li stvarno, kako svjedoče tadašnji Tauđmanovi naj- 
bliži suradnici, predsjednici dviju država razgovarali o 
podjeli treće? 

Mislim da bi današnjoj mladoj generaciji posebno 
zanimljivo bilo čuti kako je izgledala demokracija u 
Hrvatskoj dok joj je na čelu bio Franjo Tuđman. Kakav 
je bio odnos hrvatskog predsjednika prema onima koji 
su kritizirali njegov rad, posebno novinarima? Iz kojeg 
je razloga dvije godine odbijao ispoštovati volju birača 
i omogućiti konstituiranje demokratski izabrane vlasti 
u Zagrebu? Ima li u njegovim političkim i vojnim odlu- 
kama krivnje što se Hrvatska 90-ih godina 20. stoljeća 
našla u međunarodnoj izolaciji i gotovo pred sankcija- 
ma UN-a? Nakon epizode s Partizanom mnoge bi vje- 
rojatno zanimalo i objašnjenje načina na koji je demo- 
kratski izabran predsjednik, a ne tamo neki komunistički 
diktator, bez ikakvih zakonskih ovlasti uspijevao odlu- 
čivati o imenu jednog nogometnog kluba. 

Danas, kada se većina građana Hrvatske i ekonom- 
skih stručnjaka slaže da su pretvorba i privatizacija 90-ih 
najčešće bili sinonimi za pljačku, bilo bi zanimljivo 
istražiti što je sve najmoćniji čovjek Hrvatske poduzeo 

da to spriječi, a odgovorne dovede pred lice pravde. 
U jednoj takvoj analizi moralo bi svakako biti prostora 
i za pitanje kako je bilo moguće da se u demokratskoj 
državi dogode brojna politički i nacionalno motivirana 
ubojstva, a da ubojice Josipa Reihl-Kira, Ante Paradži- 
ka, Milana Levara, Milana Krivokuće, obitelji Zec, Lju- 
bice Solar i mnogih drugih nikada ne odgovaraju za 
svoje zločine. Vjerujem da bi mnogi voljeli čuti što je 
prvi hrvatski predsjednik, u skladu sa svojim ovlasti- 
ma i autoritetom, učinio da se svi spomenuti i nespo- 
menuti slučajevi razriješe i da se svaki građanin Hrvat- 
ske u svojoj domovini osjeća slobodnim i sigurnim. 
Gotovo 20 godina nakon Tuđmanove smrti i 30 go- 
dina nakon uvođenja demokracije trebalo je već postati 
normalno da suočavanje s prošlošću podrazumijeva i 
ovakva pitanja. Ali, nažalost, nije. Umjesto objektivnog, 
racionalnog i znanstveno utemeljenog sagledavanja 
vrlo složenih povijesnih procesa, i dalje se pokušava na- 
metnuti poželjna i podobna slika prošlosti. Posljedica je 
da jedno razdoblje i vodeću ličnost tog razdoblja nekri- 
tički slavimo, dok drugo razdoblje i drugog vođu upor- 
no nastojimo omalovažiti i često nekritički osuditi. 
Kao netko kome je podobnost uvijek bila stran po- 
jam, ja ću se ipak usuditi postaviti dva ,nepodobna“ 
pitanja. Trebamo li na socijalističko razdoblje gledati 
kao isključivo negativno iskustvo ili na ponešto može- 
mo biti i ponosni? I, jesu li hrvatski političari toliko 
uspješni da nemaju što naučiti od Josipa Broza Tita? 

> 29.5. 2018. 


Primjer prvi. On je čovjek koji je vjerovao u nadmoć 
bijele rase i osobno se hvalio kako je u jednoj afričkoj 
zemlji ubio najmanje tri ,divljaka“. Podržavao je upo- 
trebu bojnih otrova protiv ,neciviliziranih plemena“ u 
jednoj azijskoj zemlji. Nakon što je u Indiji 1943. zavla- 
dala velika glad odbio je lokalnom stanovništvu poslati 
pomoć u hrani ironično im poručivši da su sami krivi 
»kad se razmnožavaju kao zečevi“. Od posljedica gladi 
umrlo je 3 milijuna ljudi. Početkom 50-ih godina 20. sto- 
ljeća odobrio je slanje više od 150 tisuća siromašnih sta- 
novnika jedne afričke zemlje u koncentracijske logore u 
kojima mučenja elektrošokovima, sakaćenja, bičevanja i 
vješanja postaju dnevna rutina. Moglo bi se navesti još 
sličnih biografskih podataka o čovjeku koji je proglašen 
najvažnijom osobom prve polovine 20. stoljeća. Njego- 
vo ime je Winston Churhill. Unatoč svemu navedenom, 
ali ponajprije zbog brojnih ovdje nenavedenih zasluga, 
sunarodnjaci Churchilla ne doživljavaju zločincem, već 
naprotiv najvećim Britancem svih vremena. 

Primjer drugi. Oni su, svaki zasebno, bili na čelu ve- 
like države u kojoj najveći dio 20. stoljeća otprilike 10 % 
stanovništva nije imao osnovna ljudska i građanska 
prava. Razlog je bila isključivo ,pogrešna“ boja kože. I 
ne samo što ti ,obojeni“ nisu imali prava nego su fizič- 
ka i psihička zlostavljanja desetljećima bila dio njihove 
svakodnevice. Na tlu te slobodarske zemlje osnivani su 
početkom 40-ih godina 20. stoljeća koncentracijski 1o- 
gori za one koji su bez ikakvog pravnog utemeljenja 
proglašeni neprijateljima države. Unatoč ustavnim 
odredbama o nepovredivosti osobnih sloboda, u toj ste 
demokratskoj državi mogli doživjeti razne oblike poni- 
ženja, uključujući i zatvorske kazne, ako ste samo sim- 
patizirali ,nepoželjnju“ političku ideologiju. Charlie 
Chaplin i Orson Welles samo su neki od brojnih ljudi 
koji bi imali što reći na tu temu. 

Zapovijedima spomenutih čelnika izvršene su vojne 
agresije na nekoliko svjetskih zemalja i smijenjeni su 
brojni demokratski izabrani državnici. Osim toga uz 
njihovo odobrenje bačeni su širom svijeta deseci miliju- 
na tona različitih bombi, od onih ,običnih“, preko za- 
paljivih do atomskih. Posljedice svega navedenog, ali i 
nenavedenog, jesu stotine tisuća ubijenih i milijuni ra- 
njenih ljudi širom svijeta. 

Imena tih čelnika su Frenklin D. Roosevelt, Harry 
Truman, Dwight Eisenhower, JFK, LBJ, Richard Ni- 
xon... Ronald Reagan... George Bush... Oni su demo- 
kratski izabrani predsjednici Sjedinjenih Američkih 
Država. Smatraju li ih njihovi sunarodnjaci zbog svega 

navedenog zločincima? Naravno da ne smatraju. Jer su 
oni kao politički najmoćnije osobe među ostalim za- 
služni za pozicioniranje SAD-a kao najjače svjetske sile, 
za gospodarski i kulturni razvitak zemlje, ali i za razne 
oblike pomoći brojnim svjetskim državama. 

Primjer treći. On je dopustio osvetu nad onima koji 
su tijekom rata izravno sudjelovali u zločinačkom reži- 
mu ili su ga podržavali. Tom prilikom ubijen je otprilike 
isti broj ljudi kao prilikom bombardiranja Dresdena koje 
je zapovjedio Churchill ili znatno manje od poginulih 
nakon bacanja atomskih bombi na Hiroshimu i Nagasa- 
ki, koje je zapovjedio Truman. On je dopustio osnivanje 
,logora“ za one koje se smatralo potencijalnom prijet- 
njom za državnu sigurnost. U tom logoru uvjeti života 
bili su lakši, a postotak smrtnosti niži u usporedbi s 
onim logorima koje Britanci gotovo istodobno osnivaju 
u Keniji, ali svakako daleko teži od onih u logorima koje 
nekoliko godina prije osnivaju Amerikanci. 

Tajna služba države kojoj je bio na čelu nije uvijek 
poštivala zakonsku proceduru, zbog čega su ubijeni 
deseci ljudi i prisluškivane tisuće. I na jednu i na drugu 
brojku djelatnici CIA-e, MI5 ili MI6 bi se vjerojatno 
samo nasmijali. Da, njegovo nepovjerenje prema poli- 
tičkim neistomišljenicima rezultiralo bi ponekad smje- 
nama i rijetko zatvorskim kaznama političara. Sličan, 
ali puno okrutniji scenarij događao se u odnosu ame- 
ričkih predsjednika i britanskih premijera prema ne- 
istomišljenicima u Iranu, Gvatemali, Kongu, Domini- 
kanskoj Republici, Brazilu, Panami, Južnoj Koreji, 

Vijetnamu, Grčkoj, Indiji, Siriji, Indoneziji, Čileu, Iraku, 
Kubi, Nikaragvi, Boliviji itd. 

Istodobno, uz sve navedene negativne činjenice, on 
je postao simbol najjačeg pokreta otpora tijekom Dru- 
gog svjetskog rata. Više od trideset godina bio je na 
čelu zemlje koja je iz dana u dan napredovala. U toj su 
se zemlji gradile tvornice, bolnice, škole i kulturne in- 
stitucije. Milijunima radnika dodijeljeni su besplatni 
stanovi. Mogućnost obrazovanja i liječenja prestaje biti 
stvar luksuza i postaje javno dobro dostupno svima. 
Umjetnici iz te zemlje bez političkog pritiska stvaraju 
svjetski cijenjena djela. U toj zemlji ljudi su se zaljublji- 
vali jedni u druge a da ih nije zanimalo koje su nacio- 
nalnosti, vjere, a posebno političke orijentacije. 

I možda najvažnije, upravo zbog njegove osobnosti 
i političkog talenta zemlja kojoj je na čelu postat će ne- 
zaobilazan međunarodni faktor tijekom Hladnog rata. 
S njim se o kriznim situacijama u svijetu konzultiraju 
najmoćniji ljudi tog doba u Moskvi, Washingtonu, Va- 
tikanu, Pekingu ili New Delhiju. Država kojoj je on na 
čelu sklapa političke i gospodarske sporazume s Isto- 
kom i Zapadom. A posebno s onima koji nisu bili svr- 
stani ni u jedan od postojećih vojnih i ideoloških bloko- 
va. Brojku od 209 delegacija iz 128 zemalja, koliko ih se 
u svibnju 1980. pojavilo na njegovu pogrebu, većina 
svjetskih političara može samo sanjati. O hrvatskim 
(srpskim, slovenskim...) da i ne govorim. 

On je Josip Broz Tito, predsjednik Jugoslavije, i dio 
hrvatske javnosti doživljava ga isključivo zločincem. 

Cilj ovog teksta nije polemizirati s onima koji tako mi- 
sle ili ih uvjeravati u suprotno. Niti mi je cilj bio prika- 
zati Tita kao idealnog i bezgrešnog političara. Moja je- 
dina namjera je da se s Titovim likom i djelom počnemo 
suočavati onako kako to sa svojim državnicima iz proš- 
losti rade sva ostala demokratska društva. Drugim rije- 
čima, sve ono što je radio loše neka današnji i budući 
hrvatski političari ne ponove, ali sve ono što je učinio 
dobro, neka uzmu u obzir i učine još boljim. A kako će 
ti naši političari pokazati da su stvarno nešto naučili? 
Sigurno ne ideološki ostrašćenim raspravama na odbo- 
rima za imenovanja ulica i trgova. Pravi pokazatelj da 
je lekcija iz povijesti savladana bit će trenutak kada ih 
se, kao njega, počne uvažavati u svijetu i kada zemlja 
koju vode postane subjekt, a ne objekt međunarodnih 
odnosa. Baš kao što je to bila zemlja koju je vodio Josip 
Broz Tito. 

Dan (koje) državnosti? 


— 1.6.2018. 


vih dana ponovo se pokrenulo pitanje kada bi u 
Hrvatskoj trebalo slaviti dan državnosti. Po mišlje- 
nju nekih političara, uglavnom onih ih HDZ-a, to bi (po- 
novo) trebao biti 30. svibnja. Najglasniji u toj inicijativi 
bio je zamjenik predsjednika spomenute stranke nagla- 
sivši da je to ,,dan kad je formiran prvi višestranački sa- 
bor, da je to povijesni dan za Republiku Hrvatsku, upam- 
ćen u narodu“. U nastavku daje i objašnjenje zašto onda 
toga dana više ne slavimo dan državnosti. Zato što nam 
je, kaže on, ,2001. netko pokušao ukrasti povijest“. 
Kradljivci povijesti su, naravno, oni koji na izborima 
2000. pobjeđuju HDZ nakon desetogodišnje vladavine. 
Oni koji su smatrali da formiranje prvog višestranačkog 
sabora s HDZ-ovom većinom (30. 5. 1990.) nije dovoljan 
razlog da se taj dan obilježava kao dan državnosti. 
Upada u oči činjenica da je od spomenute ,krađe“ 
do danas HDZ na vlasti bio duže nego oni koji su , po- 
kušali ukrasti povijest“. Zašto u međuvremenu nisu 
vratili ,ukradeno“ vjerojatno oni najbolje znaju. 

Nema spora da je 30. svibnja jedan od važnijih datu- 
ma u našoj povijesti. Bio je to svojevrstan ,,službeni“ 
početak demokracije u Hrvatskoj. Međutim, u kakvoj 
su vezi taj događaj i (hrvatska) državnost? Ili još kon- 
kretnije, je li Hrvatska toga dana dobila državnost? 
Odgovor je jednostavan. Nije! 

Hrvatska je i prije 30. svibnja 1990. imala svoju dr- 
žavnost. U Ustavu iz 1974. jasno piše da je ,SR Hrvat- 
ska država utemeljena na suverenosti naroda“, da je 
,»Nacionalna država“, te da za njezine građane ,postoji 
republičko državljanstvo“. Istim ustavom određeni 
su teritorij, granice, zastava, grb, pa čak i himna Hrvat- 
ske, kao države. Naravno, jasno je naglašeno da se SR 
Hrvatska nalazi u sastavu SFRJ. Drugim riječima, u 
tom trenutku Hrvatska nije neovisna država. 

Ali, je li to postala 30. svibnja 1990.? Odgovor je opet 
negativan. Baš naprotiv, višestranački sabor koji je 
konstituiran toga dana nekoliko će mjeseci poslije do- 
nijeti prvi demokratski, tzv. Božićni ustav. U njegovu 
članku 140. izrijekom piše: ,Republika Hrvatska ostaje 
u sastavu SFRJ do novog sporazuma jugoslavenskih 
republika ili dok Sabor Republike Hrvatske ne odluči 
drugačije.“ Sabor će drugačije odlučiti tek godinu po- 
slije, u lipnju 1991., donošenjem Deklaracije i Ustavne 
odluke o suverenosti i samostalnosti. Ti će dokumenti 
stupiti na snagu 8. listopada iste godine. 

Dakle, više od godinu dana nakon 30. svibnja 1990. 
Hrvatska je još uvijek formalno-pravno sastavni dio 
države koja se zvala Jugoslavija. Štoviše, u ljeto 1991. 

jedan visokopozicionirani član HDZ-a postat će i pred- 
sjednikom te države. 

Ovaj tekst je tek mali doprinos raspravi o jednom 
važnom događaju iz hrvatske povijesti oko kojeg očito 
postoje određeni prijepori. Ne oko činjenice treba li sla- 
viti uspostavu državnosti i neovisnosti, nego kada i 
kako. Ako će smisao tog (kao i svih ostalih) praznika i 
dalje biti jedan neradni dan više u kalendaru, onda bo- 
lje da ništa i ne mijenjamo. Ako pak želimo ozbiljno 
razgovorati, bilo bi poželjno da u toj raspravi svatko 
ima pravo izreći svoje mišljenje a da zbog toga ne bude 
unaprijed proglašen neprijateljem Hrvatske. Ili, krad- 
ljivcem hrvatske povijesti. 

Jer, pitanje je tko zapravo krade našu povijest? Oni 
koji se usuđuju reći da su Hrvati do 1990. živjeli i u 
Hrvatskoj, a ne samo u emigraciji? Da su brojni hrvat- 
ski političari i prije osnivanja HDZ-a branili hrvatske 
interese. Da su se do 1990. po Hrvatskoj gradile tvorni- 
ce u kojima su radili hrvatski radnici, osnivale škole i 
fakulteti na kojima su se školovali budući hrvatski 
stručnjaci, otvarale bolnice u kojima su se usavršavali 
najbolji hrvatski liječnici. I sve to u nešto većem broju 
nego u posljednjih dvadesetak godina. Jesu li svi oni 
koji nisu doživjeli totalnu amneziju i koji pamte životi 
prije 1990. kradljivci povijesti? 

Ili su ,kradljivci“ oni koji ne znaju učiti iz povijesti, 
koji se snjom ne suočavaju, nego obračunavaju? Oni za 
koje povijest uvijek počinje i završava s njima. 

Može li negiranje zločina 
potaknuti nove zločine? 


> 5.6. 2018. 


(9 pet smo dobili packe. 
Ne mislim pritom na one iz Europske komisije 


ili MMF-a kojima nas upozoravaju da ne provodimo po- 
trebne reforme, da zaostajemo u konkurentnosti, da smo 
najsporije rastuća zemlja u regiji itd. Nisam ekonomski 
ni financijski stručnjak, pa ne mogu dati stručno mišlje- 
nje o tim temama. Odnosno presuditi jesu li u ovoj priči 
u pravu naši političari koji nas uvjeravaju da nam ide sve 
bolje ili svjetske institucije čije analize upozoravaju na 
nešto drugačiju realnost. Gotovo 350 tisuća radno spo- 
sobnih Hrvata svoj je stav o ovoj ,dilemi“ iskazalo vrlo 
konkretnim potezom. Spakirali su se i napustili Hrvat- 
sku. A bojim se da broj iseljenih neće stati na toj brojci. 

Nije Hrvatska, naravno, jedina zemlja čiji građani bo- 
lji život pokušavaju pronaći negdje drugdje. Međutim 
dok to čini oko 1 % radno sposobnih Nijemaca, Šveđana, 
Francuza ili oko 3 % Slovenaca, iz Hrvatske je otišlo oko 
15 % njezinih građana dobi od 20 do 64 godine. 

Uz brojke, ono što posebno zabrinjava jesu razlozi 
zbog kojih ljudi napuštaju Hrvatsku. Ekonomski sigur- 
no dominiraju. Ali, sve češće oni koji odlaze ili su pred 
odlaskom kao razlog navode opću klimu u društvu. 
Netolerancija, isključivost, vjerski fanatizam, naciona- 
lizam, ograničavanje građanskih sloboda, nefunkcioni- 
ranje pravne države i ,uhljebljivanje“ samo su neki od 
termina koje brojni građani navode kao argumente 
zbog kojih ne žele da im djeca odrastaju u Hrvatskoj. 

I tu dolazimo do onih packi na koje sam se mislio 
osvrnuti. 

Godišnji izvještaj američkog State Departmenta po- 
novo (kao i prošlih godina) ukazuje na niz problema u 
hrvatskom društvu. Uz odnos prema (ne)povratu odu- 
zete imovine i nekoliko slučajeva nepoštivanja vjerskih 
sloboda naglasak je (kao i prošlih godina) na povije- 
snom revizionizmu. Ili, vrlo konkretno, na veličanju 
ustaštva i negiranju holokausta. Nama koji ovdje živi- 
mo svi u izvještaju navedeni, ali i brojni nenavedeni 
primjeri postali su, nažalost, ,normalna“ pojava. 

Nije mi danas namjera stoti put objašnjavati da je 
ustaški režim bio zločinački, da ,,za dom spremni“ nije 
stari hrvatski pozdrav i da Jure i Boban nisu hrvatski 
heroji. Ono na što bih htio ukazati jest povezanost po- 
vijesnog revizionizma i današnjih raznih oblika nacio- 
nalne, vjerske, političke, seksualne isključivosti. Nai- 
me, upada u oči da većina onih internetskih portala, 
političara, pjevača, sportaša, intelektualaca, novinara, 
svećenika, građanskih inicijativa, ali i običnih građana 

za koje je homoseksualnost bolest, glasanje za Istanbul- 
sku konvenciju izdaja nacionalnih interesa, za koje ne- 
katolici ne mogu biti hrvatski domoljubi, za koje su 
Srbi doseljenici u Hrvatsku (zbog čega ne bi trebali gla- 
sati o svim temama u saboru), koji u ukazivanju na pe- 
dofiliju među svećenicima vide urotu protiv Crkve, 
koji vjerske stavove pretpostavljaju znanstvenim istra- 
živanjima... imaju gotovo identičan stav o temama o 
kojima govori izvještaj State Departmenta. Bez obzira 
na sva svjetski relevantna znanstvena istraživanja, ali i 
hrvatski ustav, za njih je NDH ostvarenje hrvatskog 
sna o državi, ustaše su hrvatska vojska, a logor u Jase- 
novcu dokaz ,srbo-komunističke“ zavjere s ciljem na- 
metanja Hrvatima kolektivnog osjećaja krivnje. 

Za njih i žrtve i zločinci svoj status ,zaslužuju“ pr- 
venstveno nacionalnim predznakom. Bez obzira na či- 
njenično stanje i usprkos kršćanskim moralnim načeli- 
ma koja zdušno brane na ulicama i referendumima. 
Naravno, u takvoj računici samo hrvatske žrtve zaslu- 
žuju suosjećanje, a samo ,neki drugi“ zločinci, ne i hr- 
vatski, osudu. 

Zato je važno shvatiti da rasprave o prošlosti puno 
govore o društvu kakvo želimo graditi u budućnosti. 
Jer, ne moramo se brinuti da će oni koji negiraju zločine 
bilo u Jasenovcu tijekom Drugog svjetskog rata ili po 
ličkim selima u ljeto 1995. uspjeti promijeniti povijest. 
Ali se moramo zapitati jesu li oni koji to čine spremni 
slične stvari ponoviti ili u najmanju ruku dopustiti da 
ih netko drugi u njihovo ime počini. 

Najvažnija (sporedna) stvar 
na svijetu 


> 12.6. 2018. 


lipnju 1952. sve ,nogometne“ oči svijeta bile su 
U uperene u Rusiju. Točnije, u Sovjetski Savez. 
Očekivala se odluka hoće li sovjetski sportaši, ponaj- 
prije naširoko hvaljeni nogometaši, nastupiti na Olimp- 
ijskim igrama koje su sljedećeg mjeseca trebale započe- 
ti u Helsinkiju. Bio bi to prvi nastup nogometne 
reprezentacije SSSR-a na jednom velikom međunarod- 
nom natjecanju. Odluku je trebao donijeti čovjek koje- 
ga sport, pa ni nogomet, uopće nije zanimao. Njega je 
zanimala isključivo slika kakvu će svjetska javnost na 
temelju nastupa pojedinih sportaša dobiti o zemlji ko- 
jom je diktatorski vladao tridesetak godina. Za Josifa 
Visarionoviča Staljina svatko je mogao sudjelovati, ali 
njegova zemlja morala je pobjeđivati. 

Nakon što je Međunarodni olimpijski komitet pri- 
stao na izgradnju posebnog olimpijskog sela u glav- 
nom gradu Finske, kako sportaši iz komunističkih ze- 
malja svoje slobodno vrijeme ne bi provodili s kolegama 

s kapitalističkog Zapada, i nakon što su sportski struč- 
njaci zaključili da će sovjetski olimpijci dominirati na- 
tjecanjima, Staljin je dao zeleno svjetlo. 

Nogometni turnir, što zbog velikog broja sudionika, 
što zbog kvalitete igrača, bio je možda i najjači u povi- 
jesti Olimpijskih igara. Pa ipak, među brojnim kvalitet- 
nim susretima najviše pažnje, komentara, ali i posljedi- 
ca izazvat će dvoboj između SSSR-a i Jugoslavije. 
Razlozi su bili prije svega političke prirode. Naime, u 
tom su trenutku prošle već četiri godine kako se Jugo- 
slavija, mala, ali tvrdoglavo ponosna zemlja suprotsta- 
vila ,velikom bratu“ i odlučila krenuti svojim putem. 
U međuvremenu jugoslavenske građane nisu uplašili 
ni pokolebali tenkovi na granicama, ekonomska i poli- 
tička izolacija, pa čak ni pokušaji fizičke eliminacije 
predsjednika. Naprotiv, sve su to doživljavali kao po- 
tvrdu da su 1948. ispravno postupili. 

Poput političkih odnosa i nogometni meč bio je pre- 
pun drame. Petnaest minuta prije kraja Jugoslavija je 
vodila 5 : 1, da bi uslijedio preokret u kojem su sovjetski 
igrači uspjeli izjednačiti. Kako se tada pobjednik nije 
odlučivao jedanaestercima, odluka o prolasku u daljnju 
fazu natjecanja donesena je na ponovljenoj utakmici 
dva dana poslije. Ovaj put jugoslavenski reprezentativ- 
ci nisu dopustili iznenađenje, te su rezultatom 3 : 1 pre- 
kinuli sovjetske snove o velikom uspjehu. Dok se u 
SSSR-u, ali i ostalim komunističkim zemljama ovaj po- 
raz nije javno analizirao, nego ignorirao i prešućivao, 
jugoslavenska i svjetska javnost su likovale. Svjetski 

mediji pisali su ne samo o pobjedi jugoslavenskih no- 
gometaša nego i o nadmoći jugoslavenskog nad sovjet- 
skim modelom socijalizma. Vrijeme će pokazati da su 
bili u pravu. 

Proslava pobjede, po izjavama svjedoka, bila je ne- 
zapamćen događaj. Splitskom rivom, zagrebačkim tr- 
govima i ulicama orilo se skandiranje Jugoslaviji i Titu. 
Hrvati, Srbi i svi ostali građani bili su ponosni na svoju 
zemlju, na njezine sportske, političke i ekonomske 
uspjehe. 

Lipanj je 2018. Sve ,nogometne“ oči svijeta ponovo su 
uperene u Rusiju. U međuvremenu se puno toga promi- 
jenilo. Prvo, u samom nogometu. Spomenuta utakmica 
odigrana je u vremenu kada je nogomet bio prvenstveno 
igra, a ne biznis. Nogometaši su bili slavni, ali ne i boga- 
ti. Evo jedne zanimljive epizode. Jugoslavenski su repre- 
zentativci do Finske putovali dva i pol dana, i to vlakom, 
autobusom, trajektom i avionom. Dok su u Miinchenu 
čekali vlak za Hamburg, na peronu su održali kondicij- 
ski trening. Možete li današnje nogometaše zamisliti u 
takvoj situaciji? Ne da rade sklekove na peronu, nego da 
se uopće voze vlakom. O promjenama u kvaliteti nogo- 
meta da i ne govorim. Neusporediv je nogomet kakav su 
Rusi na svojim stadionima mogli gledati 50-ih godina 
prošloga stoljeća i danas. Nasuprot tome, svaki navijač u 
Hrvatskoj danas može samo sanjati nogomet kakav se 
na ovim prostorima igrao prije šezdeset godina. 

Dogodile su se i brojne političke promjene. SSSR i 
Jugoslavija više ne postoje, a zemlje nastale njihovim 


45 


Iikceje Klasic 


raspadom nisu na isti način (be)značajne na svjetskoj 
geopolitičkoj karti. Ruski političari hrvatske (srpske, 
makedonske, crnogorske...) više ne doživljavaju kao 
ravnopravne partnere. Za ruskog šefa države ,lokalni“ 
predsjednici nisu konkurencija, a kamoli opasnost. 
Svjetski mediji ne uspoređuju ruski i hrvatski model 
razvoja. Jer, prvi im se možda i ne sviđa, ali drugi ne 
postoji. 

Za kraj, obraćam se našim nogometnim reprezenta- 
tivcima koji upravo očekuju početak jednog velikog 
sportskog natjecanja. Savjet njima je vrlo jednostavan. 
Kako biste odigrali što bolji nogomet, samo proučite 
način rada hrvatskih političara u posljednjih dvadese- 
tak godina. I onda učinite sve suprotno! Drugim riječi- 
ma, pokažite entuzijazam, dobru strategiju i jasnu vizi- 
ju. Budite kreativni i lucidni, ali poštujte fair play. 
Pokažite dostojanstvo i kad gubite i kad pobjeđujete. 
Učite na tuđim, ali i na vlastitim pogreškama. Uvaža- 
vajte iskustva svojih prethodnika. 

I znajte: bez obzira na postignut rezultat, već ovakav 
pristup bit će pobjeda. S obzirom na atmosferu u hrvat- 
skom društvu, pobjeda velika ko Rusija. 

Sisački partizanski odred 


> 19.6. 2018. 


liži se datum koji najbolje pokazuje sve licemjerje 
hrvatskog odnosa prema prošlosti. Za Franju Tuđ- 
mana 22. lipnja kao dan kada je 1941. u okolici Siska 
osnovan prvi partizanski odred bio je toliko važan doga- 
đaj da mu je odlučio dati mjesto u kalendaru državnih 
praznika. Za razliku od oca moderne hrvatske desnice, 
većina bi današnjih desničara ,detuđmanizirala“ ovu 
odluku. Bila bi to ,točka na i“ procesa revizije i negacije 
uloge komunističkog pokreta u hrvatskoj povijesti. Jer, 
oni (komunisti) nisu gradili tvornice i zapošljavali ljude, 
nego su se samo neodgovorno zaduživali. Masovno opi- 
smenjivanje i mogućnost sveopćeg obrazovanja samo su 
suptilna sredstva njihove ideološke indoktrinacije. Na- 
posljetku, oni nikad nisu voljeli Hrvatsku, nego su u 
svakom trenutku gledali samo kako je uništiti. Pa tako i 
pokret otpora koji su organizirali 1941. nije bio ništa 
drugo nego pobuna protiv legalnih hrvatskih vlasti. 
Na sreću, ovako ne razmišljaju ugledni svjetski po- 
vjesničari ni milijuni živih svjedoka vremena. 

Nažalost, oni koji ovako razmišljaju, bez obzira na 
svoju brojnost, imaju (pre)velik utjecaj u hrvatskom 
društvu. 

Svatko ima pravo vjerovati u što god želi bez obzira 
na činjenice. Ili baš usprkos njima. Tada i zemlja može 
postati ravna ploča, cijepljenje uzročnik autizma, a 
ustaše romantični patrioti koji hrvatske Židove spaša- 
vaju od zločestih nacista. Međutim, što god tko vjero- 
vao, povijesne činjenice govore da su Hrvati i ostali 
jugoslavenski narodi status ratnih pobjednika 1945. za- 
služili prvenstveno zahvaljujući odlučnosti i požrtvov- 
nosti komunista i njihovih simpatizera. 

Jer, okupacija zemlje u travnju 1941., a posebno ne- 
viđen teror pripadnika ustaškog pokreta prema vlasti- 
tim građanima, svakome su mogli i morali poslužiti 
kao povod za pobunu. Šansu da povedu u borbu sve 
one koji se nisu slagali s novonastalim stanjem imali su 
mnogi, ali je zbog nedostatka volje i(li) hrabrosti nisu 
iskoristili. Mogla je to prije svega najbrojnija hrvatska 
stranka HSS koja je uoči rata imala ,paravojne“ forma- 
cije u vidu seljačkih i gradskih zaštita i čiji se predsjed- 
nik deklarirao kao antifašist i pristaša zapadnih demo- 
kracija. Ali nije. U tom trenutku dio stranke odlučio se 
za ,čekanje“, a dio za kolaboraciju s ustašama. 

Velik utjecaj, ne možda na pokretanje oružanog 
ustanka, ali svakako na osvješćivanje naroda o nekr- 
šćanskom ponašanju novih hrvatskih vlasti mogli su 
imati katolički svećenici. Iako je bilo i takvih, prevlada- 
vali su, nažalost, oni koji su svake godine 10. travnja po 

župnim crkvama služili mise zahvalnice za državu u 
kojoj je na temelju rasnih zakona proveden genocid 
nad Srbima, Židovima i Romima. Njihov antifašizam 
nije morao biti motiviran komunističkim, nego jedno- 
stavno kršćanskim vrijednostima. Nitko nije očekivao 
da u crkvama veličaju lik i djelo ateista Staljina, pa čak 
ni katolika de Gaullea. Ali, potpuno se pogrešna poru- 
ka slala kada se s oltara zazivao Božji blagoslov za 
Adolfa Hitlera koji vodi ,Veliku Njemačku... putem 
časti i slave“. Kao što se npr. moglo čuti od jednog si- 
sačkog svećenika čije ponašanje, nažalost, nije pred- 
stavljalo izoliran incident. 

Dakle, mnogi su mogli, ali su jedino komunisti po- 
kazali da imaju volju, hrabrost i organizacijske sposob- 
nosti suprotstaviti se daleko nadmoćnijem neprijatelju. 
To, naravno, ne znači da su pripadnici partizanskog 
pokreta bili isključivo članovi Partije. Ali znači da bez 
nje tako snažnog pokreta otpora ne bi bilo. 

Nije sporno da su i prije sisačkog odreda postojale 
naoružane grupacije koje su vršile različite oblike di- 
verzija i sabotaža. Međutim, radilo se uglavnom o tzv. 
udarnim grupama čiji su pripadnici danju bili ,legal- 
ni“ građani, a tek noću postajali diverzanti. Skupina 
mladih Siščana odlučila se 22. lipnja za potpuno druga- 
čiji pristup. Oni napuštaju svoj dotadašnji način života, 
prestaju biti radnici, studenti, seljaci, prekidaju svaku 
vezu s legalitetom i posvećuju se isključivo oružanoj 
borbi s ciljem oslobađanja zemlje i otpora fašizmu. I u 
tome su bili prvi. 

Činjenica što su prvi sisački partizani uglavnom bili 
Hrvati predstavljala je dodatnu vrijednost. U trenuci- 
ma kada su hrvatski interesi bili zloupotrijebljeni na 
najgori mogući način, oni su predstavljali primjer na- 
cionalnog poštenja. Svojim primjerom poslali su snaž- 
nu poruku da ne priznaju NDH kao izraz vjekovne 
težnje hrvatskog naroda i da međunacionalni odnosi 
moraju počivati na bratstvu i jednakosti, a ne na ra- 
snim i drugim diskriminatornim zakonima. 

I zato danas, kada su idealizam, građanska hrabrost 
i spremnost na žrtvu postali nepoznati pojmovi, pri- 
mjer hrabrih djevojaka i mladića iz Siska iznimno je 
važan. Ne samo kao podsjetnik na slavnu prošlost već 
prije svega kao putokaz mladim generacijama za suo- 
čavanje sa sve opasnijim izazovima koji ih okružuju. 

,Vratite nam naše Srbe, 
evo vam vaši Hercegovci“ 


— 26. 6. 2018. 


evedesetih godina 20. stoljeća na jednoj zagrebač- 
koj zgradi osvanuo je grafit ,Vratite nam naše 
Srbe, evo vam vaši Hercegovci“. Bila je to reakcija na 
stanje u društvu kojom se htjelo upozoriti na nekoliko 
tada aktualnih fenomena. Prvi se odnosio na promije- 
njen ,mentalitet“ glavnog grada Hrvatske koji je po 
mišljenju autora grafita uvjetovan najviše masovnim 
dolaskom Hrvata iz Hercegovine. Drugi se odnosio 
na povezanost Hercegovaca s djelima ratnog profiter- 
stva i pljačke društvene imovine u procesu pretvorbe 
i privatizacije. 
lako sam svjestan da namjera spomenute poruke 
nije bila kritička analiza činjenica, već ponajprije ironič- 
no karikiran komentar, uvijek sam držao da drugi dio 
grafita nije pošten. Jer, nije Zagreb zbog Hercegovaca 
manje srednjoeuropski grad niti se ,purgeri“ od ,dote- 
penaca“ razlikuju po tome što uglavnom u slobodno 
vrijeme čitaju Krležu i raspravljaju o kazališnim i balet- 

nim predstavama. I ono što je posebno važno, nisu na 
ratu profitirali ni Hrvatsku opljačkali Hercegovci, već 
kriminalci čije se porijeklo podjednako može pronaći u 
Zagorju, Slavoniji, Lici, Dalmaciji ili bilo kojoj drugoj 
regiji. 

Međutim, pravi razlog zbog kojeg sam se danas, 
2018. prisjetio ovog duhovitog ,politički nekorektnog“ 
grafita jest njegov prvi dio. U posljednjih nekoliko go- 
dina, a posebno nekoliko posljednjih mjeseci nema 
dana da se ne spominje demografska katastrofa, pad 
stope nataliteta i odlazak građana Hrvatske u potragu 
za ekonomski, politički i pravno stabilnijim društvima. 
Posljedice svih navedenih procesa već se vide u nedo- 
voljnom broju radnika potrebnih za normalno funkcio- 
niranje turističke sezone, a tek će se vidjeti kada broj 
umirovljenika daleko nadmaši broj onih koji će u Hr- 
vatskoj raditi i plaćati poreze i doprinose. 

Lamentirajući nad tužnom sudbinom Hrvatske čiji 
se broj stanovnika rapidno smanjuje, u javnosti se 
mogu čuti različiti prijedlozi kako doskočiti tom tren- 
du. Slobodna radna mjesta, ali i ispražnjena područja 
širom Lijepe Naše mogli bi popuniti Rumunji, Bugari 
ili čak stanovnici nekih azijskih zemalja. Osobno ne- 
mam ništa protiv da dođe bilo tko, posebno ako bi ov- 
dje pronašao svoju obećanu zemlju, te pomažući sebi 
pomogao i boljem funkcioniranju hrvatskog društva. 

Ali, ne isključujući i takav scenarij, samo od sebe se, 
barem prema mojemu mišljenju, nameće logično pitanje. 
Ima li u tim vizijama mjesta za hrvatske državljane koji u 

ovom trenutku ne žive u Hrvatskoj? Ne mislim pri tom 
na pripadnike dijaspore jer mi se čini da ni unatoč pred- 
sjedničinim motivacijskim govorima (ili baš zbog njih) 
od njihova masovnog povratka neće biti ništa. 

Mislim prije svega na ,naše Srbe“ koji su Hrvatsku 
90-ih godina prošloga stoljeća napustili bilo pod priti- 
skom bilo dobrovoljno. Naravno, među njima sigurno 
ima onih koji se iz različitih razloga ne bi ni htjeli vrati- 
ti. Jedni zato što su se već snašli negdje drugdje, a drugi 
jer znaju da bi njihovo ponašanje tijekom rata zahtije- 
valo određene postupke hrvatskih pravosudnih orga- 
na. Svi ostali, koji vjerujem čine većinu, trebali su već 
odavno postati predmetom interesa političkih elita 
kada god su na dnevni red dolazile teme popravljanja 
demografske slike. 

Jer, unatoč svemu što se dogodilo, Hrvatska je sto- 
ljećima domovina (hrvatskim) Srbima isto koliko i Hr- 
vatima. Njihovi su preci na različite načine unaprjeđi- 
vali hrvatsko gospodarstvo, kulturu, školstvo i sport. 
Nisu ti odnosi uvijek bili dobrosusjedski, o čemu po- 
najprije svjedoče godine Drugog svjetskog rata i Do- 
movinskog rata. Međutim, nije na odmet dodati da do- 
brosusjedski odnosi nisu uvijek vladali ni među samim 
Hrvatima. Ali tragične događaje ne možemo izbrisati 
iz prošlosti niti ih smijemo negirati. Naprotiv, trebamo 
ih racionalno sagledati, izvući pouke i nastojati ih ne 
ponoviti. 

Tako barem razmišljaju zreli narodi koji su u odno- 
su na Hrvate i Srbe u prošlosti puno češće i intenzivnije 

između sebe ratovali, a za razliku od Hrvata i Srba 
puno rjeđe međusobno surađivali i pomagali jedni 
druge. Narodi koji su višestoljetna neprijateljstva za- 
mijenili dobrosusjedskim odnosima i suradnjom u po- 
stizanju mira i napretka. 

Jesmo li mi napokon sazreli da brojne pozitivne pri- 
mjere počnemo primjenjivati u vlastitoj domovini? Ili 
smo još uvijek više opterećeni odnosima iz prošlosti 
nego građenjem novih odnosa u budućnosti? 

Odgovore na ova pitanja ne treba tražiti kod demo- 
grafa, a pogotovo ne kod političara. Nažalost, dovoljno 
je da se provezete Banijom, Likom i Slavonijom, ili jed - 
nostavno odete na bilo koji veći autobusni kolodvor ili 
aerodrom u Hrvatskoj. 

Mogu li današnji hrvatski 
državnici ikome reći NE? 


e 3.7. 2018. 


PP rije nekoliko dana jedan hrvatski političar odlu- 
čio se suprotstaviti svom puno moćnijem i utje- 
cajnijem kolegi sa sjedištem u Moskvi. Nije se pritom 
prestrašio daleko brojnije i bolje opremljenije vojne 
sile niti su ga zastrašile prijetnje ekonomskim sankci- 
jama, a poruku da je dovoljan potez malim prstom pa 
da nestane s političke pozornice shvatio je kao nedo- 
pustivo omalovažavanje funkcije koju obnaša i drža- 
ve koju vodi. 

Svakom političkom analitičaru kao i običnom pro- 
matraču ovakav scenarij izgleda nestvarno. Naravno, 
pod uvjetom da pod hrvatske političare zamišlja one 
koji nas vode posljednja tri desetljeća. Pa ipak, ovakva 
epizoda dogodila se ovih dana, ali prije točno sedam- 
deset godina. U glavnim ulogama bili su tada jedan od 
najmoćnijih ljudi svjetske politike Josif Visarionovič 
Staljin i političar koji je svoj utjecaj i karizmu tek gra- 
dio, Josip Broz Tito. 

Titovo NE Staljinu krajem lipnja 1948. kojim je gra- 
đanima Jugoslavije omogućio život neusporedivo bolji 
od onoga u bilo kojoj drugoj komunističkoj zemlji, nije 
bio ni prvi ni posljednji primjer kojim je dao do znanja 
da zemlja kojoj je on na čelu neće biti ,moneta za pot- 
kusurivanje“ velikih sila. 

Učinio je to već 1941., kada je sa svojom brojčano 
malom i ilegalnom političkom partijom postao organi- 
zator i vođa najorganiziranijeg pokreta otpora u Euro- 
pi. Vojna (nad)moć Hitlerove Njemačke i Mussolinije- 
ve Italije nije ga ni ustrašila ni spriječila da se upusti u 
obračun s daleko jačim neprijateljem. I što je najvažnije, 
da u tom obračunu pobijedi. 

Učinio je to i 1946. kada je zapovjedio rušenje dvaju 
američkih vojnih aviona koji su uporno narušavali ju- 
goslavenski zračni prostor. Nisu ga tada uplašile ni 
brojne prosvjedne note iz Washingtona ni objave u 
američkim medijima kojima se zazivalo bacanje atom- 
ske bombe na Beograd. Naprotiv, poručio im je neka 
probaju nastaviti s drskošću i arogancijom. I nisu! 

I u brojnim kasnijim situacijama Tito će pokazati po- 
litičku hrabrost i odlučnost. Ne i ludost. Jer njegovi po- 
stupci nisu Jugoslaviju odveli u izolaciju niti su Jugo- 
slaveni ispaštali zbog njegovih odluka. Baš suprotno, 
međunarodni ugled Jugoslavije bio je velikim dijelom 
posljedica upravo političke ili bolje rečeno državničke 
hrabrosti i principijelnosti Josipa Broza Tita. 

Hrvatska je od 1992. članica UN-a, od 2009. NATO-a, 
a otprije točno pet godina i Europske unije. Drugim rije- 

čima, hrvatski državnici već godinama sudjeluju na naj- 
važnijim svjetskim političkim događajima. Radi se o 
pojedincima koji su, za razliku od Tita, završili visoke 
škole, magisterije i doktorate i koji su prije preuzimanja 
najviših državničkih funkcija, za razliku od Titova pre- 
življavanja po šumama i gorama, iskustvo stjecali u 
Bruxellesu, Washingtonu i drugim svjetskim metropo- 
lama. Ali unatoč svemu, a za razliku od Tita, oni očito 
nisu vizionari, nemaju karizmu i, što je najvažnije, ne- 
maju odlučnost i hrabrost interese države koju vode ne 
podređivati interesima različitih centara političke i fi- 
nancijske moći. 

Na temelju čega to zaključujem? Pa pokušajte zami- 
sliti ruskog šefa države kako moli svog hrvatskog kole- 
gu (ili kolegicu) da dođe u Moskvu kako bi porazgova- 
rali o rješavanju krizne situacije u nekoj trećoj državi. 
li, zamislite američkog izabranog predsjednika kako 
nekoliko dana prije svoje inauguracije šalje poruku da 
mu je silna želja doći u Zagreb i upoznati predsjednika 
Hrvatske. Zamislite papu kako u svojim vatikanskim 
odajama smišlja plan u kojem će zajedno s hrvatskim 
predsjednikom zaustaviti rat u jednoj azijskoj zemlji. 
Možete li zamisliti hrvatske arhitekte, građevinare, 
liječnike, naftaše, brodograditelje, vojne stručnjake, tr- 
govce i filmaše koji svoj poslovni uspjeh širom svijeta 
mogu zahvaliti ugledu nekog hrvatskog predsjednika 
ili premijera? Naposljetku, možete li u skoroj budućno- 
sti zamisliti kako netko iz službenog Zagreba izgovara 
odlučno NE bilo kojem utjecajnom europskom ili svjet- 

skom državniku, bankaru ili predsjedniku neke multi- 
nacionalne kompanije? 

Nažalost, kako stvari stoje, čini mi se da ćemo svi 
skupa još neko vrijeme morati samo zamišljati ono što 
je našim roditeljima bila realnost. 

Koliko je Hrvatska 
uspješna država? 


> 10. 7. 2018. 


otovo tri desetljeća nakon stjecanja neovisnosti 
Cc svi stanovnici Hrvatske imaju ne samo pravo 
nego i obavezu zapitati se kakvu smo državu izgradili 
i koliko je hrvatsko društvo uspješno. To podrazumije- 
va usporedbu s ostalim europskim državama i društvi- 
ma danas, ali i usporedbu s državom i društvom koje 
smo početkom 90-ih godina prošloga stoljeća napustili. 
Postavljanja takvih pitanja kao i pokušaji odgovora tre- 
bali bi se shvatiti kao konstruktivna kritika i nastojanje 
da se dobri rezultati učine još boljima, a loši ne ponav- 
ljaju. Nažalost, u Hrvatskoj to nije slučaj jer se svaka 
kritika smatra zlonamjernom, a svi kritičari redovitno 
etiketiraju kao nedovoljno dobri Hrvati, odnosno ko- 
munisti ili jugonostalgičari. 

Ako pogledamo statističke podatke građani Hrvat- 
ske danas po raznim kriterijima žive lošije od većine 
građana ostalih zemalja EU-a. Tu konstataciju ne treba 
posebno analizirati jer su brojke neumoljive. Ono o 

čemu trebamo govoriti jesu razlozi takva stanja. Pri- 
stup kojim sigurno nećemo unaprijediti gospodarske, 
političke i društvene odnose te negativne trendove 
preokrenuti u pozitivne jest onaj po kojem je glavni kri- 
vac uvijek negdje drugdje. Ili je izvan Hrvatske, ili je u 
hrvatskoj prošlosti, ali nikada ovdje i sada. 

Nažalost, upravo oni koji ovakvim pristupom misle 
da Hrvatsku (od nekoga) brane zapravo ugrožavaju 
njezinu budućnost. Jer, zamagljivanjem pravih proble- 
ma sprječavaju njihovo rješavanje. U tom smislu ovih 
mi je dana u oko upao komentar dugogodišnjeg hrvat- 
skog novinara i političkog komentatora. Po njegovu 
mišljenju, razlog zbog kojeg brojni ljudi napuštaju Hr- 
vatsku nije atmosfera u društvu koju karakterizira ja- 
čanje vjerskog konzervativizma, hrvatskog nacionaliz- 
ma i tolerancije prema fašizmu. ,lstina je potpuno 
suprotna“, tvrdi on, i zaključuje da ,,Hrvati bježe iz dr- 
žave u kojoj nije provedena lustracija“. Kao što je ,,proš- 
lost“ kriva za stanje u društvu, ona je, po njegovu mi- 
šljenju, glavni krivac i za stanje u gospodarstvu jer ,,u 
Hrvatskoj i dalje napreduju prije svega sljednici elita 
koje su napredovale i prije tranzicije“. 

Dakle, trideset godina nakon izlaska iz komunizma, 
komunisti su još uvijek glavni krivci za stanje u Hrvat- 
skoj. Zanimljivo je za primijetiti da je od 28 godina neo- 
visne Hrvatske 20 godina na vlasti jedna antikomuni- 
stička stranka. Jošje zanimljivije pogledati tko u Hrvatkoj 
predstavlja elitu u posljednja tri desetljeća. Zar su Tuđ- 
man, Todorić, Pašalić, Sanader, Kutle, Škegro, Mateša, 

Rajić, Ljubo Cesić Rojs, Krstičević, Barač, Zagorac i stoti- 
ne drugih napredovali i postali elita zbog toga što su bili 
sljednici Partije i elite koja je vladala do 1990.2 Ili njihov 
relitizam“ prvenstveno treba tražiti u bliskosti s onom 
partijom koja je 1990. preuzela vlast u Hrvatskoj? 

U svakom slučaju, činjenica da se ovog trenutka u 
Hrvatskoj živi lošije nego u većini zemalja EU-a nije 
ugodna, ali može poslužiti kao poticaj za pozitivne 
promjene. Jednako tako, vjerojatno će uvijek biti onih 
koji će krivca za probleme tražiti negdje drugdje, ali će 
na sreću uvijek biti i onih koji će na racionalan i stručan 
način reagirati na izazove vremena u kojem žive. 

Pa ipak, usporedba s drugim državama i društvima 
danas samo je dio odgovora na pitanje s početka teksta. 
Bojim se da puno više razloga za zabrinutost sugerira 
odgovor na pitanje koliko smo napredovali u odnosu 
na društvo i državu koje smo prije trideset godina na- 
pustili. Ako i nismo bogatije, jesmo li postali bolje, pra- 
vednije i tolerantnije društvo? 

Živjeli smo u državi kojoj smo zamjerali prevelik 
centralizam, gomilanje bogatstva u glavnom gradu i 
neravnomjeran razvoj svih njezinih dijelova. Smatraju 
li danas stanovnici Slavonije, Banije, Like ili Korduna 
da žive u decentraliziranoj državi, koja im pruža jedna- 
ke šanse razvoja u odnosu na glavni grad? 

Prošlom sustavu zamjerali smo da se radna mjesta 
ne dodjeljuju po kriteriju stručnosti, nego političke po- 
dobnosti i rodbinskih veza. Jesmo li se u vezi s tim 
promijenili? 

Živjeli smo u društvu u kojem je politika imala 
utjecaj na sve aspekte života, od ekonomije, obrazova- 
nja i kulture do sporta i medija. Jesu li s uvođenjem 
demokracije političari u Hrvatskoj napustili takvu 
praksu? 

Danas se može čuti kako velik broj Hrvata Jugosla- 
viju nikad nije doživljavao svojom državom i zato nisu 
poštivali njezine institucije. Ostaje nejasno zašto nakon 
tri desetljeća neovisnosti i dalje gotovo 80 % građana 
ne vjeruje institucijama države u kojoj živi. Države koja 
se više ne zove Jugoslavija, kojoj Beograd nije glavni 
grad i koju ne vode komunisti, nego od hrvatskih gra- 
đana demokratski izabrani hrvatski političari. 

U bivšoj ste državi mogli imati problema ako ste mi- 
slili i govorili suprotno službenim stavovima. Jesmo li 
1990. prekinuli s jednoumljem? Živimo li danas u druš- 
tvu u kojem možete slobodno i bez straha reći i napisati 
što mislite? Sudeći po tisućama uvredljivih i prijetećih 
pisama i komentara, telefonskih poziva i neugodnih 
susreta na ulici, koji su u posljednjih nekoliko godina 
postali moja svakodnevica, nisam baš siguran. Naža- 
lost, mnogi se slobodnomisleći ljudi s ovakvom sva- 
kodnevicom suočavaju od samih početaka uvođenja 
liberalne demokracije u Hrvatsku. 

Očito je da na puno stvari kao pojedinci ne možemo 
utjecati. Ono što sigurno možemo jest pokušati biti bo- 
lji ljudi. Poštovati jedni druge bez obzira na razlike, su- 
osjećati s onima kojima je potrebna pomoć, graditi 
društvo mogućnosti, a ne zabrana. Za to nam ne treba 

podrška MMF-a ili Europske unije. Za to nam ne treba 
nikakva ,sila“ izvana. Za takvo društvo odgovoran je 
isključivo svatko od nas posebno. 

Čini se da je Hrvatima upravo to i najveći problem. 

Uspjeh usprkos sustavu! 


e 17.7. 2018. 


ako ne vjerujem da je izbornik hrvatske nogometne 
1 reprezentacije na početku Svjetskog prvenstva oku- 
pio igrače u svlačionici i kao motivaciju im pročitao 
moju kolumnu, drago mi je što su ovi igrali upravo u 
skladu s mojim ,preporukama“. A savjet nije mogao 
biti jednostavniji. Samo sam im poručio ako žele posti- 
ći što bolji rezultat, neka prouče ono što hrvatski politi- 
čari rade posljednjih dvadesetak godina. I onda učine 
sve suprotno! I zbilja, bili su hrabri, puni entuzijazma, 
bez straha od ,velikih“, vođeni dobrom strategijom i 
jasnom vizijom svog trenera. 

Naravno da naši nogometaši nemaju ni potrebe ni 
vremena zamarati se hrvatskim političarima. Niti bi ih 
uopće trebalo spominjati u istoj rečenici. Ali mislim da 
je ovaj odnos simptomatičan za analizu i dijagnozu 
brojnih fenomena u hrvatskom društvu. 

Dakle, ako netko to još uvijek nije učinio, mislim da 
bi u vlastitom, ali i u interesu cijelog društva trebao što 
prije osvijestiti kako uspjeh hrvatske nogometne repre- 

zentacije nije uspjeh Hrvatske. Nije to, kako se s puno 
patetike i demagogije ovih dana moglo čuti, uspjeh Hr- 
vata, ,svih građana Hrvatske“, ,svih nas“. Ponajmanje 
se radi o uspjehu hrvatskih političara ma koliko oni pa- 
radirali u ,kockastim“ dresovima, naslikavali se u svla- 
čionicama, plesali u stadionskim ložama ili obećavali 
brda i doline nekim budućim hrvatskim nogometašima. 

Radi se isključivo o izvanrednom rezultatu dvade- 
setak talentiranih, vrijednih i požrtvovnih individuala- 
ca koji nisu uspjeli zahvaljujući sustavu, nego baš una- 
toč i usprkos njemu. A o kakvom se sustavu radi, 
dovoljno je pogledati stanje u nogometnom savezu, 
upravama klubova ili analizirati odnos nogometnih i 
političkih moćnika. 

I to od samog početka, tj. od trenutka kada smo na- 
pustili korumpirani Jugoslavenski nogometni savez i 
kada smo se riješili političara koji, kao u svakoj pravoj 
diktaturi, odlučuju (među ostalim) i o imenima klubova 
ili sastavu timova. Od trenutka kada su se hrvatskim 
nogometom počeli baviti hrvatski stručnjaci vođeni pri- 
je svega iskrenim domoljubljem. 

To je sustav koji nadarene pojedince ne razumije niti 
ih podržava kada im je podrška najpotrebnija. Ali je 
itekako spreman svojatati njihove uspjehe. To su na 
svojim leđima jednako osjetili Janica Kostelić, Blanka 
Vlašić, Jakov Fak, Tin Srbić ili Andrej Kramarić. 

lako je ovih dana nogomet u prvom planu, sa sličnim 
se problemima već godinama svakodnevno suočava cio 
niz naših uspješnih, vrijednih i samozatajnih sugrađa- 

na. Hrvatska ulaganja u znanost nisu ni približno do- 
voljna da bi ljudi poput Ivana Đikića postali svjetski 
priznati stručnjaci. Hrvatski srednjoškolski sustav više 
koči nego potiče kreativce poput Mate Rimca. Entuzija- 
sti i idealisti koji su vlastite interese spremni podrediti 
interesima sredine u kojoj žive teško dobivaju priliku 
pred lokalnim šerifima i njihovim klijentelističkim bi- 
račkim mašinerijama. 

Zbog svega navedenog možda bi, kada se emocije i 
euforija slegnu, upravo ovaj nevjerojatni uspjeh naše 
reprezentacije trebalo iskoristiti kao alarm na uzbunu. 
Alarm koji će nas podsjetiti da još uvijek živimo u druš- 
tvu u kojem nadareni i natprosječni češće nailaze na 
nerazumijevanje nego na potporu. 

Da živimo u društvu u kojem najveći uspjesi nisu 
rezultat sinergije svih relevantnih faktora, nego se naj- 
veći uspjesi, nažalost, i dalje postižu nekome u inat. 

od stoljeća devetog 

Ž avršilo je finale Svjetskog nogometnog prvenstva, 
završen je doček naših nogometaša. Završilo je i 
toliko spominjano i priželjkivano hrvatsko zajedništvo. 
Nije dugo trajalo, ako ga je uopće i bilo. Jer, što bi uop- 
će podrazumijevao pojam ,zajedništva“? To da prili- 
kom nekog sportskog natjecanja svi Hrvati (zajedno) 
navijaju za predstavnike Hrvatske? Ako je tako, onda 
je problem zajedništva lako riješiv. 

Jednostavno bismo trebali proglasiti moratorij na 
medijsko izvještavanje o svim političkim, ekonomskim 
i onim, za svakog pravog Hrvata najvažnijim temama 
iz hrvatske povijesti. I fokusirati se samo na sport. Po 
mogućnosti na one sportove u kojima smo najbolji, ili u 
samom vrhu. Naravno svjetskom. 

Ali i u tome treba biti pažljiv. Jer, već bi dočeci 
uspješnih sportaša, i njihove glazbene želje, mogli 
ugroziti krhko hrvatsko zajedništvo. 


A sad ozbiljno. Zajedništvo Hrvata, ili bilo kojeg 
drugog naroda, obična je floskula koja ništa konkretno 
ne znači. Ako izuzmemo iznimne i rijetke situacije po- 
put slavljenja velikih sportskih uspjeha ili pomaganja 
stradalima zbog prirodnih katastrofa, većina tema s 
kojima se građani neke zemlje svakodnevno susreću ne 
samo da ne potiču zajedništvo nego često izazivaju du- 
boke podjele, pa i otvorene sukobe. Bilo da se radi o 
unutarnjoj ili vanjskoj politici, pravima radnika, ulaga- 
njima u zdravstvo i školstvo, troškovima obrane, svje- 
tonazorskim pitanjima, homofobiji, rasizmu, manjin- 
skim pravima itd. 

Uostalom, nepostojanje zajedništva nije među Hr- 
vatima (kao ni ostalim narodima) nova pojava. Napro- 
tiv, u svim ključnim trenucima naše povijesti, zajed- 
ništva nije bilo. I to skoro pa od stoljeća sedmog, ili da 
budem precizniji, od stoljeća devetog, kada je jedan 
hrvatski knez (Borna) dao na prevaru ubiti drugog 
(Ljudevita). Našlo bi se puno takvih primjera u stolje- 
ćima koja su slijedila, ali iz današnje perspektive naj- 
zanimljivije je ono prošlo, možda i najbremenitije od- 
sutnošću zajedništva. 

Tako npr. dok su neki hrvatski političari (u Zagrebu) 
1918. bili skeptični prema ulasku u novu državnu za- 
jednicu s Beogradom kao glavnim gradom, drugi su (iz 
Splita) prijetili da će Dalmacija, ako (ovi u Zagrebu) ne 
prestanu odugovlačiti, sama proglasiti ujedinjenje sa 
Srbijom. U ipak osnovanoj novoj državi neki će Hrvati 
postati hrvatski, a neki jugoslavenski nacionalisti. O 

posljedicama ,zajedništva“ iz 1941. i 1945. mislim da 
ne treba posebno trošiti riječi. 

Bez obzira na ,službenu istinu“, potpuno zajedniš- 
tvo nije vladalo ni među braniteljima tijekom Domo- 
vinskog rata. Hrvati koji su do rata bili pripadnici JNA 
ili dužnosnici Saveza komunista unatoč tome što su 
dobrovoljno pristupili obrani domovine često su se i 
nakon dokazivanja hrabrosti i lojalnosti suočavali s ra- 
znim sumnjičenjima, etiketiranjima i nemogućnostima 
napredovanja. 

Upravo u Domovinskom ratu postavljeni, a kroz 
pretvorbu i privatizaciju nadograđeni, temelji stranač- 
ke podobonosti i nepotizma potaknuli su umjesto za- 
jedništva nove podjele u hrvatskom društvu koje iz 
godine u godinu izgledaju sve teže premostive. 

Zajedništvo Hrvata danas ne postoji, a ako mene pi- 
tate, nije ni moguće niti je potrebno. Jer zašto bih ja, i 
ljudi koji razmišljaju slično meni, osjećali išta zajednič- 
ko s onima koji imaju razumijevanja za zločine, ako su 
počinjeni iz ,patriotskih“ razloga? Bilo da su žrtve 
stradale u Jasenovcu ili Macelju, na Golom otoku ili u 
Lori, po njemačkim ili osječkim garažama, ličkim i kor- 
dunaškim selima. 

A bojim se da Hrvatska i dalje vrvi takvim ,pa- 
triotima“. 

Što bi to ljude koji razmišljaju demokratski trebalo 
povezivati s onima koji žele živjeti u jednoumlju, a 
mnogi i u bezumlju? Kako bi trebalo izgledati zajedniš- 
tvo između ljudi koji argumentiranim kritikama i pri- 

jedlozima nastoje učiniti svijet oko sebe boljim i pra- 
vednijim i onih koji na drugačija mišljenja reagiraju 
polupismenim uvredama i prijetnjama smrću. 

A znam da Hrvatska danas, nažalost, vrvi i takvima. 

Dakle, najnovije zazivanje svehrvatskog jedinstva 
tko zna koji put dokazuje da smo društvo u kojem lak- 
še prolaze pojmovi koji lijepo zvuče, a ništa ne znače 
od konkretnih djela. Jer umjesto populističkih i patetič- 
nih poziva na zajedništvo, bilo bi puno pametnije ljude 
pozivati na poštivanje pravne države, njezinih institu- 
cija i zakona, na obranu i unaprjeđenje ljudskih prava. 

Posebno bi sve Hrvate i sve građane Hrvatske treba- 
lo poticati na izgradnju društva u kojem će najvažnije 
zajedništvo biti ono kojim jedni druge prihvaćamo i 
poštujemo baš zato što smo različiti. 

Građanka vs. Predsjednica 


e 31.7. 2018. 


posljednje vrijeme bilo je dosta komentara o po- 
U našanju gđe Kolinde Grabar-Kitarović u javno- 
sti. I dok su jedni oduševljeni, drugi su, najblaže reče- 
no, šokirani. S obzirom na to da često pišem o temama 
iz kojih je vidljiva podijeljenost hrvatskog društva, evo 
i nekih mojih razmišljanja. 

Kao povjesničaru uopće mi ne smeta činjenica što 
gđa Grabar-Kitarović ne zna baš najbolje hrvatsku po- 
vijest. Što u potpuno pogrešnom kontekstu upotreblja- 
va termine iz povijesti pa npr. navijačke huligane nazi- 
va ,orjunašima“. Što ne razumije povijesni kontekst pa 
»one“ koji su u svibnju 1945. pobjegli iz NDH naziva 
domoljubima. Što ,za dom spremni“, unatoč konsen- 
zusu ,,lijevih“ i ,desnih“ povjesničara da se radi isklju- 
čivo o ustaškom, ona smatra starim hrvatskim pozdra- 
vom. Šteta što te stvari ne zna, ali mi njezino neznanje 
ne smeta. Nije, nažalost, ni prva ni zadnja koja stavove 
o hrvatskoj povijesti gradi na izjavama nadripovjesni- 
čara i koja se ne informira čitanjem međunarodno rele- 

vantnih historiografskih radova, nego tekstova objav- 
ljenima na opskurnim internetskim portalima. 

Kao čovjeku koji često putuje i nije uvijek u moguć- 
nosti ući baš na sva mjesta na koja poželi, ne smeta mi 
ni što se gđa Grabar-Kitarović slikala pred vanjskom 
ogradom Bijele kuće. I sam sam se slikao na istom mje- 
stu jer, vjerojatno kao ni gđa Grabar-Kitarović, nisam 
bio pozvan ući pa da se fotografiram i s druge strane. 

Ne smeta mi ni što je gđa Kolinda ušla u mušku 
svlačionicu i počela se grliti s igračima koji su taman 
bili spremni za tuširanje. Kao netko tko je trenirao no- 
gomet, a nije imao slično iskustvo, mogu samo ljubo- 
morno zamišljati kako izgleda kada u svlačionici na- 
kon utakmice uz znojne suigrače ugledaš i dotjeranu 
žensku osobu. Uostalom vjerujem da ovakav potez ne 
samo da ne smeta ni jednom igraču nego bi velik broj 
cura i žena dao sve na svijetu da se bar jednom u životu 
nađe u situaciji u kojoj je bila gđa Kolinda. 

Kao nekome tko je od najmanjih nogu zaražen viru- 
som rock'n'rolla ne smeta mi čak ni glazbeni ukus gđe 
Grabar-Kitarović. I sam sam odrastao na pjevačima 
koji su kroz svoje pjesme izražavali političke stavove. 
O.K. oni koje sam ja slušao pozivali su na mir, toleran- 
ciju i nenasilje, a nisu pozdravljali fašističkim pozdra- 
vima. Onima koje sam ja slušao nastupi su se zabra- 
njivali u diktatorskim nedemokratskim režimima, a 
njezinom omiljenom pjevaču u svakoj normalnoj de- 
mokratskoj državi. Ali, o ukusima se, pa i glazbenima, 
ne raspravlja. 

Ne smeta mi ni to što se u društvu gđe Grabar-Kita- 
rović znaju naći i ljudi koji imaju (velikih) problema s 
hrvatskim pravosuđem i poštivanjem hrvatskog usta- 
va. Jer, oni vjerojatno ni za što ni nisu krivi, nego samo 
dijele sudbinu ovog napaćenog naroda kao žrtve pod- 
metanja raznoraznih srbokomunista, udbaša i ostalih 
mučkih provokatora. Pa je i razumljivo da im, tako ne- 
pravedno osuđenima, ponekad popuste kočnice i da u 
samoobrani počnu prijetiti na nacionalnoj osnovi ili im 
izleti pokoja, malo sočnija, psovka. Čemu čuđenje što 
se u tom društvu našao i jedan markantni TV voditelj 
koji ima problema sa samopouzdanjem i pronalaskom 
puta do ženskih srdaca. Zato svi koji se s njim druže 
dobro znaju da on nacističku uniformu ne oblači iz ideo- 
loških, nego prvenstveno iz zavodničkih razloga. Kao i 
da ono bijelo koje policija kod njega zna pronaći nije 
nikakva droga, kako tvrde jugonostalgičari ljubomorni 
na njegove ljubavničke uspjehe, nego štaub šećer kojim 
ukrašava kolače kako bi impresionirao ljepši spol. Eto, 
nije mi smetalo ni što se gđa Grabar-Kitarović družila i 
s takvim osobama. Uostalom, neka prvi baci kamen 
onaj tko nema poznanika na međunarodnoj tjeralici ili u 
SS uniformi. 

Dakle, ništa od gore navedenog što se posljednjih 
nekoliko godina veže uz građanku Kolindu Grabar-Ki- 
tarović meni nije smetalo niti mi smeta. 

Ali često mi smeta, a ponekad me je samo sram, 
kada se veže uz Predsjednicu Republike Hrvatske. 

Nepoželjni 


— 6.8. 2018. 


at koji je između 1941. i 1945. vodila partizanska 
R vojska bio je obrambeni i oslobodilački. Svi naj- 
važniji europski i svjetski državnici u partizanima su 
gledali saveznike a njihovu borbu važnim doprinosom 
ukupnoj pobjedi antifašističke koalicije. 

Pa ipak, već tijekom rata, a posebno neposredno na- 
kon njegova završetka, pobjednici su počinili i brojne 
zločine. I koje god motive navodili kao ,olakšavajuću“ 
okolnost, spomenutim nedjelima ugrozili su plemenite 
ciljeve zbog kojih su pošli u borbu i narušili ugled onih 
koji su čast i ljudskost zadržali unatoč svim izazovima. 

Od počinjenih zločina s vremenom je postalo još 
gore njihovo prešućivanje, ignoriranje, pa i negiranje. 
Uz one medijski najeksponiranije priče o sudbinama 
pojedinaca na tzv. križnim putevima, možda najtragič- 
nija sudbina zadesila je pripadnike dvaju naroda koji 
su na svojim leđima osjetili teret kolektivne krivnje. 

Desecima tisuća jugoslavenskih Nijemaca oduzeta 
je imovina, istjerani su iz svojih sela i gradova, poslani 

u logore, a zatim protjerani iz zemlje. Nažalost, mnogi 
među njima nikada nisu dobili priliku za kakvim-ta- 
kvim novim životom. 

Nema nikakve sumnje da je među prognanima i 
ubijenima bilo onih koji su u Adolfu Hitleru vidjeli 
spasitelja, koji su jedva dočekali da zemlja u kojoj su 
živjeli postane dio velikog Trećeg Reicha, koji su kao 
pripadnici različitih oružanih formacija sudjelovali u 
zločinima nad lokalnim nenjemačkim stanovništvom. 

Ali bez svake sumnje bilo je puno više onih koji su 
se unatoč novim okolnostima i dalje nastavili ponašati 
prvenstveno kao ljudi. Kazna, međutim, nije mimoišla 
ni nezainteresirane za politiku, ni protivnike rata, pa 
čak ni onemoćale starce, žene, djecu. Svi su oni postali 
»Narodni neprijatelji“. 

Ubojstva, oduzimanja imovine i egzodus postaju 
sudbina i velikog broja istarskih i dalmatinskih Talija- 
na. I opet, iako je među njima bilo i članova fašističke 
stranke, odgovornih za nasilnu talijanizaciju i zločine 
nad netalijanskim stanovništvom, onih koji su Istru i 
Dalmaciju smatrali dijelom Italije, bilo je nažalost pre- 
više onih čija je tragična sudbina u novim poslijeratnim 
okolnostima bila rezultat isključivo pripadnosti ,po- 
grešnom“ narodu. 

U vrijeme komunizma o spomenutim temama se 
nije pričalo. Svaki pokušaj bio bi shvaćen kao napad na 
temeljne vrijednosti i dignitet NOB-a. Besprijekorna 
pobjeda nije mogla ni smjela imati svoju tamnu stranu. 
U pravednom ratu heroji nisu mogli biti zločinci. 

Ilreore Klasn 


Društvo je šutnjom pokušavalo izbrisati prošlost, a 
dogodilo se suprotno. Desetljećima poslije nema više 
priča o idealizmu i hrabrosti, solidarnosti i zajedništvu, 
velikim bitkama i pobjedama. Priča se isključivo o pre- 
šućivanim zločinima. 

Rat koji je hrvatska vojska vodila između 1991. i 
1995. bio je obrambeni. Većina svjetskih državnika 
označila je Slobodana Miloševića pokretačem i glav- 
nim krivcem, a vrh JNA njegovim suučesnikom u agre- 
sijina Hrvatsku. Nažalost, bez podrške dijela hrvatskih 
Srba, cijela kampanja bila bi neizvediva. Deseci tisuća 
Hrvata prognani su sa svojih ognjišta, tisuće hrvatskih 
kuća je zapaljeno, počinjeni su stravični zločini nad ci- 
vilima hrvatske nacionalnosti. Hrvatske vlasti nisu 
imale kontrolu nad jednom trećinom svog međuna- 
rodno priznatog teritorija. 

A onda je u kolovozu 1995. počela oslobodilačka ak- 
cija Oluja. Pobjedom hrvatskih oružanih snaga omogu- 
ćen je povratak prognanika i zauvijek je prestala opa- 
snost od granatiranja hrvatskih gradova. Bio je to kraj 
Domovinskog rata. Obrambenog i oslobodilačkog. 

Bio je to i početak egzodusa srpskog stanovništva sa 
svojih vjekovnih ognjišta. Među desecima tisuća Srba 
koji su se našli u zbjegu bilo je sigurno i onih koji su 
podržavali Miloševića, koji su priželjkivali ostvarenje 
sna o Velikoj Srbiji, koji su sudjelovali u zločinima nad 
svojim hrvatskim susjedima. Ali je sigurno bilo i onih 
koji se nikada nisu bavili politikom, nego se politika 
bavila ili bolje rečeno poigravala njima. Vjerojatno je 

BIJELO NA CKNO 


najviše bilo onih umornih od svega, od laži i obmana, 
od sumorne stvarnosti, od besperspektivne budućno- 
sti. Sigurno je bilo i onih koji su htjeli ostati, koji će se 
uostalom nekoliko godina poslije i vratiti. U ljeto 1995., 
a bojim se i danas, nakon više od dvadeset godina, svi 
su oni smatrani kolektivnom prijetnjom, pa je i njihov 
odlazak dočekan s olakšanjem. 

Kad su borbena djelovanja utihnula, kada je većina 
stanovništva otišla, počeli su zločini. Zločini pobjedni- 
ka. Stotine srpskih civila u poodmakloj životnoj dobi, 
koji nisu vidjeli razlog zašto bi napustili svoju djedovi- 
nu, ubijeni su na najbrutalniji način. Tisuće srpskih 
kuća su opljačkane, a onda zapaljene. 

O ovoj temi u hrvatskoj se javnosti uglavnom ne go- 
vori, a svaki se pokušaj odmah ocijeni narušavanjem 
digniteta Domovinskog rata. Jer, besprijekorna pobje- 
da ne može imati tamnu stranu. Jer, u pravednom ratu 
,naši“ mogu biti heroji, ali nikako zločinci. 

Hoćemo li povijest napokon shvatiti kao učiteljicu 
života? Nisu li događaji s kraja Drugog svjetskog rata 
najbolja opomena da prošlost možemo prešućivati, 
ignorirati, pa i negirati, ali ne i promijeniti? Jesmo li 
svjesni da nekažnjavanjem zločinaca riskiramo da one 
časne, poštene i moralne poistovjetimo s njima? Želimo 
li unatoč primjerima iz prošlosti i dalje vjerovati u po- 
stojanje kolektivne odgovornosti? Ili je vrijeme da shva- 
timo kako čovjeka dobrim ili lošim ne čini njegova naci- 
onalna pripadnost, već njegova djela, odnosno nedjela. 

llrcore Klaste 


Izgubljen(i) u prostoru i vremenu 


e 7.8. 2018. 


zjave koje se na račun Hrvatske i Hrvata ovih dana 

mogu čuti od najviših političkih dužnosnika Srbije 
niti me čude niti svojim sadržajem predstavljaju nešto 
novo. Naprotiv, predsjednik Vučić i ministar Dačić su 
rijetki dosljedni političari na ovim prostorima. Ono što 
su mislili i govorili 90-ih godina prošloga stoljeća očito 
misle i govore gotovo tri desetljeća poslije. Ipak uz jed- 
nu važnu razliku. U ono vrijeme imali su priliku grije- 
šiti mišlju, riječju i djelom, ali su na sreću svih naroda 
na ovim prostorima već dugo spriječeni barem u ovom 
zadnjem. Sada svojim djelima griješe i nanose štetu is- 
ključivo vlastitom narodu. 

Spomenute izjave mnogi su prokomentirali kao do- 
kaz da Srbija ima problema u suočavanju s prošlošću. 
Sve koji tako misle ipak bih malo ispravio. Ne, Srbija, 
barem njezin veliki dio, nema problema. Ona se, naža- 
lost, uopće ne suočava. A kada toi čini, učini vam se da 
bi bilo bolje da odmah i prestane. Iskreno, nama u Hr- 
vatskoj ovakav scenarij nije nepoznat. 

Birtro NA CRNO 


I tamo i ovdje zločinci su preko noći postali heroji. I 
obrnuto. U vrijeme ratova 90-ih godina 20. stoljeća do- 
gađaji iz prošlosti koristili su se kao mobilizacijsko 
sredstvo, ali i kao dokaz da su sukobi između naroda 
na ovim prostorima povijesna nužnost. A onda, kada je 
oružje utihnulo, rasprave o prošlosti postale su, kako 
bi rekla moja beogradska kolegica Dubravka Stojano- 
vić, ,produžetak rata drugim sredstvima“. 

Poseban je problem s nastavom povijesti u školama. 
Umjesto slobodne rasprave, nečinjena razlika između 
naših“ i njihovih“ žrtava i zločinaca, odbacivanja cr- 
no-bijele perspektive, nastava je za glavni cilj dobila 
izgradnju nacionalnog identiteta, razvijanje patriotskih 
osjećaja i jačanje lojalnosti Narodu i Državi. 

Ipak, u cijelom tom ludilu ima i jedna velika razlika. 
Povjesničari koji misle i govore drugačije od ,službe- 
nog stava“ u Hrvatskoj imaju pristup svim medijima, 
bili oni ,desni“ ili lijevi“. A mislim da se možemo slo- 
Žiti da se tako znatno jače utječe na nečije stavove nego 
(isključivo) pisanjem znanstvenih radova. 

U Srbiji to uglavnom nije slučaj. Za povjesničare koji 
su kritični prema nacionalističkom narativu, koji argu- 
mentirano govore o zločinima Srba i žrtvama ,drugih“ 
(a ne samo Srba), koji ne misle da su Albanci, Hrvati, 
Bošnjaci (i mnogi drugi) uvijek i isključivo neprijatelji, 
nema mjesta na najgledanijim (prorežimskim) televizi- 
jama ili u najčitanijim (prorežimskim) novinama. Dru- 
gim riječima, njihov je utjecaj na stavove najšire javno- 
sti minimalan. 

Hreere Krasna 


Netko može prigovoriti da unatoč navedenoj ,pred- 
nosti“ borba s revizionizmom u Hrvatskoj ipak i dalje 
traje. I bio bi u pravu. Ali da nema spomenutih povje- 
sničara (i ostalih intelektualaca), bila bi odavno iz- 
gubljena. 

Vratimo se posljednjim Vučićevim i Dačićevim izja- 
vama. Obojica su pokazali ono što često nazivam ,,sin- 
dromom samoposluge“, odnosno kad u prošlost ulazi- 
te kao u samoposlugu s ciljem da uzmete samo ono što 
vam i koliko u tom trenutku treba. Obojica su također 
pokazali i prakticiranje ,,sindroma nulte godine“, od- 
nosno da događaje tumačite od onog trenutka koji se 
vama čini najprikladniji za opravdavanje vlastitih sta- 
vova. Ono što se dogodilo prije toga, ako vam ne ide u 
korist, jednostavno zanemarite. 

Drugim riječima... Da, nakon Oluje su deseci tisuća 
Srba napustili svoja ognjišta. lako službeno dobrovolj- 
no, svi znamo da se činilo sve da ne ostane ni jedan. 
Jednako tako, nakon Oluje su stotine nevinih civila, 
uglavnom staraca, poubijane od pripadnika hrvatskih 
oružanih snaga, a tisuće srpskih kuća su opljačkane i 
zapaljene. Za sve ovo nema opravdanja, i umjesto srp- 
skih ovim su se događajima odavno trebali baviti hr- 
vatski političari. A još više hrvatski pravosudni organi. 
Međutim, ne umanjujući srpsku žrtvu i pozivajući sve 
u hrvatskom društvu na puno veću samokritiku, ostaje 
također i činjenica da rat nije počeo u kolovozu 1995. 

Ako Vučić Hrvatsku uspoređuje s Hitlerom zbog 
progona Srba 1995., tko je Hitler u slučaju progona go- 

tovo pola milijuna Hrvata sa svojih ognjišta u ljeto i je- 
sen 1991.? Ima li empatije kod srpskog predsjednika, 
ali i u srpskom društvu općenito, i prema tim ljudima? 
Ako se s pravom ukazuje na brutalno ubijanje srpskih 
civila po Lici, Baniji i Kordunu 1995., je li u srpskoj jav- 
nosti jednako prisutno zgražanje nad ubijanjem hrvat- 
skih civila na istim tim prostorima 1991.2? Kada se u Sr- 
biji spominje uništavanje srpskih kuća u ljeto 1995., 
spominje li itko uništavanje hrvatskih kuća u ljeto 1991.? 

Poanta je ova: vjerojatno se nikad nećemo složiti oko 
pitanja tipa tko je prvi počeo ili tko je više stradao. Ono 
u čemu bismo se morali složiti jest odgovor na pitanje 
jesmo li u stanju danas i sutra zločince kažnjavati, a žr- 
tve poštivati bez obzira na nacionalnu pripadnost. Ako 
barem u tome postignemo konsenzus, na dobrom smo 
putu da rati ubijanja prestanu biti način rješavanja nes- 
porazuma i problema. Zato je posebno važno da takav 
pristup u svojim izjavama, ali i svakodnevnom radu 
primjenjuju oni koji imaju ovlasti odlučivanja o ratu i 
miru. 

Zašto sam sve ovo napisao, i zašto su me Aleksan- 
dar Vučić i Ivica Dačić baš ,naljutili“? Ne iz razloga 
koji će se ovih dana moći pročitati po nacional-šovini- 
stičkim portalima u Hrvatskoj, već iz potpuno suprot- 
nih. Volim ići u Srbiju, često sam u Beogradu, i bez 
ikakve patetike osjećam se tamo kao doma. Usudio bih 
se reći da u Srbiji imam prijatelja možda i više nego u 
Hrvatskoj. Ovo pišem upravo zbog njih, kao i svih 
ostalih stanovnika Srbije koji zaslužuju živjeti u boljoj 

državi i boljem društvu. Zaslužuju puno bolji životni 
standard, zaslužuju društvo političkih i medijskih slo- 
boda. Ljudi koje poznajem, a siguran sam i mnogi koje 
ne poznajem, europski su građani po svemu, osim po 
političkim elitama koje ih vode. 

Upravo zbog toga jedan savjet gospodinu Vučiću. 
Lijepo od njega što nudi pomoć i zaštitu Srbima u Hr- 
vatskoj, Bosni i Hercegovini, Crnoj Gori i na Kosovu. 
Ali, možda bi prvo trebao pomoći Srbima u Srbiji. 

U tome mu sigurno neće pomoći nekvalitetno obra- 
čunavanje s prošlošću. Posebno ako je to samo pokaza- 
telj nedostatka kvalitetnih rješenja za budućnost. 


Sve je više barbara, 
a sve manje Rimljana 


— 12.8. 2018. 


K rajem studenog 1984. pjevač Zabranjenog pušenja 
izgovorio je na koncertu u Rijeci frazu koja je cijeli 
bend gotovo stajala karijere. Aludirajući na marku pojača- 
la, ali ipak i uz dozu provokativnosti, uzviknuo je: ,,Crko 
maršal!“ Čuvari tekovina revolucije, a posebno lika i djela 
maršala Tita, nisu imali smisla za šalu. Kako bi se spriječi- 
le slične neugodne situacije, sljedeći koncert ove grupe je 
otkazan, a članovi benda su na , informativnim“ razgovo- 
rima u policiji morali dokazati svoju vjernost režimu. 

Među onima koji su se svojom pravovjernošću i 
agresivnošću isticali u hajci što je uslijedila bili su pred- 
stavnici organizacije boraca iz rata. Nije im to bio ni 
prvi ni zadnji put. Svojim negativnim mišljenjem često 
su presuđivali javnom prikazivanju nekog dokumen- 
tarnog ili igranog filma, premijeri kazališne predstave, 
izdavanju knjige ili izlasku rock-albuma. 

U spomenutoj boračkoj organizaciji nisu sjedili film- 
ski, književni ni glazbeni kritičari. Njihov jedini, ali do- 

voljni legitimitet i autoritet počivao je na činjenici da su 
sudjelovali u ratu. Samim time, tko je bolje od njih mo- 
gao prepoznati neprijatelja domovine i njegovu prlja- 
vu rabotu u korijenu sasjeći. 

Eto, takve su stvari bile moguće u nedemokratskom 
režimu. Umjesto stručnosti, važnija referencija često je 
bio odgovor na pitanje: ,Gdje si bio “41.2“ Ali kažem, to 
je bilo prije više od trideset godina kada na ovim pro- 
storima nije bilo demokracije, nego su vladali kriteriji 
političke i moralne podobnosti. Danas je sve potpuno 
drugačije. Ili? 

Otkazivanje Bajagina koncerta u Karlovcu 2018. na 
»preporuku“ organizacija boraca iz (Domovinskog) 
rata neki su nazvali povratkom u prethodno opisanu 
atmosferu. Po mojem mišljenju, oni koji tako misle nisu 
u pravu. Hrvatsko društvo, sudeći po brojnim primje- 
rima, iz takve atmosfere nikad nije ni izašlo. 

Od dva moguća scenarija izabrali smo onaj najlošiji. 
Dakle, mogli smo sve dobro što je postojalo u prošlom 
režimu, sve od čega su radnici, učenici, pacijenti, umi- 
rovljenici i svi ostali građani imali koristi, uzeti u obzir, 
unaprijediti i učiniti još boljim. 1 naravno, truditi se ne 
ponoviti sve što je bilo loše. A što smo učinili? Potpuno 
iracionalno, metodom kolektivne amnezije nastoji se 
negirati da je išta uopće bilo dobro, a sve ono što je bilo 
loše uspjeli smo ,unaprijediti“ i učiniti još lošijim. 

U slučaju Bajagina koncerta posebno zabrinjavaju 
razlozi ili bolje rečeno opravdanja za otkazivanje. Zvu- 
či nevjerojatno da jednog profesionalca u jednoj prav- 

noj državi u obavljanju njegova posla mogu spriječiti 
laži i dezinformacije. Drugim riječima, Bajaga nikada, 
pa ni u Kninu 1993. nije pjevao četničke pjesme. Ta 
(dez)informacija je već odavno demantirana. I nikome 
ništa. Njome se i dalje barata, difamira i presuđuje. 
Gore od toga što se takve stvari događaju samo je to što 
su nam postale normalne. Danas je žrtva takve kampa- 
nje Bajaga, sutra može biti bilo tko od nas. 

Za kraj nešto osobno u cijeloj priči. Momčilo Bajagić 
Bajaga moj je ne samo omiljeni pjevač nego i omiljena 
ličnost s rock-scene. Odrastao sam na njegovoj glazbi, 
ali ina njegovoj pozitivnoj energiji. U ljeto 1991., kada 
sam obukao uniformu i dao svoj zbilja skroman brani- 
teljski doprinos, Bajagu sam nastavio slušati još inten- 
zivnije. I do današnjih dana nisam prestao. U vrijeme 
rata slušajući ga htio sam sam sebi dokazati da ne ratu- 
jem protiv Srba, nego protiv bezumnih i zlih ljudi. Za 
mene je upravo on tada bio simbol ,druge“ Srbije, one 
koja je ustala protiv politike Slobodana Miloševića, 
koja se aktivno protivila ratu i nacionalizmu, koja je 
htjela slušati rock'n'roll, a ne ,limene trube i vojnu 
muziku“. 

Više nego dvosmisleno davao je Bajaga tih godina 
do znanja što misli o režimu u kojem živi. Ne samo ri- 
ječima nego i djelima. Mjesecima je svirao na antimilo- 
ševićevskim protestnim skupovima, surađivao sa Zo- 
ranom Đinđićem. Daleko od toga da je Bajagu zanimala 
politika. On je i tada prvenstveno bio pjesnik i roker. 
Njegova misija oduvijek je bila ista. Bez obzira na okol- 

nosti, političare i režime, ili unatoč njima, graditi svijet 
mira i ljubavi. 

I baš zbog toga će puniti koncertne dvorane gdje 
god se pojavi. Ali, baš zbog toga ga neki nikad neće 
razumjeti ni voljeti. 

Kojih je više? Bojim se da je već davne 1986. Bajaga 
svojim stihovima dao proročanski odgovor. 

Južna plemena ratnička su stigla ispod zidina, i sve je više 
Varvara, a sve je manje Rimljana. 

Hrvati i Srbi 


— 15.8. 2018. 


V iše je nego očito da se većina Hrvata i Srba ne može 
složiti oko ,zajedničke“ ratne prošlosti. Svaka pri- 
ča o ustaškim zločinima kad-tad završi u spominjanju i 
onih četničkih. Jednima sva zla započinju s idejom o ,,ve- 
likoj“, etnički čistoj Srbiji, drugima s idejom o ,velikoj“, 
etnički čistoj Hrvatskoj. U istoj rečenici ima mjesta ili za 
žrtve Ovčare i Škabrnje, ili Medačkog džepa i Oluje. Teš- 
ko se u istoj rečenici mogu naći zajedno i jedni i drugi. 

Dakle, ratnu tematiku trebamo izbjegavati. Ali, o 
čemu ćemo onda pričati? Zar je između Hrvata i Srba u 
prošlosti bilo ičega osim međusobnog ubijanja, protje- 
rivanja i paljenja kuća? Iako atmosfera u današnjem 
društvu možda ukazuje na negativan odgovor, istina je 
potpuno drugačija. Koliko god ,našim“ i ,njihovim“ 
nacionalistima zvučalo heretički, povijest hrvatsko-srp- 
skih odnosa daleko je više povijest mira, suživota i su- 
radnje nego nasilja. 

Evo i jednostavne računice. U gotovo tisuću petsto 
godina koliko živimo jedni uz druge i jedni s drugima, 

Hrvati i Srbi su, svojom voljom, ratovali dva puta. Prvi 
put tijekom Drugog svjetskog, a drugi put tijekom Do- 
movinskog rata. Treba naglasiti da ni u ta dva slučaja 
stvari nisu bile crno-bijele. Jer, unatoč ili baš zbog ustaš- 
kog genocida nad srpskim stanovništvom, Hrvati i Srbi 
su od 1941. do 1945. više surađivali nego međusobno 
ratovali. Odnosno, više je Hrvata i Srba bilo u zajednič- 
koj partizanskoj vojsci nego u ustašama i četnicima. 

Kada su u pitanju događaji s početka devedesetih 
godina 20. stoljeća, protiv samostalne hrvatske države 
pobunio se dio srpskog stanovništva, dok je drugi dio 
ostao lojalan, a više od 10 tisuća hrvatskih Srba bilo je i 
u sastavu hrvatske vojske. Čak ni u samoj Srbiji, unatoč 
velikoj podršci, Slobodan Milošević nije uspio postići 
konsenzus cijelog srpskog društva oko svojih ratnih 
planova i antihrvatskog raspoloženja. Kao što ni cijelo 
hrvatsko društvo nikad nije prihvatilo mržnju prema 
srpskom narodu, a pogotovo opravdavalo zločine mo- 
tivirane ,pogrešnom“ nacionalnom pripadnošću. 

Ali, ne želim da ovo ponovo bude priča o ratu. Po- 
anta je bila samo pokazati da Hrvati i Srbi u europskom 
kontekstu sigurno nisu primjer stoljetnih sukoba. Što 
se npr. ne bi moglo reći za Poljake i Ruse ili Francuze i 
Nijemce. 

Možemo li, dakle, a da ne umanjujemo, ignoriramo 
i negiramo sve žrtve i zločine, isticati pozitivne primje- 
re kao temelj budućih odnosa? Za razliku od mnogih 
drugih, imamo više nego dovoljno materijala za takav 
pristup. 

I manje je pritom bitno navoditi primjere vezane za 
političke, intelektualne ili sportske elite. Zanimljivo je 
spomenuti da hrvatsku himnu nije komponirao Hrvat, 
nego Srbin, a da Josipa Jelačića za hrvatskog bana nije 
ustoličio katolički biskup, nego srpski pravoslavni pa- 
trijarh. Treba spomenuti i sve one glumce koji su izazi- 
vali jednako buran aplauz po kazalištima i pozorišti- 
ma, sve pjesnike uz čije su se pjesme, napisane na 
latinici ili ćirilici, generacije zaljubljivale i liječile lju- 
bavne jade, sve pjevače s kojima je uglas pjevala publi- 
ka po srpskim varošicama i hrvatskim mjestašcima, sve 
nogometaše koji su zdušno branili crno-bele i crve- 
no-bele boje i fudbalere koji su oduševljavali u plavim 
i bilim dresovima. 

Ali postoji i nešto puno važnije od svega navedenog. 
To su odnosi među ,malim“, ,običnim“ ljudima. To su 
svi oni slučajevi kada su Hrvati i Srbi jedni drugima 
bili više od dobrih susjeda. Kada su se međusobno po- 
magali bez obzira na težinu problema, međusobno že- 
nili, zajedno slavili rođendane, Božiće i slave. Kada je 
za prijateljstvo bilo bitno povjerenje, a ne nacionalnost 
ili vjeroispovijest. To su sva ona zajednička ljetovanja, 
zimovanja i đačke ekskurzije. Svi zajednički poslovni i 
sportski uspjesi. Ukratko, to su svi oni trenuci kada nas 
razlike nisu dijelile, nego nadopunjavale, i kada smo 
uvažavali kakvog je tko porijekla, ali najviše cijenili ka- 
kav je tko čovjek. 

Vjerovali ili ne, daleko najveći dio naše zajedničke 
prošlosti izgledao je upravo tako. I možemo to ignori- 

rati i obezvrjeđivati, možemo našu povijest svesti samo 
na zločine i zločince. 

Možemo svašta, ali bi možda najviše smisla imalo 
da se jednostavno jedni i drugi (ponovo) počnemo po- 
našati kao ljudi. 

Socijalizam s (ne)ljudskim licem 


— 21.8. 2018. 


an je 21. kolovoza. Ljeto je pri kraju, ali jadranska 
D obala i dalje vrvi turistima. Među njima su i tisu- 
će Čeha i Slovaka. Kao i svako jutro prije odlaska na 
plažu mnogi od njih pale radio tražeći neku prigodnu 
klapsku pjesmu o moru, galebu i maslini. Mijenjajući 
tako stanice shvaćaju da ni na jednoj nema glazbe. Svu- 
da isti ozbiljan glas čita vijest koja izaziva šok i nevjeri- 
cu. lako ne razumiju baš svaku riječ, one ključne ih 
ostavljaju bez daha: invazija, Prag, Rusi, tenkovi, oku- 
pacija. Bilo je to više nego dovoljno da shvate da je nji- 
hovo ljetovanje, te 1968., završeno. 

Prije točno pedeset godina na današnji dan nasilno 
tičkih eksperimenata u Europi nakon Drugog svjetskog 
rata poznat i pod imenom Praško proljeće. Promjene 
koje su inicirali čehoslovački komunisti, velikim dije- 
lom po uzoru na one koje su se godinama provodile u 
Jugoslaviji, trebale su pomoći u izgradnji ,socijalizma s 
ljudskim licem“. Međutim, ulaskom više od 200 tisuća 

sovjetskih, bugarskih, poljskih, mađarskih i istočno- 
njemačkih vojnika, okupacijom zemlje i uhićivanjem 
državnog rukovodstva, sve iluzije pale su u vodu. 
Uslijedilo je jedno od najtežih razdoblja suvremene 
čehoslovačke povijesti obilježeno represijom, cenzu- 
rom i strogom kontrolom ,Velikog brata“ iz Moskve. 
Umjesto liberalno-demokratskih reformi kojima se 
nastojalo omogućiti veće političke, ekonomske, me- 
dijske i građanske slobode, u Čehoslovačku je uveden 
jedan od najrigidnijih oblika komunističkog režima. 

Doznavši za događaje u domovini, Čehe i Slovake 
koji su se nalazili na odmoru na Jadranu uhvatio je 
osjećaj bijesa, straha i nemoći. Koliko god su mogle, ju- 
goslavenske su im vlasti pružile pomoć. Oni koji se 
nisu odmah htjeli vratiti u Čehoslovačku zbrinuti su po 
hotelima, školskim dvoranama i obiteljskim kućama. 
Opskrbljeni su hranom, vodom i svim ostalim potrep- 
štinama. Nakon nekoliko dana iščekivanja, kada su 
vlasti u Pragu ,priznale“ pogreške i , pristale“ na po- 
moć koju su im ostale zemlje Varšavskog pakta ponu- 
dile u sprječavanju ,kontrarevolucije“, ljudi su se pola- 
ko počeli vraćati. 

Svatko tko je 70-ih ili 80-ih godina prošloga stoljeća 
iz Hrvatske putovao u Čehoslovačku svjedočio je u ka- 
kvim je uvjetima živio tamošnji prosječni građanin. Po- 
lice u trgovinama bile su prazne. Učenici koji su za de- 
stinaciju svog maturalnog putovanja izabrali Prag kući 
su vraćali većinu ponesenog novca jer ga jednostavno 
nisu imali na što potrošiti. Za par levisica, staklenku 

vegete, bocu Badelova vinjaka ,Zrinski“ ili žvakaće 
gume u obliku cigareta mogli ste od domaćeg stanov- 
ništva dobiti pravo malo bogatstvo. Većina voznog 
parka po ulicama čehoslovačkih gradova svodila se na 
jeftine Škodine modele. Iz obrnute perspektive, život u 
Zagrebu i Hrvatskoj za prosječnog Čeha ili Slovaka 
izgledao je kao nedosanjani san. Bez obzira na sva 
ograničenja, politička i ekonomska, Čehoslovačka jena 
Hrvatsku (i cijelu Jugoslaviju) gledala kao na Zapad. 

Dan je 21. kolovoza 2018. Na jadranskoj obali uživa- 
ju tisuće čeških i slovačkih turista. Na odmor su došli 
skupim automobilima. Nisu rijetki oni koji na prikoli- 
cama voze i glisere. Unajmljuju najbolje apartmane, a 
iako su i dalje štedljivi, mogu si priuštiti dobra vina i 
dobru ribu. 

Više od 25 godina Česi i Slovaci ne žive u istoj drža- 
vi, ali žive u dobrosusjedskim odnosima. I što je naj- 
važnije, žive u prosperitetnim društvima. 

Početkom ove godine standard života u Češkoj 
ocijenjen je među najboljima na svijetu. U tom ugled- 
nom društvu, Češka se nalazi na 15., a Slovačka na 20. 
mjestu. Hrvatske nema medu prvih 30 zemalja. Godiš- 
nji bruto društveni proizvod (BDP) po glavi stanovni- 
ka u Češkoj i Slovačkoj je za otprilike 10 tisuća dolara 
veći nego u Hrvatskoj. Stopa nezaposlenosti u Češkoj 
iznosi 2,3 %, Slovačkoj 5,7 %, a u Hrvatskoj 8,8 %. Dok 
u Lijepoj Našoj gotovo 20 % stanovništva živi ispod 
granice siromaštva, u Slovačkoj taj postotak iznosi oko 
12% a u Češkoj 10 %. Hrvatski građani napuštaju svoju 

domovinu u potrazi za boljim životom, dok ga ljudi iz 
cijelog svijeta upravo u Češkoj pokušavaju pronaći. 
Kako god, za Slovačku, a pogotovo za Češku, Hrvatska 
već odavno ni po čemu nije Zapad. 

A hoće li ikad ponovo postati? Naravno! Jer, Češka i 
Slovačka mogu težiti da jednog dana postanu najrazvi- 
jenije zemlje EU-a. To je stvar njihovih neambicioznih 
političara. Za razliku od njih, nama je naša predsjedni- 
ca obećala da će Hrvatska postati jedna od najrazvijeni- 
jih zemalja svijeta! 

»oportsko-rekreacijski centar“ 
Jasenovac d.d. 


—— 28.8. 2018. 


K rajem kolovoza 1941. prvi logoraši počinju pristi- 
zati u Jasenovac. Masovna ubojstva hrvatskih 
Srba i Židova u tom trenutku traju već mjesecima. Ovaj 
najveći i najzloglasniji logor, ,balkanski Auschwitz“, 
postat će mjesto užasa i smrti za desetke tisuća nevinih 
ljudi. 

O Jasenovcu su napisani brojni znanstveni i publici- 
stički radovi. I iako je bilo prijepora, pa i manipulacija 
brojem žrtava, nijedan povjesničar koji se ovom temom 
bavio nije dovodio u pitanje sam karakter logora. 

Uz sve znanstvene radove koji ukazuju na nezami- 
sliv teror, posebno je bolno čitati svjedočanstva onih 
koji su u Jasenovcu ,boravili“ ili o njemu dobivali sa- 
znanja iz prve ruke. 

lija Jakovljević, Hrvat, pristaša HSS-a, u logoru je 
proveo nešto više od godine dana. U njegovoj knjizi 
Konclogor na Savi možda najpotresniji prizor koji opisu- 
je jest onaj o odnosu ustaša prema srpskoj djeci. ,,Još su 

početkom mjeseca odveli i odnijeli nekoliko stotina u 
onu staru tursku kuću kraj pravoslavne crkve. Zastav- 
nik Ante i još jedan zatukli su ih čekićem. Ubijanje je 
trajalo tri i pol sata. Na Antunovo ih je opet nestalo oko 
četiri stotine. Oblijepljeni su prozori na jednoj kući, 
kako se radi kada se tamane stjenice. Zagušili su ih 
ciklonom.“ 

Egon Berger u Jasenovcu je proveo 44 mjeseca i svje- 
dočio svakodnevnom teroru. ,,Grupa koljača išla je pre- 
ma našim barakama i zaustavila se pred barakom drugo- 
va Srba. Dok je jedan dio koljača ušao u samu baraku, 
dotle su pred njom Ljubo Miloš, Modrić, Kojić, koji su 
imali u ruci drvene maljeve, čekali. Dok su ustaše koje su 
ušle u baraku izbacivale jednog po jednog zatočenika, 
dotle su ih oni sa maljevima dočekivali i maljem po luba- 
nji za jedan nepuni sat stvorili čitavu hrpu pobijenih.“ 

O zvjerstvima u Jasenovcu, ali i susjednim selima, 
piše u svojim memoarima i Hitlerov ,čovjek“ u NDH, 
general Edmund Glaise von Horstenau. Jedan od ,naj- 
skog sela na Savi u koje su ,upali ustaški zločinci iz 
susjednog koncentracijskog logora Jasenovac (mjesto 
užasa)“. Von Horstenau piše da je ,u ovo nesretno mje- 
sto nagrnulo u dva navrata oko 500 propalica od 15 do 
20 godina pod vodstvom dvojice ustaških natporučni- 
ka, sve su ubijali, silovali su žene i mučili ih do smrti, 
ubijali djecu“, te nastavlja kako je osobno vidio ,u Savi 
leš žene kojoj su izvađene oči, a u spolni organ ugura- 
no drvo“. Na temelju svega što je doživio tijekom svog 

mandata u NDH, za njemačkog generala nije bilo dile- 
me da su ustaše i njihov Poglavnik prije svega ,banda 
ubojica i zločinaca“ i ,neljudski sadisti“. 

Uostalom, i nadbiskup Stepinac imao je spoznaje što 
se događa u Jasenovcu. Nije bio baš glasan u osudi, ali 
je u jednom pismu Paveliću, osvrnuvši se na sedam ka- 
toličkih svećenika koji su umrli u logoru, među ostalim 
rekao da je ,čitav Jasenovac sramotna ljaga za NDH“. 

Nažalost, u današnjoj Hrvatskoj, ni radovi svjetskih 
povjesničara, ni ovdje spomenuta i brojna nespomenu- 
ta svjedočanstva više nisu relevantan izvor. Na temelju 
negacionističkih, selektivnih i tendencioznih interpre- 
tacija hrvatskih revizionista sada čak i najtiražnije 
dnevne novine pišu o Jasenovcu kao mjestu gdje ,je 
bilo i zabave... sportskih utakmica... koncerata, kaza- 
lišnih predstava...“ i gdje su logoraši čak imali i skeče- 
ve u kojima su ,ironizirali“ zapovjednike logora. Tako 
za novinara Milana Ivkošića izgleda ,Jasenovac očiš- 
ćen od ideologizacije, pristranosti i komunističkih kri- 
votvorina“. Ne znam samo ubrajaju li se također i svje- 
dočanstva Hitlerova opunomoćenika ili zagrebačkog 
nadbiskupa u komunističke krivotvorine. 

Ali, sve je to već viđen scenarij. Poput onih koji po- 
kušavaju relativizirati, umanjiti i negirati nacističke 
zločine, svjedoci smo istog pristupa kada su u pitanju i 
ustaški zločini. I jednima i drugima ono što se događa- 
lo u logorima je mit, preuveličavanje i dio svjetske za- 
vjere za koju su po potrebi krivi Židovi, masoni, komu- 
nisti, Srbi itd. 

Postoji, naravno, u vezi s tim i velika razlika. U raz- 
vijenim društvima oni koji tako razmišljaju ne pišu ko- 
lumne u najtiražnijim novinama niti im se knjige pro- 
moviraju na nacionalnim televizijama. I nije to samo 
pitanje funkcioniranja pravne države, nego i odnosa 
svakog člana društva prema takvim pojavama. Jer, 
kako je nedavno prilikom posjeta Auschwitzu rekao 
njemački ministar vanjskih poslova, ,mislim da je gla- 
snoća rasista i antisemita povezana s tišinom većine“. 

I u Hrvatskoj postoje oni koji su glasni i oni koji su 
tihi. Problem je samo u tome što već neko vrijeme ni- 
sam siguran koji predstavljaju većinu, a koji manjinu. 

Obljetnice 


= 4.9. 2018. 


ve godine obilježavamo nekoliko značajnih ob- 

ljetnica. Sto je godina od kraja Prvog svjetskog 
rata i nastanka jugoslavenske države, sedamdeset od 
sukoba Tita i Staljina te pedeset od studentskih ,lipanj- 
skih gibanja“. Iako se bez sumnje radi o važnim doga- 
đajima, mislim da spomenuta iskustva ipak neće imati 
previše utjecaja na živote ljudi u 21. stoljeću. 

Jer, ideja jugoslavenstva čini se bespovratno kom- 
promitiranom, a najveći jugonostalgičari ispadaju hr- 
vatski desničari koji obračunavajući se s jugoslaven- 
skom prošlošću samo pokazuju da ne znaju što bi s 
hrvatskom budućnošću. Što se tiče iskustva u ,poka- 
zivanju zubi“ nekom svjetskom moćniku, bojim se da 
se i u tom slučaju, bar kada su u pitanju hrvatski poli- 
tičari, radi o prošlom svršenom vremenu. Mladi su u 
jednom trenutku možda i pokazali spremnost na rje- 
šavanje vlastitih problema, ali mi se čini da njihovo 
raspoloženje puno bolje opisuje termin rezignacija 
nego revolucija. 

Zato sam danas odlučio podsjetiti na jedan, devede- 
set godina star ,fenomen“ koji bi nam i u suvremenim 
okolnostima mogao i morao biti poučan. Naime, te 
1928. Adolf Hitler i njegova nacistička stranka doživjeli 
su fijasko na izborima za njemački parlament osvojivši 
tek nešto više od 2 % glasova. Bio je to jedan od poka- 
zatelja demokratske atmosfere u njemačkom društvu 
koje se nakon rata napokon počelo oporavljati. U zem- 
lji ekonomskog rasta, liberalnih sloboda i kulturnog 
procvata, Hitlera i njegovu družinu gledalo se kao ,pri- 
mitivne prostake i bučne populiste“ ili, kako ih je jedan 
suvremenik nazvao, ,frakciju nesposobnu za bilo ka- 
kav utjecaj na većinu stanovništva ili na tijek političkih 
događaja“. 

A onda je Njemačku kao i ostatak svijeta pogodila 
velika ekonomska kriza. Standard života počeo je dra- 
stično padati, a broj nezaposlenih rasti. Depresija se 
uvukla u sve društvene pore. Povjerenje u demokraciju 
i pravnu državu iz dana u dan su slabjeli. Kao rješenje 
sve se glasnije zagovaralo nacionalno jedinstvo, ali samo 
etničkih Nijemaca. Politički protivnici su se demoni- 
zirali, pripadnici ostalih nacija i rasa, a dojučerašnji su- 
sjedi, postali su neprijatelji i krivci za sve probleme. 

Upravo takva atmosfera bila je prilika za Hitlera i 
njegove ,bučne populiste“. Čovjek kojeg su ismijavali i 
nazivali čudakom već 1930. osvaja gotovo 20 % glaso- 
va. Tri godine poslije Hitler postaje neprikosnoveni 
Fiihrer novog Njemačkog Reicha. Mnogima ni danas 
nije jasno kako se društvo poznato po remek-djelima 

književnosti, arhitekture, filozofije, filma i glazbe mo- 
glo ,preko noći“ pretvoriti u mjesto organiziranog ma- 
sovnog zločina. 

A onda je Fiihrer odlučio zavladati svijetom i po- 
stavljati svuda na vlast male Fiihrere, naravno na svoju 
sliku i priliku. Tako je, među ostalim marionetskim 
tvorevinama, nastala i NDH na čelu s Antom Paveli- 
ćem. Bez ikakvog političkog ugleda, a kamoli narodne 
podrške, na vlast u Zagrebu došao je čovjek kojega će 
jedan Hitlerov poslanik u NDH ovako predstaviti dru- 
gome: ,Pogledajte tog momka! Dajte da mu obriju gla- 
vu i navucite mu kažnjeničku odoru, pa ćete pred 
sobom imati najljepšeg teškog zločinca.“ 

Hitler i Pavelić nisu izmišljeni likovi iz filmova stra- 
ve, nego osobe kojima su povijesne okolnosti omogući- 
le da svoj zločinački naum provedu u djelo. 

Nažalost, pojedinci sličnih ambicija i pogleda, razni 
čudaci, fanatici, bučni populisti i primitivni prostaci 
postoje (od)uvijek i svuda. Pa i danas. Dovoljno je po- 
gledati vijesti iz zemlje i svijeta ili, jednostavno, osvr- 
nuti se oko sebe. 

A poput onih u prošlosti, i ovi današnji ne biraju 
sredstva da dođu na vlast, koriste se lažima i predrasu- 
dama, agresivni su, u drugima i drugačijima vide nepri- 
jatelje, preziru slobodu govora, mišljenja i izražavanja. 

I poput onih u prošlosti, i danas se mnogi zgražaju 
nad njihovim suludim idejama, ignoriraju njihove is- 
pade i ismijavaju mogućnost da jednom dođu u pozici- 
ju moći i vlasti. 

Jesmo li ovaj put nešto naučili iz povijesti? Ili ćemo 
vlastitom nezainteresiranošću opskurnim marginalci- 
ma ponovo omogućiti da nam pokažu na što su sve 
spremni. 

1988. — godina koja se ponavlja“ 


— 11.9. 2018. 


renimo redom. 

Početak godine obilježila je velika gospodar- 
sko-politička afera. Zbog brojnih financijskih malver- 
zacija sud je pokrenuo tužbu protiv moćnog i nedodir- 
ljivog ,gazde“ jedne od najuglednijih kompanija. 
Javnost će dodatno zaintrigirati činjenica da je u cijelu 
aferu bio umiješan i sam politički vrh. Radilo se o dugo- 
godišnjem netransparentnom i po društvo štetnom 
međuodnosu politike i gospodarstva. 

Tijekom ove, kao i svih prethodnih godina, članovi 
veteranskih organizacija iz rata nastavljaju igrati ulogu 
dežurnih društvenih moralizatora i kulturno-umjetnič- 
kih cenzora. Bez obzira na životno i profesionalno 
iskustvo, ili stupanj obrazovanja, njihovi stavovi o po- 
litičkim procesima u zemlji, sadržaju kazališnih, film- 
skih ili glazbenih uradaka, ne samo da se uvažavaju 
nego su ponekad i obvezujući. Oni smatraju, a većina 
ih u tome prešutno podržava, da njihov kredibilitet po- 

čiva na činjenici što su prije nekoliko desetljeća nosili 
uniformu i oružje i branili svoju domovinu. 

I ove godine, kao i u onima ranije, pravna država nije 
pokazivala jednak tretman prema svim svojim građani- 
ma. Razne tatine ili, kako bi Sejo Sexon rekao, ,guzonji- 
ne sinove“, za njihova obijesna ponašanja, tučnjave, re- 
mećenja javnog reda i mira, vožnje u pijanom ili 
drogiranom stanju, sudovi nisu tretirali jednako kao 
običnu, da se opet poslužim Sejinim izrazom, ,fukaru“. 

Nažalost i ove godine država se suočava s problemi- 
ma u gospodarstvu. Radnici nezadovoljni visinom ili 
neisplatom plaće štrajkaju, ali i napuštaju zemlju. Dr- 
žava nastoji održati socijalni mir pomažući ,,gubitaše“ 
ponajprije daljnjim zaduživanjem u inozemstvu. Umje- 
sto jasne strategije razvoja, poduzimanjem vatrogasnih 
mjera s kratkoročnim učinkom pokazuje se sva nemoć 
elite koja vodi državu. Kao i sve izraženija ekonomska 
i politička ovisnost o međunarodnim centrima moći. 

Na kraju godine jedan ,lokalni šerif“ pobunio se 
protiv odnosa u vlastitoj stranci. Ljut što nije po njego- 
vu, odlučio je svima pokazati kako on vidi unutarstra- 
načku demokraciju. Organizirao je svoje istomišljenike, 
nagurao ih u autobuse i uputio pod prozore onih s koji- 
ma se nije slagao. Skandiranje okupljene mase ,njemu“ 
i davno umrlom predsjedniku trebalo je pokazati da 
kada se dogodi narod, potrebe za procedurom, statuti- 
ma i pravilnicima nestaju. 

Sve što sam ovdje ukratko opisao događalo se te 
burne i daleke 1988. u Jugoslaviji. Bila je to, dakle, go- 

dina kada se na optuženičkoj klupi zbog ,afere Agro- 
komerc“ našao Fikret Abdić s još nekoliko visokorangi- 
ranih bosanskohercegovačkih političara. Jaz između 
starih partizana koji su i dalje uživali u borbenim pje- 
smama i novih klinaca koje je nosio neki potpuno ,novi 
val“, bio je sve izraženiji. Zemlja je tonula u ekonom- 
sku, političku i društvenu krizu, a upravo posljednji 
navedeni ,,slučaj“ označit će početak kraja. Naime, kra- 
jem godine, vješto se koristeći demagogijom, populiz- 
mom i nacionalizmom, Slobodan Milošević je odlučio i 
Partiju i Jugoslaviju uzeti u svoje ruke. Organiziranjem 
»mitinga podrške“ na koje su njegovi simpatizeri dola- 
zili autobusima iz svih krajeva zemlje, izvršio je priti- 
sak na izabrana politička rukovodstva da daju ostavke, 
postavivši zatim na njihova mjesta svoje poslušnike. 

Hrvatska je prije trideset godina napustila tu nepra- 
vednu i neprijateljsku državnu tvorevinu u kojoj politi- 
čari na vlasti nisu marili za mišljenje onih koje su pred- 
stavljali. Hrvati su tada počeli graditi demokratsku i 
pravnu državu u kojoj će se svi njezini građani bez ob- 
zira na materijalni status, nacionalnu, vjersku, stranač- 
ku ili bilo koju drugu pripadnost, osjećati jednakima 
pred zakonom. Državu u kojoj neće biti uhljebljivanja 
po političkoj ili rođačkoj liniji, u kojoj poslove neće do- 
bivati podobni i poslušni, nego stručni i sposobni. 

Ove primjere iz 1988. naveo sam kako bi prije svega 
mladi ljudi, ali i oni stariji koji su možda počeli zabo- 
ravljati, shvatili kolike su se promjene u hrvatskom 
društvu dogodile u posljednjih trideset godina. Jer vje- 

rujem da nakon tolikih godina demokracije, pravne dr- 
žave i društva u kojem nitko nikoga ne pokrada, nego 
vlada duh zajedništva, navedene epizode danas svima 
zvuče nevjerojatno i nestvarno. 

Predsjednica iz Hrvatske 


— 12.9. 2018. 


S vaki put kad čujem da predsjednica daje intervju, 
posebno za strane medije, znam da sutradan neću 
imati mira. Jer unaprijed znam da će se dotaknuti i hr- 
vatske povijesti. A onda krenu problemi. Ne s povije- 
šću, nego s predsjedničinim poznavanjem i interpreti- 
ranjem povijesti. Pogrešna tumačenja prošlih događaja 
i procesa u Hrvatskoj postala su svakodnevna stvar, ali 
ipak nije isto kada ih čujete na tržnici, na stadionu ili iz 
usta ljudi koji obnašaju visoke i odgovorne funkcije. 

Dakle, u posljednjem intervjuu austrijskim novina- 
ma gđa Kolinda Grabar-Kitarović je, među ostalim, 
ustvrdila kako se u Jugoslaviji nije smjelo izjašnjavati 
kao Hrvat/Hrvatica, a ako bi netko i ,iskazao nacional- 
ni ponos, tome je prijetio zatvor“. 

I što sada na to odgovoriti? Reći da to nije istina i 
podastrijeti brojne dokaze koji demantiraju predsjedni- 
čine navode? Uputiti predsjednicu i sve zainteresirane 
na odredbe ustava iz vremena socijalizma, npr. onog iz 
1974. (dakle nakon obračuna s hrvatskim ,nacionaliz- 

mom“) u kojem stoji da je ,Socijalistička Republika 
Hrvatska nacionalna država hrvatskog naroda“? Ili 
na ustavnu odredbu da je ,himna Socijalističke Repu- 
blike Hrvatske “Lijepa naša domovino““, i usput dodati 
da su Hrvati bili jedina nacija koja je uz jugoslavensku 
imala i svoju nacionalnu himnu. Ili možda ukazati na 
volju i ,hrabrost“ (unatoč ,prijetnji zatvorom“) većine 
građana SR Hrvatske da se na svakom popisu stanov- 
ništva izjašnjavaju kao Hrvati? Uostalom, ne bi li lakše 
i od čega bilo upitati ljude koji su živjeli u toj ,tamnici 
naroda“ jesu li i pod kojim okolnostima u vrijeme Ju- 
goslavije smjeli reći da su Hrvati. 

Ali sve to s dokazivanjem očitog gubi smisao. Jer 
najteže je kad počnete racionalizirati iracionalne stvari. 
Kad se počnu pojavljivati dileme koje to zapravo nisu, 
a vi upadnete u zamku da argumentima i činjenicama 
nastojite ukazati na istinu. I onda trošite energiju i živ- 
ce kako biste ljudima dokazali da je ,Za dom spremni“ 
ustaški, a ne neki stari hrvatski pozdrav, da je logor u 
Jasenovcu bio pakao na zemlji, a ne sportsko-rekreacij- 
ski centar, da Bajaga nikada nije pjevao četničke pje- 
sme itd. S vremenom shvatite da jednostavno postoje 
ljudi kojima nije bitna istina, znanstveno utemeljene 
činjenice ili (ne)materijalni dokazi kako bi u nešto (ili 
nekoga) vjerovali. Jer oni, kao što bi rekao Mile Kekin, 
i kad nemaju pojma imaju stav. A upravo u takvom 
svijetu i Živimo. U svijetu u kojem se na temelju neisti- 
na, poluistina i potpuno neutemeljenih stavova pokre- 
ću ratovi, progone pojedinci, ali i biraju predsjednici. 

Zato je potpuno suvišno gđu Kolindu Grabar-Kita- 
rović, i najdobronamjernije, savjetovati da bude pažlji- 
vija u svojim izjavama, jer one često nisu u skladu s 
istinom. Suvišno jer većini ljudi kojima se ona obraća to 
očito ne predstavlja nikakav problem. Naprotiv, takav 
pristup samo ih učvršćuje u uvjerenju da će i oni jedno- 
ga dana možda dogurati visoko unatoč tome što svoje 
stavove ne temelje na znanju, nego na predrasudama, 
lažnim vijestima i teorijama zavjere. Ili, što je najtužni- 
je, baš zbog njih. 

O Dejanu i Ljubici 


e— 18.9. 2018. 


O tkad znam za sebe, znam i za Dejana. Nikad ga 
nisam doživljavao kao prijatelja, više kao člana 
obitelji. Pokušavam u sjećanju evocirati uspomene iz 
djetinjstva, i koju god rođendansku proslavu, obi- 
teljski izlet, godišnjicu braka mojih i njegovih rodite- 
lja zamislim, uvijek je pred očima i on. Visok, mršav, 
s osmijehom od uha do uha. Dejana su svi voljeli, on 
je jednostavno bio onaj tip osobe na koju se niste mo- 
gli naljutiti. U njegovu društvu svima je bilo zabav- 
no i ugodno. Kao danas sjećam se scene iz 1986. u 
kojoj on i moj stariji brat nestrpljivo raspakiravaju 
časopis Rock kako bi došli do poklona u vidu singlice 
Bajage i instruktora s tadašnjim velikim hitom ,Samo 
nam je ljubav potrebna“. Za one koji se ne sjećaju, 
pjesma završava neprestanim ponavljanjem stihova 
»love is all you need“, zbog čega su Dejo i moj brat 
pomislili da se radi o pokvarenoj ploči, te s vidljivom 
tugom u očima odlučili otići zamijeniti je u obližnju 
trafiku. 

Ljubica i ja išli smo u isti razred u sisačkoj gimnaziji. 
Zgodna, lijepih velikih očiju, pomalo dječačke kratke 
frizure i nevjerojatno zarazna osmijeha. U tim tinej- 
džerskim danima kada hormoni divljaju i svi su ekstra 
kratkog fitilja, Ljubica je svojom smirenošću izgledala 
gotovo nestvarno. Ne sjećam se ni jedne situacije u ko- 
joj se ona na nekog naljutila ili s nekim posvađala. Još 
mi je u sjećanju zima 1989. i pripreme za maturalnu 
zabavu. Tada me upravo Ljubica kao potpunog ple- 
snog analfabeta naučila prvim koracima dvokoraka i 
valcera. Kasnije, u raznim životnim prilikama, često 
sam se prisjećao te epizode i žalio što nemam barem 
djelić njezina strpljenja. 

Bio je ponedjeljak, 16. rujna 1991. Prilikom napada 
na Petrinju, Dejana su zarobili njegovi susjedi Srbi, deč- 
ki s kojima je do jučer išao po zabavama i igrao nogo- 
met. Ništa mu nije pomoglo to što su ga do tog trenut- 
ka svi voljeli jer je već sljedećeg nad njim izvršena 
hladnokrvna egzekucija. Onako izmučenog, uplašenog 
i bespomoćnog, ubili su ga, a njegovo beživotno tijelo 
ostavili da leži poput kakva napuštena i odbačena 
predmeta. Dejan je tada imao 26 godina. 

Dan poslije, u utorak 17. rujna navečer, Ljubica je 
spremala svoje stvari. Sutradan je s dečkom namjera- 
vala napustiti Sisak. U svoj dnevnik zapisala je: ,Tek 
sada vidim koliko volim ovaj grad i koliko mi je teško 
rastati se od njega. Odjednom, volim sve ljude. Nemam 
želju otići odavde. Bojim se tog života tamo.“ Posljed- 
nje dnevničke rečenice posvetila je svojoj majci: ,Opro- 

sti što te ostavljam kada ti je najteže i oprosti mi što se 
dugo nećemo vidjeti. Molim te, razumi me, idem za 
boljim životom. Tražim sreću. Moli se da je nađem.“ 
Ljubica nikad nije napustila Sisak. Te večeri, dok je sta- 
jala uz prozor u svome stanu, netko od njezinih sugra- 
đana Hrvata ubio ju je snajperskim hicem. U službe- 
nom izvještaju državnog odvjetništva ostalo je zapisano 
da je ubijena ,zabunom“ jer je prava meta trebao biti 
njezin dečko, inače mladi oficir JNA. U trenutku smrti 
Ljubica je imala 19 godina. 

Točno dvadeset sedam godina poslije problemu žrt- 
ve i zločina u Hrvatskoj se još uvijek pristupa po ,naci- 
onalnom ključu“. I dalje se organiziraju komemoracije 
(isključivo) ,našim“ stradalnicima i inzistira na kažnja- 
vanju (isključivo) ,njihovih“ zločinaca. Nedostatak su- 
osjećanja prema boli onih ,drugih“ i monopoliziranje 
statusa žrtve nakon tolikih godina ne predstavljaju 
samo problem u procesu suočavanja s prošlošću, nego i 
s budućnošću. Ovom prilikom nemam namjeru pole- 
mizirati s takvim stavovima, prozivati odgovorne ni 
pozivati na funkcioniranje pravne države. 

Ovo je jednostavno priča o dvoje mladih ljudi čija me 
prerana i nepotrebna smrt svakoga dana podsjeti koli- 
ko je život dragocjen i nepredvidljiv, a rat besmislen i 
destruktivan. U ovoj priči ubijeni nisu dio statistike ni 
politikantskih prepucavanja, oni imaju svoja imena, ro- 
ditelje, partnere i prijatelje. Često se uhvatim kako za- 
mišljam što bi njih dvoje danas radili, gdje bi živjeli, bi 
li imali djece, kako bi izgledala naša druženja. 

Razmišljajući tako imam osjećaj da je u svijetu u ko- 
jem živim sve manje ljudi poput Dejana i Ljubice. Bo- 
jim se i pomisliti koliko je onih drugih. Onih zbog kojih 
njih dvoje više nisu s nama. 


Mojim prijateljima Dejanu Gregecu i Ljubici Solar, 
rujan 1991. — rujan 2018. 

Građanska hrabrost 


e 25.9. 2018. 


a neki stranac slučajno pogleda poruke koje sva- 
kodnevno dobivam u pretincu e-pošte, na mobi- 
tel ili uživo, pomislio bi da sam po zanimanju krotitelj 
lavova, pripadnik Legije stranaca ili ekstremni sportaš. 
I ostao bi zapanjen kad bih mu rekao da ništa od nave- 
denog nije ni blizu istini jer je moje zanimanje još opa- 
snije. Točno mogu zamisliti iščekivanje u njegovim oči- 
ma dok započinjem s objašnjenjem: ,Ja sam...“, počinju 
mu se znojiti dlanovi, osjeća nervozu kao kad iščekuje 
neku strašnu scenu u filmu strave, i da ga ne držim 
dalje u neizvjesnosti, u jednom dahu izgovoram tu šo- 
kantnu informaciju: ,Ja sam povjesničar.“ Pokušavam 
zamisliti reakciju svojega sugovornika. Ona bi vjerojat- 
no započela pogledom punim nevjerice, nastavila se 
sumnjom u vlastiti sluh, a onda, kada bi shvatio da se 
ne šalim, završila gromoglasnim smijehom. 
Ali, vratimo se početnoj premisi, tj. pitanju zašto bi 
uopće itko pomislio da se ja bavim nekim opasnim za- 
nimanjem? Odgovor će možda zvučati suludo i, neko- 

me tko ne živi u Hrvatskoj, nevjerojatno. Naime, po- 
sljednjih mi se nekoliko godina često, a odnedavno 
intenzivno ljudi obraćaju na sličan način: ,,čestitam na 
hrabrosti“, ,zbilja ste hrabar čovjek“, ,odakle vam toli- 
ko hrabrosti“, ,,da je bar više tako hrabrih ljudi poput 
vas“, itd. Drugim riječima, velik dio javnosti, prijatelja, 
rodbine i poznanika činjenicu što javno iznosim svoje 
stavove doživljava nesvakidašnjim činom hrabrosti. 
Prema njihovu mišljenju, ja sam nevjerojatno hrabar 
zato što kao doktor povijesti 2018. godine u jednoj de- 
mokratskoj državi komentiram događaje kojima se 
znanstveno-istraživački bavim. Bojim se, odnosno si- 
guran sam, da takvo gledanje na stvari puno više govo- 
ri o stanju u društvu nego o mojoj ,hrabrosti“. Jer ja, 
bez ikakve patetike i lažne skromnosti, doista nisam 
oličenje hrabrosti. Nikad ništa u životu nisam radio da 
bih bio bilo čiji heroj. Ono što mene motivira na djelo- 
vanje jesu odgovornost i obaveza. 

Možda nekome iz današnje perspektive može zvu- 
čati upravo suprotno, ali u ljeto 1991. nisam (dobrovolj- 
no) obukao maskirnu uniformu i uzeo oružje u ruke 
zato što sam bio hrabar. Naprotiv, svaki dan sam osje- 
ćao da to nije moje ,prirodno stanje“, i da se ne lažemo, 
bojao sam se. Sjećam se kad su nam jednom rekli da se 
sprema desant niških specijalaca. Pokušajte zamisliti 
što se događa u glavi jednog osamnaestogodišnjaka 
koji (doslovno) do jučer ,,rastura“ latinski i starogrčki, a 
onda mu jedne večeri general Bobetko objašnjava za ka- 
kve su sve oblike usmrćivanja obučeni ti specijalci JNA. 

Iskreno, umiro sam od straha. I s obzirom na to da ni- 
sam bio mobiliziran ni pod ikakvom obavezom, nitko 
mi ne bi zamjerio da sam tada rekao da se bojim i otišao 
kući. Ali nisam, jer sam osjećao odgovornost i obavezu 
pomoći u obrani svog grada, svoje obitelji i prijatelja. 

Dvadeset sedam godina poslije lagao bih kad bih re- 
kao da mi je ugodno čitati pisma u kojima mi prijete da 
ću plivati Savom, dobivati anonimne telefonske pozive 
usred noći ili u centru Zagreba slušati rabijatne tipove 
kako hodaju iza mene i dobacuju da sam smeće, ološ, 
izdajnik, i kao ultimativni dokaz moje ,problematično- 
sti“, da sam Srbin. Nekad se zamislim i nad (dobrona- 
mjernim) upozorenjima iz izvora ,koji bi htjeli ostati 
anonimni“ da ,previše“ kritiziram predsjednicu, vla- 
du, Crkvu i ostale autoritete. A nekad me je, kao npr. 
nedavno u jednom restoranu, gdje mi je za stol dok 
sam ručao s dvjema kolegicama prišao nepoznat čo- 
vjek, pljunuo i opsovao, samo sram. 

Dakle, svašta mi prođe kroz glavu u takvim situaci- 
jama. Ali, unatoč ili baš usprkos svemu navedenom, 
nikada ne pomislim da bih trebao odustati od onoga 
čime se bavim, od ukazivanja na laži i dezinformacije o 
prošlosti koje se koriste kao povod za nova neprijatelj- 
stva i sukobe u budućnosti. Ne radim to iz hrabrosti, 
nego zbog obaveze i odgovornosti koju kao povjesni- 
čar i građanin imam prema društvu u kojem živim. Bi 
li bilo lakše da zašutim? Možda bi to olakšalo moj život 
s drugima, ali kada bih odustao od svojih principa, ne 
bih mogao zamisliti život sa samim sobom. 

I kada sam već spomenuo one koji nisu vrijedni spo- 
mena, koji su nažalost lice i naličje hrvatske demokra- 
cije i koji ne bi trebali biti predmet mojeg zanimanja, 
nego raznih pravosudnih i medicinskih institucija, red 
bi bio da spomenem i one zbog kojih sve ovo radim. 
Da, ima ih koji prijete, vrijeđaju i omalovažavaju. 
Međutim, trend se iz dana u dan mijenja, i takvi su 
(p)ostali glasna i agresivna, ali ipak manjina. Puno je 
više onih koji iskazuju podršku i cijene moj rad. 

Ono što je možda i najvažnije, sve je više ljudi koji 
nisu ni svjesni svoje hrabrosti, a koju na različite načine 
i u različitim situacijama svakodnevno pokazuju. Jer, 
važno je javno govoriti, ukazivati na nepravilnosti, ar- 
gumentirano i konstruktivno kritizirati. I važno je da 
javnih intelektualaca bude što više. Ali ludilo koje nam 
se sprema neće spriječiti pojedinci ma koliko bili obra- 
zovani. To mora biti zajednička borba svih onih koji 
žele živjeti u društvu mira, tolerancije i napretka, a ne 
bodljikavih žica, diskriminacije i progona. Kako nazva- 
ti ono što će biti ,spiritus movens“ te borbe, hrabrost ili 
građanska odgovornost, sasvim je svejedno. Bitno je da 
se poslije ne kajemo jer nismo poduzeli sve što smo 
mogli. 

Zloupotreba sustava ili sustav 
koji zloupotrebljava 


— 2.10. 2018. 


vaj slučaj pokazao je da neki ljudi zloupotreb- 
17) ljavaju sustav.“ Riječi su to visokopozicionira- 
nog hrvatskog državnog i stranačkog dužnosnika koje 
zvuče suviše uopćeno, ali ipak vrlo eksplicitno ukazuju 
na nimalo bezazlen trend prisutan u hrvatskom druš- 
tvu posljednjih 30 godina. Evo na što mislim. 

Dakle, ova rečenica nije izgovorena 1991. kao oprav- 
danje za nezakonito izbacivanje Srba iz njihovih stano- 
va, za ubijanja i mučenja srpskih civila po raznim gara- 
žama, paviljonima ili obalama rijeka. Iako je mogla biti, 
jer se ni tada, naravno, nije radilo o sustavu, nego 
(samo) o pojedinačnoj zloupotrebi sustava. 

Nije izrečena ni kao opravdanje za podmetanje ek- 
sploziva pod spomenike žrtvama fašizma i herojima 
antifašizma iste 1991., jer ni to nije bila namjera susta- 
va, nego njegova zloupotreba od pojedinaca. 

Iako je mogla biti, nije izrečena ni tijekom 1990-ih 
kao opravdanje za rasprodaju ili uništavanje tvornica i 

poduzeća s tisućama radnika. Jer se ni u tom slučaju 
nije radilo o sustavnoj pljački, nego samo o neodgovor- 
nim pojedincima koji su zloupotrebljavali sustav. 

Naravno da ni zapaljene srpske kuće i ubojstva ne- 
dužnih staraca nakon Oluje nemaju ništa sa sustavom, 
nego s onima koji su ga zloupotrijebili. 

Mogli bismo tako nabrajati ortakluk oko Dubrovač- 
ke banke, ,Fimi mediju“, farbanje tunela, kamione za 
Hrvatsku vojsku, privatizaciju INA-e, afere ,,Spice“, 
»,Remorker“, ,Hypo“, ,Planinsku“, ,Veronu“, ,Lex 
Agrokor“ itd., itd., jer svi navedeni i brojni nenavedeni 
primjeri pokazuju da ,neki ljudi“ uporno imaju potre- 
bu ,zloupotrebljavati sustav“. Iako su slučajno svi su- 
dionici navedenih ,zloupotreba“ bili ujedno i visoko- 
pozicionirani pojedinci iz ,sustava“, to nipošto ne 
znači da je problem bio u sustavu kao takvom. 

Rečenicu s početka teksta izgovorio je ovih dana 
predsjednik Sabora RH i glavni tajnik HDZ-a povodom 
afere vezane za lažiranje SMS-ova korištenih u svrhu 
političko-mafijaških obračuna s neistomišljenicima. I 
opet su kao potencijalni krivci prepoznati i neki visoki 
državni i politički dužnosnici, ali ne i sam sustav. Jer 
sustav, unatoč svemu, i dalje odlično funkcionira. 

Prepustit ću svakome da zaključi radi li se zbilja u 
svim navedenim primjerima o problemu zloupotrebe 
sustava ili je problem upravo sustav koji je godinama 
stvaran kako bi omogućio zloupotrebe. Radi li se o duž- 
nosnicima koji čineći navedena (ne)djela predstavljaju 
iznimku ili pravilo na hrvatskoj političkoj sceni. Ili je 

odgovor, kako ga sugerira najnoviji dokumentaristički 
uradak koji se emitira na HRT-u, vrlo jednostavan i leži 
u činjenici da iza svega (i dalje) stoji zloglasna , UDBA“ 
i neporaženi jugokomunistički mentalni sklop. U tom 
bi slučaju posebno intrigantno bilo čuti objašnjenje jed- 
nog posljedičnog fenomena. Naime, imajući u vidu tko 
je posljednjih 28 godina bio najduže na vlasti, odnosno 
u prilici da zloupotrebljava sustav, kao i stranačku pri- 
padnost najvećeg broja osumnjičenih i optuženih za 
konkretne zloupotrebe, ne preostaje drugo nego zaklju- 
čiti da se baš u HDZ-u skrasio najveći broj ,udbaša“ i 
da je godinama nakon raspada Jugoslavije upravo ta 
»stožerna stranka hrvatskog naroda“ (p)ostala nosite- 
ljem jugokomunističkog mentalnog sklopa. 

Svi oni koji sanjaju život u društvu u kojem ljudi na 
vlasti ne pljačkaju vlastiti narod, u kojem se političke 
suparnike ne ucjenjuje lažnim SMS-ovima, u kojem 
predsjednici vlade i ministri nakon isteka mandata go- 
vore po svjetskim forumima, a ne igraju šah po zatvor- 
skim ćelijama, i u kojem se ideološkim neistomišljeni- 
cima ne prijeti fizičkim nasiljem, nažalost znaju da se 
nisu posebno usrećili mjestom rođenja. Ono što ih 
eventualno može utješiti jest spoznaja da svoj san mogu 
barem pokušati ostvariti negdje drugdje. Kao što dese- 
ci tisuća građana Hrvatske to već godinama i čine. 

Kakvi se god izgovori koristili, prošlo je previše vre- 
mena, a mi smo učinili premalo da bi hrvatsko društvo 
postalo demokratskijim, pluralnijim, tolerantnijim i 
pravednijim od društva koje smo krajem 80-ih godina 

20. stoljeća odlučili napustiti. Uzevši u obzir da se stva- 
ri godinama suštinski ne mijenjaju (na bolje), pravo je 
pitanje koliko građana Hrvatske takvo društvo uopće i 
želi. 

Celebrity zločinci 


— 9.10. 2018. 


Č to je zajedničko Hermannu Goringu, Rudolfu Hes- 
su, Martinu Bormannu i Ratku Mladiću, Radovanu 
Karadžiću, Tomislavu Merčepu i Rasimu Deliću? 
Navedeni pojedinci (uz brojne druge) zbog svojih su 
(ne)djela tijekom ratnog sukoba nakon višemjeseč- 
nih sudskih procesa proglašeni krivima za kaznena 
djela ratnog zločina. A što spomenutoj ,gospodi“ 
ipak nije zajedničko? Način na koji se društva odno- 
se prema njima nakon izricanja presude. 

Osim što su oni iz prve skupine osuđeni na najstro- 
že moguće kazne (smrtnu ili doživotnu), u Njemačkoj 
su postali ,nepoželjne osobe“, političke i intelektualne 
elite su ih javno navodile kao primjer kojega se svi u 
društvu trebaju sramiti i nitko nije ni pomišljao na ne- 
giranje njihovih djela, pa samim time ni izrečenih im 
kazni. Istina, nije u Njemačkoj proces suočavanja s 
prošlošću išao glatko ni brzo. Ali ratni zločinci nikad 
nisu postali nacionalni heroji. 

A upravo to se dogodilo i još uvijek se događa u Hr- 
vatskoj, Bosni i Hercegovini i Srbiji. Pojedinci osuđeni 
za najteža djela ratnog zločina postali su slavne osobe, 
pojavljuju se u TV emisijama, uvaženi su gosti na druš- 
tvenim događanjima, (ponovno) se bave politikom itd. 
Konkretno, ne da se takvo što nije dogodilo, nego je 
teško i zamisliti da bi u poslijeratnoj Njemačkoj išta 
bilo imenovano po Goringu, kao što je npr. u BiH dva- 
deset godina nakon rata otvoren studentski dom ,Dr. 
Radovan Karadžić“. Osuđeni ratni zločinci u njemač- 
kom su zatvoru Spandau živjeli po posebnom tretma- 
nu s brojnim ograničenjima koja su uključivala i za- 
branu međusobnog komuniciranja. Nasuprot tome, 
Tomislav Merčep, čovjek osuđen zbog odgovornosti 
za zločine nad četrdesetak civila, ,,služi kaznu“ u po- 
znatim hrvatskim toplicama, i sudeći po izjavama 
svjedoka, po okolnim kafićima. 

Prije gotovo godinu dana, nakon 25 godina rada, 
svoja je vrata zatvorio Međunarodni kazneni sud za 
bivšu Jugoslaviju, poznatiji u javnosti kao Haški sud. 
Kao ni svi ostali, ni ovaj sud nije (bio) idealan. I žrtve i 
zločinci i pravna struka sigurno će još dugo spominjati 
brojne kontroverzije i propuste koji su ga pratili. Pa 
ipak, zasluge suda su ogromne. Većina optuženih vje- 
rojatno nikad ne bi bila ni uhićena, a kamoli osuđena 
od nacionalnih sudova. Uz masovna ubojstva, fizička i 
psihička zlostavljanja, silovanja i uništavanja imovine 
presude i ostala procesna dokumentacija su nedvosmi- 
sleno ukazali da je u BiH počinjen genocid i da su sve 

strane u sukobima 90-ih godina prošloga stoljeća su- 
djelovale u etničkim čišćenjima. 

Za razliku od neposrednih sudionika sudskih pro- 
cesa koji ponekad s pravom mogu biti kritični, pa i ne- 
zadovoljni, oni koji naslijeđem Haškog suda moraju 
biti prezadovljni jesu povjesničari. Arhiva koja je nasta- 
la u dvadeset pet godina i koja je velikim dijelom dos- 
tupna čini rat na prostoru bivše Jugoslavije naj- 
dokumentiranijim u povijesti. Ta činjenica trebala je 
predstavljati polazište za iskreno, neselektivno i ne- 
tendenciozno suočavanje s prošlošću. 

Jesu li, dakle, stotine tisuća dokumenata, uz to što u 
svim državama koje su bile u ratu danas vlada demo- 
kracija, dovoljno jamstvo uspjeha spomenutog proce- 
sa? Po svemu sudeći, nisu. Jer kao što je nemoguće oče- 
kivati od mladih Hrvata da imaju jasan osuđujući stav 
o NDH i ustaškom pokretu dok žive u ulicama koje 
nose imena visokih ustaških dužnosnika, dok slušaju 
političare kako brane ustaški pozdrav kao stari hrvat- 
ski ili po mainstream medijima svjedoče relativizaciji i 
negaciji zločina počinjenih u koncentracijskom logoru 
Jasenovac, tako je nemoguće očekivati suočavanje s 
mračnom stranom nedavne prošlosti dok ratne zločin- 
ce duhovni pastiri nazivaju ,moralnim veličinama“, a 
političke i intelektualne elite nacionalnim herojima. 
Dok unatoč svim konkretnim dokazima, u srpskom 
društvu još uvijek ne postoji jasna osuda Slobodana 
Miloševića i njegovog režima. Ili dok u hrvatskom 
društvu Tuđmanova politika prema BiH koja je svoje- 

dobno naišla na oštru osudu međunarodne zajednice, i 
koja je više nego dovoljno dokumentirana i u arhivi 
Haškog suda, još uvijek predstavlja tabu-temu, a njezi- 
no propitivanje čin nacionalne izdaje. 

Što je možda najvažnije, tisuće i tisuće stranica svje- 
dočanstava o stravičnim zločinima počinjenima iz et- 
ničke ili vjerske mržnje ipak nisu uspjele osvijestiti 
opasnost od nacionalizma i ksenofobije, i pojačati osje- 
ćaj suosjećanja prema stradanju svake nevine osobe. 
Naprotiv, mržnja, netolerancija, etnička i vjerska is- 
ključivost i dalje su dominantna obilježja društava koja 
su iz rata izašla prije više od dvadeset godina. 

Iz svega navedenog proizlazi i odgovor na često po- 
stavljano pitanje je li Haški sud zakazao? Nije! Zakazali 
smo prije svega svi mi. Kao društva, građani i ljudi. 
Kako onda kad smo se jedni prema drugima ponašali 
kao zvijeri, tako i danas kada ta zvjerstva pokušavamo 
negirati ili opravdati. 

Hrvatski nacionalni interesi 


— 16. 10. 2018. 


edavni prosvjed u Vukovaru ukazao je na neko- 

liko zanimljivih fenomena u hrvatskoj politici i 
društvu. Onaj manje bitan odnosi se na spoznaju da 
unutar HDZ-a postoje duboke podjele i da su one ide- 
ološkog karaktera. Možda na prvi pogled proturječ- 
no, ali po svemu sudeći istinito, autentične članove ili 
birače te stranke ne predstavljaju njezini vodeći ljudi, 
nego stranački disidenti. Pri čemu se mnogi, najčešće 
iz oportunističkih razloga, to boje javno izreći ili po- 
kazati. Međutim, to su unutarstranački problemi i 
HDZ nije jedina stranka koju muče nedosljednosti tog 
tipa. 

Za cijelo društvo puno važniji fenomen odnosi se na 
pitanje tko je u posljednjih 28 godina napravio (naj)više 
štete hrvatskim nacionalnim interesima. Vukovarski 
prosvjed je, premda mu to nije bila namjera, samo po- 
tvrdio da ta titula unatoč uobičajenim patetičnim i izli- 
zanim frazama o hrvatskim ,jugokomunistima“ (čitaj: 
ljevičarima) pripada onima koji se potpuno neargu- 

mentirano nazivaju domoljubima, desničarima ili veli- 
kim Hrvatima. 

Evo nekoliko pitanja čiji odgovori sugeriraju isprav- 
nost iznesene teze. Tko je bio na vlasti u vrijeme pre- 
tvorbe i privatizacije, u vrijeme bespoštedne pljačke 
društvene imovine, masovnog otpuštanja radnika i ne- 
viđenog bogaćenja uske skupine pojedinaca? Političari 
koje stranke su se najčešće nalazili na optuženičkim 
klupama ili u zatvorskim ćelijama zbog gospodarskih i 
financijskih malverzacija? Uz ministre, potpredsjedni- 
ke i predsjednike kojih vlada se vežu najveći skandali i 
sudski procesi? U vrijeme kojih vlada su se najviše gu- 
šile medijske slobode, prisluškivali novinari, lažnim 
SMS-ovima nastojali kompromitirati neistomišljenici? 
Koji su političari svojim nepromišljenim i štetnim poli- 
tikama odveli Hrvatsku u međunarodnu izolaciju i na 
rub sankcija? 

Kada već pomislite da je sve navedeno dovoljno, sami 
dužnosnici HDZ-a potrude se da pri donošenju zaključ- 
ka ne bude nikakve dileme. Tako smo u Vukovaru upra- 
vo od članova te stranke mogli čuti kako državnu vlast 
prozivaju za neprocesuiranje ratnih zločina počinjenih 
tijekom Domovinskog rata. Uz pripadnike sadašnje vla- 
sti to se odnosilo i na sve prethodne dužnosnike, a poseb- 
no na ministre pravosuđa, unutarnjih poslova i glavne 
državne odvjetnike koji po njihovu mišljenju, kao i mi- 
šljenju nekoliko tisuća prisutnih, i vjerojatno još više onih 
(oportunista) koji tako misle, ali se nisu usudili pojaviti, 
svojim nečinjenjem rade protivno interesima Hrvatske. 

Imajući u vidu činjenicu iz koje je stranke u posljed- 
njih 28 godina došao najveći broj ministara pravosuđa 
i unutarnjih poslova, na prijedlog koje stranke je ime- 
novano najviše glavnih državnih odvjetnika, i uzevši u 
obzir koja je politička opcija stajala iza masovnih ,,čist- 
ki“ u hrvatskom sudstvu 90-ih godina 20. stoljeća, više 
je nego jasno tko snosi najveću odgovornost što su 
žrtve Domovinskog rata, ali i cijelo hrvatsko društvo, 
ostali zakinuti za pravdu. 

Najviše rukovodstvo HDZ-a ocijenilo je vukovarski 
prosvjed ispolitiziranim i izmanipuliranim. I vjerojatno su 
bili u pravu. Šteta za hrvatsku demokraciju i samim time 
nacionalne interese što politizacijom i manipulacijom nisu 
smatrali pojavljivanja stranačkih predsjednika i ostalih 
dužnosnika recimo na splitskoj rivi 2001., u koloni ,vuko- 
varske Hrvatske“ 2013., ili u šatoru u Savskoj 2014. i 2015. 
godine. Ovako, kao pravi demokršćani i iskreni vjernici 
mogu se jedino nadati da ih neće zadesiti Isusova poruka 
da ,svi koji se mača laćaju od mača i ginu“ (Mt 26,52). 

Vjerojatno i neće. Jer, svi navedeni primjeri ukazuju 
na to da brojnim visokopozicioniranim članovima 
»,stožerne, državotvorne stranke“, na raznim pozicija- 
ma i u raznim funkcijama, hrvatski nacionalni interesi 
(pre)često nisu bili na prvom mjestu. A ni na sljedećih 
nekoliko mjesta. I premda bi u nekim drugim demo- 
kratskim društvima birači koji mišlju, riječju i djelom 
žive kršćanske vrijednosti i domoljublje sve ovo uzeli u 
obzir i možda kaznili tu neprincipijelnost, u Hrvatskoj 
se to nikad nije dogodilo. 

Naprotiv, ovdje očito sumnje i presude za korupci- 
ju, krađu, ratni zločin ili stavljanje stranačkih ispred 
nacionalnih interesa upravo jamče bolji rejting i izborni 
uspjeh. 


129 


Hrvoje Klasić 


Pokret otpora 


— 23. 10. 2018. 


oj prijatelj je menadžer u velikoj međunarodnoj 

kompaniji. Zarađuje daleko više od hrvatskog 
prosjeka, vozi službeni auto i na posao ide u odijelu. 
Netko bi mogao pomisliti da je njegov život u Hrvat- 
skoj idiličan. Možda bi ga se i moglo tako opisati kada 
bi se život svodio samo na materijalne vrijednosti. Ali, 
na sreću, ili na žalost, ne svodi se. 

Prije nekoliko dana taj moj prijatelj otišao je u trgo- 
vinu, kupio sprej s bojom i gumene rukavice. Razlog? 
Objasnio mi je da više nije mogao mirno prolaziti kraj 
brojnih natpisa s ustaškom simbolikom ili okretati gla- 
vu i praviti se da oni ne postoje. I tako, svaku večer kad 
se vraća kući s posla i ugleda na nekoj fasadi ,ušato“ U, 
kukasti križ ili drugu filofašističku parolu, uzme sprej i 
išara je do neprepoznatljivosti. 

Nekoliko dana nakon što mi je prijatelj prepričao 
svoj način otpora ludilu koje nas okružuje, pročitao 
sam da sličnu stvar radi i jedan akademski slikar iz 
Splita. Vidjevši na zgradi natpis ,Mrzin Židove“ odlu- 

čio se za, činom malu, ali sadržajem ogromnu interven- 
ciju. Pretvorivši kistom i bojom slovo Ž u Z, ne samo 
što je uklonio izraz civilizacijske sramote nego je i dao 
do znanja što misli o ,zidovima“ kao fizičkim, ali i 
mentalnim barijerama kojih je oko nas sve više. 

Navedeni primjeri ukazuju na (najmanje) dva pro- 
blema u hrvatskom društvu. Prvi, da uklanjanje simbo- 
la koji veličaju zločinačke režime ili pozivaju na netole- 
ranciju i nasilje, umjesto države (jer su oni među 
ostalim i protivni ustavu) provode pojedinci svojim 
gotovo subverzivnim aktivnostima. I drugi, da više ne 
izazivaju zanimanje, čuđenje, a kamoli zgražanje razni 
pojavni oblici koji pozivaju na mržnju, već oni postupci 
koji se takvim pojavama odupiru. 

Da su vrijednosti u hrvatskom društvu poremećene 
govorio sam i pisao u više navrata. Nenormalne stvari 
smo normalizirali, a normalne su postale nenormalne 
ili barem neuobičajene. I tako je otkad nam je došla de- 
mokracija. U teoriji, antifašizam je u ustavu, dan antifa- 
šističke borbe je državni praznik, a u praksi se ruše 
partizanski spomenici, ulice imenuju po ustaškim poli- 
tičarima, a hrvatska vlada financijski pomaže one koji 
negiraju genocid i zločine počinjene u doba NDH. 

S druge strane, maloprije spomenuta dva primjera 
mogu poslužiti i kao dokaz da su promjene postojećeg 
stanja ipak moguće. Svatko od nas tko poštuje različi- 
tost, a ne isključivost, suživot, a ne ograde i zidove, mir 
i nenasilje umjesto (govora) mržnje, ima mogućnost, 
pravo, a ako se mene pita i obavezu, djelovati kako bi 

se te vrijednosti očuvale. Ili, ponovo izgradile. U toj 
borbi svatko može doprinijeti na svoj način. Nema sum- 
nje da će se glas političara, novinara, intelektualaca, na- 
stavnika, sportaša ili svećenika vjerojatno glasnije čuti, 
ali je i doprinos svih ostalih potreban i nezanemariv. 
Bez obzira na to koliko nekad izgledao beznačajan. 

Uklanjanje šovinističkih grafita jedan je od načina. 
Ali to je i sudjelovanje na prosvjedima (a ne njihovo 
promatranje iz sobne fotelje) kad god mislite da su vaša 
prava zakinuta. To je i svakodnevni razgovor s djecom, 
njihovo poticanje na solidarnost, toleranciju i kritičko 
razmišljanje. Kao i otvoreno suprotstavljanje kada ih se 
npr. u svjetovnoj školi i svjetovnom društvu prisiljava 
na sudjelovanje u vjerskim ceremonijama. Doprinos se 
postiže i sasvim malim postupcima. Bilo da se radi o 
odlasku na Bajagin koncert, kao obliku otpora politi- 
kanstvu u umjetnosti, ili članstvu u Facebook grupi 
1442“ koja već godinama znatno konkretnije i efikasni- 
je unaprjeđuje suradnju i prijateljstvo Hrvata i Srba od 
svih političara zajedno. 

Postoje različiti oblici doprinosa izgradnji boljeg 
društva, a njihova sinergija može taj proces dodatno 
olakšati i ubrzati. Bitno je samo ne biti pasivan, osvije- 
stiti ozbiljnost problema i ne podcjenjivati vlastite 
mogućnosti. 

Jer, gotovo sam siguran da oni koji mrze (Židove, 
Srbe, homoseksualce... hrvatske ,izdajice“), koji prijete, 
koji bi nas ograđivali bodljikavom žicom, koji preziru 
slobodu mišljenja i izražavanja, koji negiraju zločine i 

veličaju zločince, bez obzira na buku koju stvaraju u jav- 
nom prostoru, predstavljaju manjinu u našem društvu. 

Mislim da je krajnje vrijeme da im to napokon, na 
različite načine, i dokažemo! 

Javnoservisni revizionizam 


<— 30. 10. 2018. 


natoč zgražanju i negodovanju javnosti neospor- 
U na je činjenica da povijesni revizionizam na jav- 
noj televiziji čiji je osnivač Republika Hrvatska, a osni- 
vačka prava ostvaruje Vlada Republike Hrvatske, više 
nije ni rijetkost ni incidentna pojava. Naprotiv, situacije 
u kojima se relativizira zločinački karakter ustaškog 
pokreta i Hitler-Mussolinijeva projekta poznatog i pod 
imenom NDH, prilozi u kojima se ratne zločince poput 
Jure Francetića prikazuje kao neustrašive vojne zapo- 
vjednike i zbog toga (za neke) kao nacionalne heroje, 
emisije u kojima se promoviraju knjige i dokumentarni 
filmovi kvazipovjesničara i dokazanih revizionista koji 
umanjuju žrtve holokausta i genocida te negiraju ka- 
rakter zloglasnog koncentracijskog logora Jasenovac, 
sve su brojnije i po svemu sudeći nisu rezultat 
neznanja. 
Naravno, revizionizam prisutan na javnoj televiziji 
ne može se promatrati odvojeno od revizionizma pri- 
sutnog među hrvatskim političkim, crkvenim i intelek- 

tualnim elitama, a posljedično, i u cijelom društvu. 
Drugim riječima, ono što imamo danas samo je logičan 
epilog skoro tridesetogodišnjeg licemjernog odnosa 
»antifašističke“ Hrvatske prema ,fašistima iz našeg 
sokaka“. 

Atmosfera u kojoj je normalno imati ulice s imenima 
ustaških ministara, vojne postrojbe s imenima ustaških 
zapovjednika i u kojoj većina hrvatskih političara jedva 
čeka otići položiti vijence na grobišta poginulih ili 
ubijenih vojnika NDH, ali nema volje odati počast po- 
ginulim partizanima ili, ne daj bože, potaknuti obnovu 
nekog, tijekom 90-ih godina prošloga stoljeća, poruše- 
nog spomenika žrtvama fašizma, postala je normalna. 
Pa kad je normalna u hrvatskoj vladi i saboru, zašto ne 
bi bila i u javnoj medijskoj ustanovi kojom spomenute 
institucije ,upravljaju“. 

E sad, možete li zamisliti upravo suprotnu situaciju? 
Da se javna televizija pokaže zrelijom od političkih elita 
i odluči ispuniti svoje ,misijske ciljeve“ da ,,čuva i pro- 
miče europske vrijednosti i temeljna ljudska prava... 
promiče znanje i obrazovanje... pridonosi stvaranju su- 
vremenoga hrvatskog društva“. Ili u konkretnom sluča- 
ju, da u vlastitoj produkciji snimi dokumentarnu seriju 
u kojoj bi relevantni domaći i strani stručnjaci analizira- 
li uzroke i posljedice nastanka ustaškog pokreta te glav- 
ne aspekte funkcioniranja NDH. A sve s ciljem kako bi 
se uklonile postojeće ,,dileme“ ili na lažima i dezinfor- 
macijama utemeljeni pogrešni stavovi o tom razdoblju 
hrvatske prošlosti. 

Vjerovali ili ne, takva dokumentarna serija postoji. 
Ili da budem precizniji, gotovo da postoji. Prije nekoli- 
ko godina na HRT-u je započeo projekt u čijoj sam pri- 
premi i izradi, kao jedan od inicijatora, autora i scena- 
rista, i osobno sudjelovao. Radni naslov dokumentarne 
serije koja je trebala nastati kao rezultat spomenutog 
projekta je, ni manje ni više, ,Nezavisna Država 
Hrvatska“. 

Uz odličnu HRT-ovu ekipu predvođenu vrhunskim 
režiserom i izvrsnom montažerkom snimali smo širom 
Hrvatske, ali i u Rimu, Vatikanu i Firenci, Berlinu i 
Sachsenhausenu, kao i u Bleiburgu. Za seriju je govori- 
lo tridesetak povjesničara, uglavnom doktora znanosti 
iz Hrvatske, Bosne i Hercegovine, Srbije, Velike Brita- 
nije, Njemačke i Italije, što ovaj projekt čini vjerojatno 
najznanstvenijim u povijesti hrvatskog dokumentar- 
nog programa. Od Jugoslavenske kinoteke u Beogradu 
otkupljeno je više od dva sata rijetko ili nikad viđenog 
materijala koji je od 1941. do 1945. snimao Hrvatski sli- 
kopis NDH. 

Uglavnom, najveći dio posla je odrađen, sve je sni- 
mljeno i većina od dvanaest epizoda je montirana. Sve 
je išlo glatko, a onda su se dogodile političke promjene. 
Kako u zemlji tako i u ,kući“. Iako se nitko nikad nije 
usudio javno ,zabraniti“ daljnji rad na seriji, svakim 
danom je postajalo sve jasnije da se radi o neželjenom 
projektu. U međuvremenu je pronađena i glavna za- 
mjerka. Pazite sad. Ljudi zaduženi za program ne 
mogu dopustiti da umjesto prvotno predviđenih šest, 

serija u konačnici ima dvanaest epizoda. Ali pazite i 
dalje. Za tih dodatnih šest epizoda nisu tražena dodat- 
na financijska sredstva! Sve je napravljano unutar po- 
stojećeg budžeta! Ako bismo se na tren prebacili na po- 
dručje nabave automobila zamislite situaciju u kojoj 
netko dolazi u autokuću i kaže da za službene potrebe 
mora kupiti šest automobila. Nakon što od vlasnika 
autokuće dobije ponudu da mu za predviđeni iznos 
može dati ne šest nego dvanaest, i to još bolje opremlje- 
nih automobila, možete li zamisliti čovjeka kako odu- 
staje i kaže, ne hvala, meni je rečeno da mora biti baš 
šest. 

S obzirom na probleme koje hrvatsko društvo ima u 
procesu suočavanja s prošlošću, mislim da je suvišno 
govoriti o opravdanosti ovakve serije. Osim toga, radi 
se O proizvodu koji bi sigurno izazvao veliku pozor- 
nost i izvan granica Hrvatske. U situaciji u kojoj se za 
maksimalne iznose otkupljuju serije koje izazivaju mi- 
nimalan interes (i koje unatoč upitnoj kvaliteti traju 
duže od šest epizoda), siguran sam da bi ova ne samo 
popravila ugled nego i povećala gledanost. Na žalost 
gledatelja, čini mi se da su sve to odavno prestali biti 
valjani argumenti. 

Ono što nas sve skupa treba dodatno zabrinuti jest 
pomisao da bi u ovom trenutku i u ovakvoj Hrvatskoj 
pojavljivanje spomenute serije kod gledatelja izazvalo 
daleko više čuđenja nego što će ga izazvati njezin 
izostanak. 


137 


Hrvoje Klasić 


Građanski neposluh 


— 6.11. 2018. 


rajem studenog 1991., nakon tromjesečne opsa- 

de, agonija Vukovara i Vukovaraca bližila se kra- 
ju. Kako će izgledati sam kraj, nitko od preostalog ne- 
srpskog stanovništva u gradu nije mogao ni zamisliti. 
Nekoliko stotina zarobljenih vojnika i civila iz vuko- 
varske su bolnice prebačeni na farmu svinja na Ovčari 
gdje je odmah počelo fizičko zlostavljanje. Srpski voj- 
nici zarobljenike su tukli kundacima, motkama, lanci- 
ma i metalnim šipkama. Nakon višesatnog premla- 
ćivanja, više od 200 njih ubijeno je i pokopano u 
masovnoj grobnici. 

Tih dana gospodari života i smrti u razorenom Vu- 
kovaru bili su oficiri JNA. Jedan od najviše rangiranih 
bio je major Veselin Šljivančanin. Zbog ,pomaganja i 
podržavanja mučenja ratnih zarobljenika u hangaru na 
Ovčari“ te zbog ,neispunjavanja dužnosti prema zako- 
nima i običajima ratovanja“, a što je , znatno doprinije- 
lo ubojstvu ratnih zarobljenika“, Haški sud ga je osu- 
dio na zatvorsku kaznu u trajanju od 10 godina. 

Osuđeni ratni zločinac Veselin Šljivančanin po od- 
služenju kazne vratio se u Srbiju i postao ,celebrity“. 
Njegove knjige postaju bestseleri, rado je viđen gost u 
televizijskim emisijama, drži predavanja kako bi ispri- 
čao ,pravu istinu“, daje intervjue u kojima govori o lju- 
bavi prema sportu i drugim ,lakim“ temama. Previše 
ljudi u srpskom društvu ovog osuđenog ratnog zločin- 
ca smatra nacionalnim herojem, a mnogi samo nemaju 
ništa protiv da takva osoba javno dijeli lekcije o pravdi 
i istini. Ali, ima i onih koji misle potpuno drugačije. 

Početkom prošle godine u malom vojvođanskom 
mjestu Beška Šljivančanin je bio poseban gost na tribini 
koju je organizirala Vučićeva Srpska napredna stranka. 
Trebao je to biti samo jedan u nizu događaja kojima se 
rehabilitiraju pojedinci odgovorni za najteže zločine. I 
samo jedan u nizu događaja na koji se malotko usudi 
javno, glasno i jasno reagirati. 

A onda su se pojavili oni! 

Sedam mladih djevojaka i dvojica mladića iz Inicija- 
tive mladih za ljudska prava hrabro su stali pred ,,po- 
časnog gosta“, raširili transparent na kojem je pisalo 
»Ratni zločinci da zaćute da bi se progovorilo o žrtva- 
ma“, te glasnim zviždanjem pokazali što misle o Šlji- 
vančaninovoj istini. Ovaj bučan, ali miran protest zavr- 
šio je tako što su prisutni na tribini, uglavnom muškarci, 
navalili na aktiviste, uglavnom djevojke, uništili tran- 
sparent, a njih izbacili i usput pretukli. I to nije sve! 

Na sudu je protiv njih (pretučenih, ne onih koji su ih 
tukli) pokrenut postupak jer su ,nepristojnim i drskim 

ponašanjem narušili javni red i mir“. Prije nekoliko 
dana presuda, koja je prvo predviđala kaznu rada za 
opće dobro ili zatvorsku kaznu, a koja je poslije zamije- 
njena novčanom kaznom, postala je pravomoćna. 

Naravno da ni izrečena kazna ni atmosfera linča u 
kojoj svakodnevno žive neće zaustaviti ove hrabre dje- 
vojke i mladiće u daljnjoj borbi protiv državne podrške 
ratnim zločincima i ratnohuškačke retorike koja je u 
javnosti neprestano prisutna. 

Međutim, je li pošteno da ovi mladi ljudi ponovo 
sami vode bitke koje se tiču svih nas? Ili je upravo spo- 
menuti događaj, i njegov epilog, odlična prilika da im 
se zahvalimo, da ih podržimo, i time i mi damo skro- 
man, ali važan doprinos u izgradnji boljeg i pravedni- 
jeg društva. Nije li ovo prilika da bez obzira na sve 
međusobne razlike pokažemo zajedništvo kada je u 
pitanju izgradnja mira. Da bez obzira na sve etničke, 
vjerske, rasne ili svjetonazorske različitosti pokažemo 
nultu toleranciju prema onima koji opravdavaju nasi- 
lje, zločine i zločince. 

Ako smatrate da glas mladih aktivista mora nadja- 
čati glas ratnih zločinaca i onih koji ih podržavaju, po- 
držite njihovu kampanju na https://www.indiegogo. 
com/projects/ratni-zlocinci-da-zacute/x/19727194#/ 

Ja jesam! 

Migranti 


e 13.11. 2018. 


ni su migranti i emigranti, prognanici i izbjeglice. 

Svoju domovinu napuštaju iz ekonomskih i poli- 
tičkih razloga. Nekad zbog nedostatka kruha, nekad 
zbog nedostatka slobode, a često zbog obaju razloga 
istodobno. Iz svojih rodnih krajeva odlaze u najudalje- 
nija mjesta na svijetu gdje susreću potpuno nepoznate 
kulture i običaje. Iako se većinom radi o mirnim i vri- 
jednim ljudima, ima među njima i onih koji upravo bo- 
ravak u tuđini koriste za promoviranje vlastitih politič- 
kih ciljeva. Ponekad to rade mirnim prosvjedima, a 
ponekad bombaškim napadima, otmicama, ubojstvi- 
ma i sličnim terorističkim akcijama. 

Riječ je, naravno, o Hrvatima. 

U posljednjih petsto godina Hrvati konstantno na- 
puštaju svoja ,ognjišta“ u potrazi za boljim, sigurnijim 
i slobodnijim životom, što danas ima za posljedicu go- 
tovo jednak broj onih koji žive u domovini kao i onih 
koji žive izvan nje. Taj proces traje od 16. stoljeća kada 
spas od turske opasnosti traže u austrijskoj pokrajini 

Burgenlandu i nastavlja se sve do današnjih dana kada 
spas od hrvatske realnosti traže u Irskoj. Odlazili su 
Hrvati kroz svoju povijest u razne dijelove svijeta o ko- 
jima ništa nisu znali i u kojima o njima nitko ništa nije 
znao. Unatoč tome, oni koji su se pokazali kao dobri 
radnici i pošteni ljudi uvijek su i svuda nailazili na 
dobrodošlicu. 

Bračanima i Hvaranima koji su emigrirali u Boliviju 
nikada nije bio problem oženiti domaću curu iz Cocha- 
bamabe u Andama, kao što ni Makaranima ili Podgora- 
nima etničko porijeklo nije predstavljalo prepreku da 
postanu najbogatiji vinogradari i ribari na Novom Ze- 
landu. Samo u SAD-u i Njemačkoj svoj je životni san u 
posljednjih sto godina ostvarilo više od milijun Hrvata. 

Treba li uopće spominjati spremnost brojnih zapad- 
noeuropskih zemalja tijekom 90-ih godina prošloga 
stoljeća da ,ugroze“ svoj socijalni mir i blagostanje 
kako bi pomogli desecima tisuća Hrvata prognanih iz 
svojih domova tijekom rata. A nitko ih na to nije 
prisiljavao. 

Da, bilo je među svim tim silnim iseljenicima i onih 
odgovornih za ratne zločine tijekom Drugog svjetskog 
rata, kao i onih koji su 70-ih i 80-ih godina 20. stoljeća 
otimali avione, ubijali političare ili podmetali bombe u 
kinodvorane, a sve kako bi pokazali svoje nezadovolj- 
stvo nepostojanjem nezavisne hrvatske države. Takve 
organizacije i pojedince CIA-ini stručnjaci za međuna- 
rodni terorizam najčešće su nazivali ,Croatian extre- 
mists“ ili ,Croatian emigre terrorists (Ustashi)“. Među- 

tim, treba biti pošten i priznati da bez obzira na 
probleme koje su stvarali, cjelokupna (hrvatska) zajed- 
nica nikada nije bila talac njihovih (ne)djela. 

Pa zašto onda danas jedna nacija s tako bogatim i 
uglavnom pozitivnim iskustvom s (e)migracijama, na 
»tuđe“ migrante gleda kao na elementarnu nepogodu? 

Jedan od razloga koji se navodi jest taj što današnji 
migranti pripadaju potpuno različitoj kulturi od naše. 
To je, naravno, potpuno suprotno nevjerojatnoj slič- 
nosti dalmatinskih i slavonskih običaja s onima u 
Ognjenoj zemlji ili Quebecu. 

Nekima, uglavnom ,desničarima“ i ,konzervativ- 
nim katolicima“, jedan od problema predstavlja i ,kri- 
va“ vjera, odnosno činjenica da većinu migranata čine 
muslimani. Njima za informaciju suživot katolika i mu- 
slimana na hrvatskim prostorima traje stoljećima. I ne 
samo to. Muslimanski doprinos izgradnji hrvatskog 
društva je nemjerljiv. Bilo da se radi o istaknutim liječ- 
nicima, znanstvenicima, umjetnicima, sportašima, obič- 
nim radnicima ili hrvatskim braniteljima. 

Osim toga, sve zabrinute katolike koji ne sumnjaju u 
svetost Pisma mogao bi, kada su u pitanju stranci u Hr- 
vatskoj, umiriti onaj dio u kojem Gospod zapovijeda 
Mojsiju: , Ako se stranac nastani u vašoj zemlji, nemoj- 
te ga ugnjetavati. Stranac koji s vama boravi neka vam 
bude kao sunarodnjak; ljubi ga kao sebe samoga“ (Lev 
19,33-34). Ako proučavanje Biblije predstavlja prevelik 
»zalogaj“, Deklaracija Drugog vatikanskog koncila 
»Nostra aetate“ može se pročitati u nekoliko minuta. 

A u njoj među ostalim piše: ,Budući da je tijekom sto- 
ljeća između kršćana i muslimana dolazilo do čestih 
sukoba i neprijateljstava, Sveti sabor poziva sve da se, 
zaboravivši što je bilo, iskreno trude oko međusobnog 
razumijevanja i da zajednički štite i promiču socijalnu 
pravdu, ćudoredna dobra, mir i slobodu za sve ljude.“ 

Kao razlog negativnog stava prema migrantima na- 
vodi se i opasnost od gubitka posla za domaće stanov- 
ništvo. No statistika ukazuje upravo na suprotan pro- 
blem. Hrvatskoj iz godine u godinu nedostaje sve više 
radnika, što posljedično predstavlja velik problem za 
normalno funkcioniranje brojnih gospodarskih grana i 
društva u cjelini. 

Sve navedeno, a posebno ovo posljednje, upućuje na 
logično pitanje. Ne bi li Hrvatska, ako već ne iz kršćan- 
skih i humanističkih, onda jednostavno iz ekonomskih 
razloga trebala ponuditi migrantima da ih što više ov- 
dje ostane? 

Bojim se da bi tek tada došli do poražavajućeg od- 
govora na pitanje tko bi od njih u ovako tolerantnoj i 
perspektivnoj Hrvatskoj uopće volio ostati. 


144 


BIJELO NA CRNO 


Vukovar - ogledalo hrvatske 
stvarnosti 


— 19.11. 2018. 


T ih dana u godini, a posebno 18. studenog, svi mi- 
slimo na Vukovar. Tog 18. studenog svi postajemo 
Vukovar. A onda kao svojevrsno otrežnjenje uvijek 
dođe i 19. Tada Vukovar ponovo postane ono što osta- 
tak godine zapravo i jest, ogledalo hrvatske stvarnosti. 
Grad u kojem problemi vidljivi u cijeloj Hrvatskoj 
izgledaju još vidljiviji i u kojem sve tužno izgleda još 
tužnije. 

Poput Hrvatske i Vukovar ima brojne potencijale, 
ali oni zbog nedovoljno sposobnih upravljačkih elita, 
izostanka jasnih razvojnih strategija, kao i neinformira- 
nosti, neobrazovanosti i inertnosti svih ostalih aktera u 
društvu, ostaju neiskorišteni. 

Više nego igdje u Hrvatskoj u Vukovaru umjesto su- 
života i zajedništva prevladavaju podjele i razlike. lako 
se najviše priča o onima nacionalnog predznaka, o hr- 
vatskim i srpskim vrtićima, školama ili kafićima, jedna- 
ko važne su, i sve izraženije, i one ,klasnog“ karaktera. 

Ratno profiterstvo, nepotizam pri zapošljavanju, stra- 
načka pripadnost kao uvjet i jamstvo poslovnog uspje- 
ha stvorili su društvo nejednakih mogućnosti, društvo 
nekolicine bogatih i sve većeg broja siromašnih. 

A kada je riječ o nacionalno motiviranoj netoleranci- 
ji, uz nju uvijek idu i primjeri nedosljednosti i pro- 
turječnosti. I u tome vukovarski slučaj ne predstavlja 
hrvatsku iznimku, nego pravilo. Naime, većina (vuko- 
varskih) Hrvata protivi se pločama na kojima su nazivi 
hrvatskih državnih institucija napisani ćirilicom, jer ih 
to pismo podsjeća na događaje iz 1991. Istodobno, veli- 
kom broju (vukovarskih) Hrvata, posebno mladima, 
spomenuti razlog ne predstavlja problem dok slušaju i 
pjevaju srpske turbo-folk pjesme napisane istim tim pi- 
smom. Slično je i s poznatom domoljubnom kampa- 
njom pomaganja hrvatskoj ekonomiji pod nazivom 
»kupujmo hrvatsko“. Ona, naravno, ,drži vodu“ dok 
su hrvatski proizvodi jeftiniji, ali kada to nisu, onda 
shopping prestaje biti stvar domoljublja, a odlazak u Sr- 
biju i kupovina srpskih proizvoda koji nose ćirilićna 
imena postaje potpuno normalna stvar. 

Kao i u ostatku Hrvatske i u Vukovaru se više pa- 
žnje posvećuje formi nego sadržaju. Da, centar grada je 
obnovljen, po mišljenju nekih čak i ljepši nego što je bio 
prije rata. Ali iza lijepe fasade skriva se manje lijepa 
istina. Ma koliko atraktivno izgledale njegove građevi- 
ne, grad prije svega čine njegovi stanovnici. A njih je u 
Vukovaru sve manje. Po statističkim podacima Vuko- 
varaca danas ukupno nema onoliko koliko je 1991. bilo 

zaposlenih. Ali ih zato zbog nemogućnosti pronalaže- 
nja posla, nepoticajne atmosfere i života koji je i dalje 
okrenut više prošlosti nego budućnosti sve više ima u 
Njemačkoj i Irskoj. 

Ono što Vukovarce također čini tipičnim hrvatskim 
državljanima je nepovjerenje u rad institucija države za 
koju su se borili i za koju su njihovi najmiliji ginuli. To 
se ponajprije odnosi na (ne)efikasnost pravosudnih or- 
gana. S obzirom na obim i karakter zločina koji je tamo 
počinjen te broj nekažnjenih počinitelja tih nedjela, ra- 
zočaranje je, nažalost, i razumljivo. 

Nikad nije zahvalno uspoređivati stradanja i žrtve 
jer su svakome njegova bol i njegov gubitak najteži. To 
ne znači da ne treba užimati u obzir dobre prakse, po- 
sebno kada je u pitanju uspješna obnova života u za- 
jednici koja je doživjela velike ljudske i materijalne gu- 
bitke. Na Dresden je u veljači 1945. tijekom samo tri 
dana bačeno nekoliko tisuća tona avionskih bombi. 
Grad je bio potpuno razrušen, a poginulo je više od 20 
tisuća ljudi. Nekoliko mjeseci poslije, početkom kolo- 
voza, na Hiroshimu je bačena prva atomska bomba u 
povijesti čovječanstva. U gradu koji je gotovo zbrisan s 
lica zemlje, od posljedica eksplozije, požara, radijacije i 
raznih bolesti umrlo je oko 150 tisuća ljudi. Svega ne- 
koliko godina nakon razaranja, zahvaljujući dobro 
osmišljenim državnim i lokalnim politikama, oba gra- 
da započinju brz i uspješan oporavak. Otvaraju se nova 
poduzeća, povećava se broj zaposlenih i iz godine u 
godinu raste broj stanovnika. Danas se Dresden i Hiro- 

shima ubrajaju u najpoželjnije gradove za život u Nje- 
mačkoj odnosno Japanu. A upravo bolnu prošlost, koju 
ni u jednom trenutku nisu zaboravili, iskoristili su kao 
poticaj i izazov u izgradnji što svjetlije budućnosti. 

Važno je komemorirati vukovarske žrtve barem jed - 
nom godišnje. Još je važnije Vukovarom se ponositi i 
sve ostale dane u godini. Razlog ponosa zauvijek će 
ostati i tragedija koju su njegovi građani proživjeli u 
prošlosti, ali to prije svega moraju biti uspjesi koje će 
njegovi građani svakodnevno ostvarivati u budućno- 
sti. Samo u tom slučaju će i sve žrtve dobiti pravi 
smisao. 

Jugoslavija i jugoslavenstvo 


e 27.11. 2018. 


a današnji dan prije točno sto godina započelo je 
N jedno od najvažnijih putovanja u hrvatskoj povi- 
jesti. Tog 27. studenog 1918. u prijepodnevnim satima 
krenuo je sa zagrebačkog kolodvora put Beograda po- 
seban vlak prevozeći predstavnike Hrvata, Slovenaca i 
Srba koji su do tada živjeli u Austro-Ugarskoj Monarhi- 
ji. Njihov zadatak bio je izraziti spremnost na ujedinje- 
nje sa Srbijom i Crnom Gorom u jedinstvenu državu 
Južnih Slavena. Nekoliko dana poslije, 1. prosinca, srp- 
ski prestolonasljednik Aleksandar Karađorđević pro- 
glasio je nastanak države koja će prvo nositi ime Kra- 
ljevina Srba, Hrvata i Slovenaca, a zatim Kraljevina 
Jugoslavija. 

Termini Jugoslavija, Jugoslaveni i jugoslavenstvo u 
hrvatskoj su javnosti već duže vrijeme proskribirani i 
spominju se uglavnom u negativnom kontekstu. Jugo- 
slavija je bila tamnica hrvatskog naroda, Jugoslaveni su 
bili (i ostali) hrvatski neprijatelji, a jugoslavenstvo je 
(oduvijek) negacija hrvatskih nacionalnih interesa. 

Koliki se postotak stanovništva doista slaže s ovakvim 
stavovima, teško je procijeniti. Odgovor bi mogle natu- 
knuti ankete o najznačajnijem Hrvatu u povijesti koje 
se provode posljednjih trideset godina. Činjenica da u 
njima ne pobjeđuje ni jedan hrvatski knez, kralj, ban ili 
predsjednik, već uglavnom jedan jugoslavenski mar- 
šal, upućuje na zaključak da su bespoštedni kritičari 
glasna i često agresivna, ali ipak manjina. 

Cilj ovog teksta nije društveno-politička analiza Ju- 
goslavije kao države, bilo monarhističke ili socijalistič- 
ke. Ovo je samo skroman doprinos detektiranju glav- 
nih ,krivaca“ koji su Hrvate u nju ,uvukli“. 

Vjerovali ili ne, začetnici ideje o slavenskoj uzaja- 
mnosti među Hrvatima bili su katolički svećenici! Po- 
čelo je u 16. stoljeću shvarskim dominikancem Vinkom 
Pribojevićem, a nastavilo se stoljeće poslije s isusovcem 
Jurjem Križanićem. Njihove teze o jednom, slavenskom 
narodu i jednom, zajedničkom slavenskom jeziku na- 
dogradit će u 19. stoljeću hrvatski preporoditelji poput 
Ljudevita Gaja, Janka Draškovića i ostalih iliraca. 

Hrvatski katolički svećenici, u prvom redu biskup Jo- 
sip Juraj Strossmayer i kanonik Franjo Rački, najzaslužni- 
ji su i za promociju jugoslavenstva kao političkog projek- 
ta. Uz osnivanje različitih kulturno-znanstvenih institucija 
s jugoslavenskim predznakom (npr. JAZU), Strossmayer 
sudjeluje i u pregovorima sa srpskim knezom Mihajlom 
Obrenovićem i srpskim ministrom vanjskih poslova Ili- 
jom Garašaninom o mogućem ujedinjenju hrvatskih kra- 
jeva sa Srbijom u zajedničku jugoslavensku državu. 

Premda utjecaj hrvatskih katoličkih svećenika na 
afirmaciju jugoslavenstva može iz današnje perspekti- 
ve zvučati nestvarno i apsurdno, nastavak priče izgle- 
da još apsurdnije. Naime, najkonkretniji posao u stva- 
ranju jugoslavenske države i ulasku Hrvata u nju 
odradili su hrvatski pravaši, sljedbenici Ante Starčevi- 
ća! Upravo pripadnici Starčevićeve stranke prava čine 
(hrvatsku) jezgru Jugoslavenskog odbora, organizacije 
koja tijekom Prvog svjetskog rata pregovara sa srp- 
skom vladom o ujedinjenju. Osim što se zalažu za na- 
stanak zajedničke države, starčevićanci, sudeći po re- 
zoluciji iz lipnja 1918., smatraju da ,narod Hrvata, Srba 
i Slovenaca jest pod tri imena jedan isti narod“. 

Među najglasnijim zagovornicima zajedničke jugo- 
slavenske države ističe se i bivši član vodstva Stranke 
prava, političar iz Splita, Josip Smodlaka. Procijenivši 
raspravu koja se u Zagrebu vodila o ujedinjenju pre- 
sporom, a zabrinut započetom talijanskom okupacijom 
istočnojadranske obale, on upozorava da će Dalmacija, 
ako se cijeli proces ne ubrza, sama proglasiti ujedinje- 
nje sa Srbijom. 

I konačno, nakon što su različiti stavovi ipak usu- 
glašeni, izjavu o ujedinjenju pred Aleksandrom Kara- 
đorđevićem u Beogradu pročitao je predsjednik Starče- 
vićeve stranke prava, Ante Pavelić (stariji). Svoj govor 
Pavelić je završio poklicima: ,Neka živi Vaše Kraljev- 
sko Visočanstvo! Neka živi cio naš ujedinjeni Srp- 
sko-Hrvatsko-Slovenski Narod! Neka živi slobodna 
ujedinjena Jugoslavija!“ 

Jugoslavensku ideju u tom trenutku podržava i mla- 
di austrougarski poručnik hrvatskog podrijetla zaro- 
bljen u ljeto 1918. na talijanskom bojištu. Iako nije mo- 
rao, on se nakon zarobljavanja dobrovoljno pridružuje 
novoformiranoj Jugoslavenskoj legiji. Svoj ratni put 
završit će kao časnik Jugoslavenske vojske na Solun- 
skom frontu, a zatim i u Srbiji. Upravo taj jugoslaven- 
ski patriotizam bit će važan argument kralju Aleksan- 
dru da petnaestak godina poslije podrži imenovanje 
Alojzija Stepinca za zagrebačkog nadbiskupa. 

Nema spora da će daljnji razvoj odnosa u novostvo- 
renoj državi mnoge, pogotovo Hrvate, razočarati. Po- 
sljedice tog razočaranja uskoro će postati i tragične. 
Ali, potpuna je neistina da su Hrvati u Jugoslaviju 
uvučeni silom, mimo svoje volje. Kao što je i povije- 
sno netočno za pojavu i razvoj jugoslavenske ideje 
među Hrvatima optuživati komuniste, Srbe, masone, 
Židove i ostale mrzitelje svega hrvatskog. Upravo su- 
protno, činjenice pokazuju da bi glavne ,krivce“ tre- 
balo tražiti među prethodnicima onih koji su danas 
najglasniji u optužbama. 

I zato, kad sljedeći put čujete nekog katoličkog sve- 
ćenika ili simpatizera jedne od brojnih stranaka prava 
kako proklinje dan kada je nastala Jugoslavija, samo ga 
podsjetite na riječi Oscara Wildea: ,U životu vas mogu 
zadesiti samo dvije istinske tragedije: jedna je kad ne 
dobijete ono što želite, a druga — kad to dobijete.“ 

Tamnica naroda? 


e 5. 12. 2018. 


P rije sedamdeset pet godina, krajem studenog 1943., 
u bosanskom gradiću Jajcu određivala se sudbina 
zemlje koja je dvije godine prije nestala s geografske 
karte Europe. S obzirom na to da su kralj i vlada pobje- 
gli, a državni teritorij raskomadan između talijanskih 
fašista, njemačkih nacista i njihovih lokalnih ,pomaga- 
ča“, najveća prava na određivanje sudbine polagali su 
oni koji su se za nju i borili. Predstavnici najjačeg po- 
kreta otpora u Europi, predvođenog KPJ-om i Josipom 
Brozom Titom, okupljeni na svojoj antifašističkoj skup- 
štini (AVNOJ) odlučili su od one stare, predratne dr- 
žavne tvorevine zadržati samo ime. Temelji nove, 
»druge“ Jugoslavije trebali su biti prije svega rav- 
nopravnost, bratstvo i jedinstvo svih njezinih naroda 
dokazani upravo u narodnooslobodilačkoj borbi, a na- 
suprot i usprkos međuetničkoj mržnji koja je rezultira- 
la stravičnim zločinima, genocidima i holokaustom. 
Osim toga, umjesto centralistički ustrojene monarhije, 
nova država postat će federativna republika, dok će 

politička i ekonomska vlast iz ruku kapitalističkih elita 
preći u ruke ,radnog naroda“. Zbog svoje avangardne 
uloge u organiziranju pokreta otpora komunisti su si 
prisvojili pravo na avangardu i u mirnodopskim okol- 
nostima. Predvodništvo će vrlo brzo prerasti u eksklu- 
zivizam i monopol na bavljenje politikom, i državom. 

I danas, skoro trideset godina nakon raspada, ,dru- 
ga“, socijalistička Jugoslavija gotovo je svakodnevno 
predmet zanimanja javnosti. Svoje viđenje o njoj imaju 
znanstvenici, političari, intelektualci i obični ljudi. 
Ocjene, najčešće utemeljene na proizvoljnim i vrlo po- 
vršnim stavovima, često motivirane političkim i politi- 
kantskim razlozima, kreću se od oštre kritike ,tamnice 
naroda“ u kojoj su Hrvati bili najveće žrtve do ponosa 
na uspjehe koje je zemlja postigla na području socijal- 
ne, zdravstvene, obrazovne, kulturne, sportske i vanj- 
ske politike. Ovakvu dihotomiju uvjetuju različita ži- 
votna iskustva, način raspada, ali i nedostatak 
objektivnih interdisciplinarnih istraživanja. 

Jedna od metoda kojoj se u (pr)ocjenjivanju često 
pristupa jest usporedba života u socijalističkoj Jugosla- 
viji s onim u današnjoj, demokratskoj (i kapitalističkoj) 
Hrvatskoj. Takav pristup je legitiman, ali ne i potpun. 
Odnosno, takva usporedba možda odgovara na pitanje 
koliko su svojim životima ljudi zadovoljni danas, ali ne 
i jesu li i u kojoj mjeri to bili i prije, recimo, četrdeset 
godina. A upravo to je ključ za razumijevanje svih onih 
koji život u Jugoslaviji vide i kao pozitivno iskustvo. 
Jer, jugoslavenska povijest nisu samo nepravilnosti i 

pogreške, ma koliko one brojne i ponekad drastične 
bile. Kao što ni povijest demokratske Hrvatske nisu 
samo ubojstva srpskih civila po hrvatskim gradovima 
(npr. obitelj Zec, Ljubica Solar), ubojstva političkih pro- 
tivnika (npr. Josip Reihl-Kir, Ante Paradžik, Blaž Kra- 
ljević), pljačka društvene imovine uz masovna otpušta- 
nja radnika, pritisci na medijske slobode (npr. Feral 
Tribune, Radio 101) ili nepoštivanje demokratske volje 
birača (npr. Zagrebačka kriza). 

Ako, dakle, voljeti Hrvatsku i biti ponosan na njezi- 
ne uspjehe ne isključuje i kritiku svega lošeg što se do- 
gađalo, po istom principu treba pristupiti i suočavanju 
s jugoslavenskom prošlošću. U tom smislu, naravno da 
je od historiografske, ali i društvene važnosti istražiti 
sve zločine počinjene nakon završetka Drugog svjet- 
skog rata, ukazati na karakter Golog otoka i sva ograni- 
čenja koja je jednopartijski sustav proizvodio, kao i 
objasniti uzroke i posljedice raspada zemlje. Ali s dru- 
ge strane treba uzeti u obzir i činjenicu da je većina sta- 
novnika socijalističke Jugoslavije dostigla životni stan- 
dard kakav njihovi očevi i djedovi (prije rata) nisu 
mogli ni sanjati. Pripadnici naroda koji su stvorili Jugo- 
slaviju, bez obzira na etničko ili imovinsko porijeklo, 
mogli su puno lakše dobiti posao i riješiti stambeno 
pitanje, besplatno školovati djecu i liječiti se u odličnim 
zdravstvenim ustanovama. Oni žive u državi koja je 
sportska velesila, u kojoj umjetnici slobodno stvaraju 
vrhunska djela, u kojoj nastaju filmovi koji su i danas 
među najgledanijima i pjesme koje su i danas među 

najslušanijima. Žive u zemlji koja je zbog svoje dobro 
osmišljene i originalne vanjske politike nezaobilazan 
faktor u međunarodnim odnosima. I ne manje bitno, 
žive u zemlji koju kao uzor vide građani brojnih europ- 
skih i svjetskih zemalja. 

Sve navedeno samo pokazuje da svoje pravo na sje- 
ćanje na život u Jugoslaviji moraju imati svi politički 
zatvorenici i ostali koji se nisu slagali s režimom, ali i 
milijuni onih građana kojima je upravo taj režim omo- 
gućio bolji život. Jednako tako, nema sumnje da se ne- 
kima život nakon raspada Jugoslavije bitno poboljšao. 
Kako onima čije su sposobnosti u novim okolnostima 
došle do izražaja tako i onima koji su , preko noći“ od 
običnih šofera postali milijunaši. Ali nikako se ne 
smije zanemariti ni to da su većini običnih radnika 
društveno-političke promjene pristojan život pretvo- 
rile u preživljavanje. 

Suočavanje s prošlošću trebalo bi izgledati upravo 
tako. Kao uvažavanje različitih sudbina i životnih pri- 
ča, kao kritika onoga što nije valjalo, ali i prihvaćanje i 
unapređivanje onoga što je bilo dobro. Pritom je važno 
imati na umu da prošlost bez obzira što o njoj mislili 
nećemo promijeniti, ali da sve što se u njoj događalo 
možemo iskoristiti. Problem je što oni mudriji to rade u 
vlastitu korist, a oni drugi na vlastitu štetu. 

Još malo o Tuđmanu 


— 18. 12. 2018. 


va nedavna događaja koji su zaintrigirali javnost, 
L) premda nepovezana, ipak imaju nešto zajednič- 
ko. Oba ukazuju na niz nedosljednosti kada je u pitanju 
suočavanje hrvatskog društva s vlastitom prošlošću, 
sadašnjošću i budućnošću. Prvi događaj je podizanje 
spomenika Franji Tuđmanu u Zagrebu, a drugi izgla- 
savanje saborske Deklaracije o položaju Hrvata u BiH. 
Nema sumnje da je Franjo Tuđman kao predsjednik 
stranke koja je pobijedila na prvim demokratskim izbo- 
rima i kao prvi demokratski izabran državni predsjed- 
nik osoba koja je obilježila hrvatsku povijest. I pravo je 
svakog poštovati i cijeniti njegovu ulogu u stvaranju 
neovisne države i obrani Hrvatske u ratu. Ali, nažalost, 
većina onih koji mu u zaslugu pripisuju uvođenje de- 
mokracije i slobode sami se žestoko opiru demokrat- 
skom i slobodnom preispitivanju njegova lika i djela, a 
svaku kritiku doživljavaju nacionalnom izdajom. 
Za razliku od jugoslavenskog socijalističkog druš- 
tva i Josipa Broza Tita kojima se traže isključivo mane, 

Hrvatsku 90-ih godina 20. stoljeća i Franju Tuđmana 
promatra se isključivo kroz ružičaste naočale. I dok se 
značenje Tita kao vođe najbolje organiziranog antifaši- 
stičkog pokreta otpora u Europi prešućuje i negira, a 
njegova povijesna uloga svodi isključivo na zapovjed- 
nu odgovornost za osvetu i zločine počinjene nakon 
rata, Tuđmanovi simpatizeri ne vide njegovu (zapo- 
vjednu) odgovornost za šikaniranja, progone i ubijanja 
hrvatskih Srba, bespravna useljavanja u stanove, pljač- 
ku i paljenje njihove imovine. 

S jedne strane Titu se ,zaboravlja“ modernizacija 
zemlje i poboljšanje životnog standarda za većinu gra- 
đana bez obzira na njihovu nacionalnu ili vjersku pri- 
padnost. S druge, pak, strane Tuđmana se uvijek poku- 
šava osloboditi odgovornosti za privatizaciju kojom je 
poharana hrvatska privreda i čije negativne posljedice 
i danas, gotovo trideset godina poslije, osjeća većina 
hrvatskih građana. Također bez obzira na nacionalnu i 
vjersku pripadnost. 

Da, Tito nije bio demokrat, nije volio (političku) opo- 
ziciju i imao je moć miješati se i u stvari u koje se politi- 
čari ne bi trebali miješati. Nažalost, ni Tuđman, iako 
demokratski izabran, nikada nije postao iskreni demo- 
krat. Nije prihvaćao rezultate izbora ako se s njima nije 
slagao, svoje kritičare nazivao je raznobojnim vragovi- 
ma i izdajnicima, imao je novinare od povjerenja, a one 
koji to nisu bili nastojao je ušutkati. Ni miješanje u ono 
što nije bilo u njegovoj ingerenciji, nije mu bilo strano. 
Bilo da se radilo o ,poduzetništvu“ ili nogometu. 

Možda i najkontroverzniji dio Tuđmanove vlada- 
vine, a s kojim se njegovi poklonici uporno izbjegava- 
ju suočiti, odnos je prema Bosni i Hercegovini. Ne 
preispituju se svi oni silni sastanci na kojima je sa Slo- 
bodanom Miloševićem razgovarao o načinu podjele 
te zemlje, njegov utjecaj na političke predstavnike Hr- 
vata u BiH i odgovornost za hrvatsko-bošnjački su- 
kob. U hrvatskoj javnosti gotovo se ne spominje izjava 
Vijeća sigurnosti UN-a od 3. 2. 1994. kojom se oštro i 
pod prijetnjom sankcija upozorava Hrvatsku zbog ne- 
poštivanja teritorijalnog integriteta, kršenja međuna- 
rodnog prava i neprijateljskih djela protiv Bosne i 
Hercegovine. Ne treba naglašavati da je najodgovor- 
nija osoba za donošenje vanjskopolitičkih odluka, a 
posebno onih u svezi s BiH, u tom trenutku bio upra- 
vo Franjo Tuđman. 

Ako je teško prisjetiti se izjave otprije dvadeset pet 
godina, zvuči nevjerojatno da se pri ocjeni njegove po- 
litike zanemaruje presuda koju je jedan međunarodni 
sud donio prošle godine. U njoj jasno stoji da je Franjo 
Tuđman (uz još nekolicinu hrvatskih političara i člano- 
va HDZ-a) bio sudionik udruženog zločinačkog po- 
duhvata s ciljem stvaranja hrvatskog entiteta u Bosni i 
Hercegovini i postizanja dominacije Hrvata u Hrvat- 
skoj Republici Herceg-Bosni putem etničkog čišćenja 
muslimanskog stanovništva. Prema istoj presudi etnič- 
ko čišćenje podrazumijevalo je prisilno raseljavanje, 
zlostavljanje, zatvaranje i ubijanje nekoliko tisuća oso- 
ba muslimanske nacionalnosti. 

Odnos Franje Tuđmana i HDZ-a prema BiH 90-ih 
godina 20. stoljeća trebao je poslužiti kao poticaj preis- 
pitivanju hrvatske politike prema bosanskohercego- 
vačkim Hrvatima, ali i svim ostalim građanima susjed- 
ne nam zemlje. Tako bi upravo u nedosljednim i štetnim 
postupcima iz prošlosti mogli pronaći neke od razloga 
za probleme s kojima se pripadnici hrvatskog naroda u 
BiH suočavaju i danas. A samim time pronaći i odgo- 
vore kako bi rješavanju tih problema trebalo pristupiti 
u budućnosti. 

Nasuprot tome, donošenje spomenute Deklaracije 
kao jednostranog, neobvezujućeg i nimalo samokritič- 
kog akta, kao i domoljubna patetika koja se mogla čuti 
prilikom otkrivanja ,najvećeg i najljepšeg spomenika 
ocu moderne Hrvatske“, pokazuju da vlastite pogreške 
i dalje ne priznajemo, a kamoli da na njima učimo. 

Takvi, bojim se, teško možemo pomoći sami sebi, a 
još teže nekom drugom. 

Crveno-bijeli Božić 


e— 25. 12. 2018. 


mojoj obitelji Božić se nije slavio. Jako sam kao 

dijete, pomalo subverzivnom i od očiju javnosti 
skrivenom (bakinom) akcijom kršten u katoličkoj cr- 
kvi, niti sam odgajan niti sam se ikad u životu osjećao 
kao vjernik. U mojoj se obitelji bor kitio za Novu godi- 
nu, poklone je donosio Djed Mraz, šunku i puricu s 
mlincima jeli smo kad god smo htjeli, a postili nismo 
nikad. 

U mojoj obitelji o moralnim se vrijednostima nije 
učilo iz knjiga i propovijedi. Podrazumijevalo se da 
nije lijepo lagati, da se ne smije krasti, da treba poma- 
gati slabijima i siromašnijima, poštivati starije i ne čini- 
ti drugima ono što ne želiš da tebi bude učinjeno. U 
svom rodnom gradu nikad se nisam družio s Hrvatima 
ili katolicima. Ni sa Srbima, muslimanima ili ateistima. 
Odgajan sam da ljude poštujem zato što su dobre oso- 
be, pošteni građani, pametni i sposobni pojedinci. Iako 
nisam odrastao u demokraciji, odrastao sam u otvore- 
nom i tolerantnom društvu u kojem nacionalno, vjer- 


161 


Hrvoje Klasić 


sko ili rasno porijeklo pri izboru prijatelja i suradnika 
nije bilo bitno. 

Kad malo bolje razmislim, prvi dodiri s isključivo- 
šću, netolerancijom i podjelama započeli su s demo- 
kratskim promjenama. Nažalost, velik utjecaj u uspo- 
stavljanju novih kriterija i odnosa u društvu imali su i 
oni koji su sebe nazivali vjernicima. Još žalosnije, velik 
utjecaj na njih imali su njihovi duhovni pastiri i vjerski 
vođe. 

Istodobno, tih sam godina počeo intenzivnije čitati 
Bibliju, ali i ostala ,sveta pisma“. I ostao iznenađen. 
Vrijednosti i ideje koje sam u njima pronalazio, i koje 
su trebale služiti kao vodilje kroz život svakom vjerni- 
ku, često su bile u suprotnosti s onim što su vjernici, i 
njihovi vjerski vođe, činili u praksi. 

Nakon iskustva s komunizmom, povijest kao da se 
ponavljala. Ponovo se teoretiziralo o bratstvu, jednako- 
sti, solidarnosti, dobroti, poštenju i toleranciji. I pono- 
vo je čovjek bio taj koji je iznevjerio. Umjesto da svoj 
život prilagodi preporukama i zapovijedima koje će 
mu pomoći u pronalaženju smisla života i izgradnji bo- 
ljeg svijeta, čovjek je te iste preporuke i zapovijedi pri- 
lagodio sebi i vlastitim slabostima. 

U međuvremenu sam upoznao i neke zanimljive 
ljude čiji stavovi o vjeri i životu na mene uvijek djeluju 
nadahnjujuće. Nažalost, njihovi stavovi u društvu u 
kojem živim predstavljaju iznimku, umjesto da budu 
pravilo. Svaki susret sa samozatajnim fra Darkom izno- 
va me podsjeti što bi pojmovi odricanje i dobročinstvo 

uistinu trebali značiti. Svojim promišljanjem svetog Pa- 
vla moj prijatelj i diplomirani teolog Kristijan uvijek 
me natjera na razmišljanje o ljudskoj nesavršenosti, 
kao i o načinu kako se s njome nositi. Kave s ocem, ili 
možda prije bratom Bogoljubom najbolji su dokaz da 
različitosti, etničke, vjerske ili svjetonazorske, umjesto 
kamena spoticanja mogu predstavljati dobar temelj za 
kvalitetan dijalog i kvalitetno prijateljstvo. Susreti i raz- 
govori s ova tri istinski duhovna bića nisu me učinila 
vjernikom. Ali me svaki put učine boljim čovjekom. Jer, 
sve je u stvari vrlo jednostavno. Poruke mira i zajedniš- 
tva uvijek su dobrodošle. Od koga god dolazile i tko 
god ih provodio u djelo. 

Današnji je dan stoga odlična prilika da se oni koji 
slave rođenje Isusa Krista zapitaju koliko su dobri uče- 
nici svog učitelja. Koliko su dobrih djela učinili, a koli- 
ko tuđih grijeha oprostili? Žude li za uzvišenošću ili 
poniznošću? Je li im ,blaženije davati nego primati“? 
Obraćaju li se jedni drugima psovkama, uvredama i 
prijetnjama ili pozdravom ,,mir s vama“? 

U skladu s tim, siguran sam da bi za početak već i 
iskreno preispitivanje vlastitih misli, riječi i djela, umje- 
sto kupovine skupocjenih darova, razbacivanja hra- 
nom i velikih ceremonijalnih obećanja, bio lijep rođen- 
danski poklon današnjem Slavljeniku. 

Sretan Božić! 

Nova godina - stari izazovi 


=> 1.1.2019. 


T ijekom prošle godine nekoliko je ,okruglih“ obljet- 
nica predstavljalo poseban povod za suočavanje, 
ali i obračunavanje s prošlošću. Bila je to prilika da se 
uvjerimo kako je o nekim povijesnim događajima u 
međuvremenu zavladao konsenzus, a da su neki i dalje 
predmet sporenja. Ta činjenica možda najbolje dokazu- 
je kako vrijeme nije to što liječi rane, nego su to spre- 
mnost i volja za izlječenjem. 

Obilježavanje završetka Prvog svjetskog rata iskori- 
šteno je kao upozorenje da ni sto godina nakon ove tra- 
gedije čovjek čovjeku nije prestao biti vuk. Posebno je 
poražavajuće što su unatoč razvoju obrazovanja, zna- 
nosti i tehnologije, ili baš zbog svega navedenog, razlo- 
zi zbog kojih ljudi jedni druge mrze, muče, progone i 
ubijaju na početku 21. stoljeća gotovo identični onima s 
početka 20. stoljeća. 

Prošle smo se godine prisjetili i onih koji su 1968. po 
pariškim, beogradskim, praškim i brojnim drugim uli- 
cama protestirali ukazujući na nedostatak slobode, jed- 

nakosti i pravde. I tražili više ,ljudskog lica“ u politič- 
kim, ekonomskim i društvenim odnosima. Danas, 
točno pola stoljeća poslije, na istim tim ulicama njihovi 
potomci protestiraju s vrlo sličnim zahtjevima. 

Sto godina nakon osnivanja prve zajedničke države 
Južnih Slavena i dalje smo se natjecali kome je ona bila 
veća tamnica, tko je u njoj više patio, čija je krivica bila 
veća za njezin nastanak, a tko je imao najviše zasluga 
za njezin nestanak. Tako o njoj danas misle oni čije je 
pretke masovno opismenila, industrijalizirala, urbani- 
zirala i modernizirala, oni čiji su preci živjeli u zemlji 
koja je bila važan subjekt međunarodnih odnosa. Tako 
o toj neželjenoj i neuspješnoj zemlji misle oni čije drža- 
ve danas gotovo da nemaju vlastitu industriju, banke 
ili ceste, iz kojih urbano i najpismenije stanovništvo ne 
odlazi na privremeni rad, nego bježi glavom bez obzi- 
ra. Oni čije države danas ne predstavljaju vanjsko- 
politički subjekt, pa čak ni objekt, već samo s vremena 
na vrijeme priložnu oznaku mjesta. Dok netko ne po- 
miješa Balkan s Baltikom. 

Godina koja je pred nama neće obilovati značajnim 
(,okruglim“) obljetnicama. To se čini dobrom prilikom 
da umjesto na prošlost naglasak u suočavanju napokon 
stavimo na budućnost. S obzirom na to da u evaluira- 
nju pogrešaka i uspjeha naših predaka, i svijeta kakav 
su oni nama ostavili, nikad nismo postigli pretjerane 
rezultate, možda bi bilo vrijeme da više pažnje počne- 
mo posvećivati svijetu kakav ćemo mi svojim postupci- 
ma ostaviti potomcima. 

U skladu s tim, mogu nam svima poželjeti da se ova 
2019. povodom bilo koje buduće obljetnice pamti kao 
godina mira, blagostanja, napretka i zdravlja. Kao go- 
dina u kojoj je čovjek čovjeku napokon postao čovjek! 

Moneta za potkusurivanje 


e— 8.1.2019. 


a stranu rasprave trebaju li Hrvatskoj uopće bor- 

beni avioni. Na stranu čak i izračuni na što bi sve 
bilo pametnije u ovom trenutku potrošiti 3 milijarde 
kuna. Mene u cijeloj priči oko neuspjele kupovine avi- 
ona iritira nešto drugo. Ovo je, nažalost, samo jedan u 
nizu primjera koji pokazuje nemoć državnog vrha da 
zaštiti nacionalne interese. Jer, nije toliko problem u lo- 
šem izboru. Veći je problem u nemogućnosti samostal- 
nog izbora. Hrvatska je u ovoj kao i u nizu drugih priča 
morala izabrati ne ono što joj najbolje odgovara, već 
ono što joj se sugeriralo da izabere. 

Prije nekoliko godina imali smo sličan problem s 
prodajom naftne kompanije kao najvrjednijeg komada 
»Obiteljske srebrnine“. Najbolje ponude s Istoka morali 
smo ignorirati da ne naljutimo Zapad. Posljedice tadaš- 
njeg ,izbora“ godinama osjećamo, a s obzirom na ono 
što u bliskoj budućnosti očekuje sisačku rafineriju i nje- 
zine radnike, još ćemo dugo i osjećati. 

Sve u svemu, nakon što je ,nenarodna vlast“ nekoliko 
hladnoratovskih desetljeća uspješno odolijevala, demo- 
kratski izabrana hrvatska vlast uspjela je vrlo brzo svoju 
neovisnu državu učiniti ,monetom za potkusurivanje“. 

Je li razlog svemu veličina zemlje i broj stanovnika? 
Ili činjenica da nismo bogati naftom i rudama? 

Prije točno pedeset godina, u siječnju 1969., na stol 
predsjednika jedne male, industrijski slabo razvijene i 
rudama ne bogate države stiglo je pismo iz glavnog 
grada SAD-a. U njemu novoizabrani američki pred- 
sjednik Richard Nixon, samoinicijativno, izražava želju 
da posjeti spomenutu zemlju i osobno upozna njezina 
predsjednika. Nekako u isto vrijeme francuski pred- 
sjednik Charles de Gaulle u Parizu je dočekao premije- 
ta te iste zemlje riječima: ,, Nema posjeta šefa europske 
države ili vlade koji bi nam izgledao prirodniji i koji bi 
nam pričinio veće zadovoljstvo od vašega.“ 

Riječ je u oba slučaja o državi u kojoj su Hrvati bili 
konstitutivan narod i čiji su predsjednik i premijer bili 
Hrvati. Nekoliko mjeseci prije na već spomenuti stol 
stiglo je pismo i iz Vatikana. Pohvalivši njegovu ulogu 
u izgradnji mira u svijetu, papa Pavao VI. svoju poru- 
ku , Njegovoj ekselenciji, maršalu Titu, predsjedniku 
Jugoslavije“ završava riječima ,molimo se da svemo- 
gući Bog pruži svoju zaštitu Vama i Vašoj plemenitoj 
zemlji“. 

Tih godina ta mala i ne bogata zemlja nije prilago- 
đavala svoje političke i ekonomske interese drugima, 
nego su drugi, uključujući i one najveće i najjače, svo- 

je interese prilagođavali njoj. Evo samo jednog pri- 
mjera. Američki kongres donio je cio niz amandmana 
koji su zabranjivali poslovne odnose SAD-a s komu- 
nističkim državama, kao i svim onim državama koje 
su pomagale njihova neprijatelja, Sjeverni Vijetnam. 
Amandmani nisu vrijedili jedino ako bi američki 
predsjednik poslovnu suradnju s nekom državom 
proglasio nacionalnim interesom. Iako se Jugoslavija 
nije odricala komunizma ni podrške vijetnamskom 
narodu, već naprotiv nastavila otvoreno kritizirati 
američku politiku u Indokini, američki su predsjedni- 
ci u odnosima s Jugoslavijom redovito vidjeli interes 
od nacionalnog značaja, a u toj državi važnog , komu- 
nističkog saveznika“. 

Predstavlja li sve navedeno nostalgiju za Jugoslavi- 
jom? Ne, ali budi sjećanje na državu koja nikome nije 
podilazila, već je ustrajala u svojim stavovima i princi- 
pima bez obzira na to sviđali se oni nekome ili ne. I baš 
zbog toga bila cijenjena u cijelom svijetu. 

Sve ovo ne pišem kako bih naricao nad prošlošću, 
već kako bih ukazao da biti mali ne podrazumijeva i 
biti nevažan. A upravo jugoslavensko iskustvo govori 
u prilog toj tezi. Ono nas upozorava na brojne pogreš- 
ke koje u budućnosti trebamo izbjegavati, ali istodob- 
no i na neke primjere koji mogu biti itekako poučni i 
nadahnjujući. Izgradnja međunarodnog ugleda i 
obrana nacionalnih interesa svakako pripadaju u tu 
kategoriju. 


169 


Hrvoje Klasić 


P:5. 

U svjetlu čestih usporedbi prošlosti i sadašnjosti meni 
nepoznat autor ovih je dana na šaljiv i ironičan način 
prokomentirao i neuspjelu kupnju aviona. Na slici koja 
kruži internetom Josip Broz Tito sa širokim osmijehom 
na licu govori: ,Dugo se nisam ovako nasmijao. Ja sam 
imao tvornicu aviona, a vi ni polovne niste u stanju ku- 
piti.“ S obzirom na to da bi se sličan scenarij uskoro 
mogao primijeniti na brodove, ali i na mnoge druge 
proizvode, bojim se da će svaka nova šala izazivati sve 
manje smijeha. 

HDZ (i) BiH 


— 15.1. 2019. 


Čč ok, nevjericu i sveopće zgražanje izazvao je nedavni 
postupak HDZ-ovih političara u Bosni i Hercegovi- 
ni. Za one koji ne “znaju što se dogodilo, evo kratkog 
povijesnog uvoda. 

U proljeće 1991. predsjednik HDZ-a Franjo Tuđman 
ospjednut proširivanjem granica Hrvatske na susjednu 
BiH započeo je seriju (tajnih) razgovora sa Slobodanom 
Miloševićem opsjednutim proširivanjem granica Srbije, 
također na BiH. Svoju motivaciju predsjednik HDZ-a 
pronalazio je u kartama Banovine Hrvatske iz 1939., ali 
i tezi koju je sam smislio, da je Bosna ionako ,povijesni 
apsurd“. 

U proljeće 1992. u Grazu se potpredsjednik HDZ-a 
BiH uz odobravanje predsjednika hrvatskog HDZ-a sa- 
stao s liderom Srba u BiH, budućim optuženikom za 
ratne zločine Radovanom Karadžićem. Prema svjedo- 
čenju ondašnjeg visokog dužnosnika HDZ-a, tada je 
»uspostavljena važna i trajna suradnja između besan- 
skih Hrvata i bosanskih Srba“, a sam sastanak bio je 

»puka formalizacija brojnih zajedničkih operacija poje- 
dinih zapovjednika na terenu — od iznajmljivanja tenko- 
va do razmjene i plaćanja naftom pojedinačnih ustupa- 
ka na bojnom polju od strane srpskih zapovjednika“. 

U jesen 1992. hrvatske postrojbe povukle su se iz Bo- 
sanske Posavine, čime je uspostavljen koridor Knin-Ba- 
nja Luka-Bijeljina-Beograd koji je omogućio spajanje 
Srbije s paradržavama bosanskih odnosno hrvatskih 
Srba. O tome da je Bosanska Posavina izdana od hrvat- 
skog državnog vrha predvođenog HDZ-om, i da je iz- 
daja zapravo rezultat pregovora između srpskih i 
HDZ-ovih političara, govorili su u posljednjih dvade- 
setak godina brojni sudionici tih događaja. Jedan od 
njih, akademik Dušan Bilandžić, kojeg je predsjednik 
HDZ-a imenovao da pregovara sa srpskim stručnjaci- 
ma o podjeli BiH, navodi da dogovor o predaji Bosan- 
ske Posavine Srbima nije postignut na spomenutom 
sastanku u Grazu, nego godinu prije na jednom od 
spomenutih sastanaka predsjednika HDZ-a i srpskog 
lidera Slobodana Miloševića. Zašto su se unatoč dogo- 
vorima u Posavini ipak vodile borbe, Bilandžić odgo- 
vara: ,Tuđman i Milošević su dogovorili sukobe u 
ovom kraju kako javnost ne bi uvidjela da je Posavina 
predana bez borbe!“ 

Nakon što su 1993. i 1994. vođe bosanskih Srba otka- 
zale poslušnost Slobodanu Miloševiću, ovaj se odlučio 
na blokadu granice između Srbije i Republike Srpske na 
Drini. Znate li kome se u tom trenutku za pomoć obra- 
tio Radovan Karadžić? Predsjedniku HDZ-a Franji 

Tuđmanu. Prema riječima jednog tadašnjeg hrvatskog 
dužnosnika, Tuđman je naložio da se pomogne Ka- 
radžiću odnosno Republici Srpskoj isporukama nafte i 
novčanim transakcijama. 

Ovdje ću stati u nabrajanju svih susreta, pregovora 
i dogovora koje su predstavnici HDZ-a vodili s pred- 
stavnicima Srba iz Republike Srpske, i Srbije, i samo 
podsjetiti čitatelje na dvije važne činjenice. Prvo, sve 
navedeno događalo se tijekom rata u kojem su Hrvati 
i Srbi bili na suprotnim stranama. I drugo, možda i 
najbitnije, dok su se hrvatski i bosanskohercegovački 
hadezeovci susretali s Karadžićem i Miloševićem, s 
područja nad kojima su kontrolu imale srpske vlasti 
hrvatsko je stanovništvo gotovo u potpunosti pro- 
tjerano. 

Ali da se vratim na sam početak teksta i razlog zašto 
sve ovo pišem. Dvadeset četiri godine nakon završetka 
rata, 9. 1. 2019. predsjednik HDZ-a BiH svratio je na 
kavu, kolače i rakiju u Banju Luku kako bi prvom čo- 
vjeku Srba u BiH onako kolegijalno čestitao dan njego- 
va entiteta. I time uzburkao javnost. Gledajući unatrag, 
zar je moguće da kraj svih navedenih (i nenavedenih) 
primjera koji su za posljedicu imali masovne zločine, 
ubojstva, progone i pljačku, tek ovaj čin vodstva HDZ-a 
izazove zgražanje hrvatske javnosti? 

Umjesto odgovora, preporučio bih svima na ,ovim 
prostorima“, dok razmišljaju o prošlosti ili kad planira- 
ju budućnost, da se što češće zamisle nad riječima veli- 
kog Meše Selimovića: 

»Zar može čovjek tako potpuno uspavati svoju 
savjest? Zar može prekinuti misao, kao konac, i 
zabraniti sebi razmišljanje o posljedicama, ne že- 
leći da zna za njih? Eto, izgleda da može. Nagon 
nas brani potpunim zaboravom, da bi nas spasao 
od mučenja zbog odgovornosti. Ako je tako, a 
drugog objašnjenja nema, onda je čovjek prilično 
prljav stvor, čak i kad nije svjestan svojih postu- 
paka. Jer, neće da ih bude svjestan!“ 

Holokaust naš svagdašnji 


— 22.1. 2019. 


P rije točno osamdeset godina jednom lijepom sred- 
njoeuropskom gradiću tko zna koji put u povijesti 
novi su vladari promijenili ime. Nije u tome bilo ničeg 
neobičnog. Uostalom, brojni su gradovi širom svijeta 
kroz svoju povijest mijenjali imena. Ova će promjena, 
međutim, zauvijek ostati simbolom i podsjetnikom na 
vjerojatno najveće zlo koje čovjek može počiniti dru- 
gom čovjeku. Ime tog pitoresknog poljskog gradića je 
Oswiecim. Nakon njemačke okupacije 1939. grad mije- 
nja ime u Auschwitz. 

U njegovoj neposrednoj blizini već sljedeće godine 
osnovan je najveći i najpoznatiji nacistički logor smrti. 
Pet godina poslije, nakon što su jedinice Crvene armije 
u siječnju 1945. oslobodile logor, bilanca njegova ,rada“ 
bila je zastrašujuća. Od oko 1,3 milijuna deportiranih 
osoba, njih oko 1,1 milijun je u samom logoru i ubijeno. 
Najčešći način usmrćivanja bile su plinske komore. Go- 
tovo milijun ubijenih, ili 90 % od ukupnog broja, bili su 
pripadnici židovskog naroda. Unatoč nevjerojatnoj 

brojci, bio je to samo manji dio od ukupno 6 milijuna 
Židova koji su izgubili život u sklopu nacističkog pro- 
jekta izgradnje novog svjetskog poretka. 

Oslobađanje Auschwitza i očit nacistički poraz nisu 
omeli ustaške vlasti u daljnjem provođenju svoje rasi- 
stičke i genocidne politike. Kao što će promijenjeno 
ime gradića Oswiecima postati sinonimom za nacistič- 
ki teror i holokaust, ustaše su sličnu nepravdu nanijele 
malom mjestašcu na obali rijeke Save. Bez obzira na 
sve ostale događaje u prošlosti i budućnosti, prva aso- 
cijacija na Jasenovac zauvijek će ostati najveći koncen- 
tracijski logor na području NDH, stratište u kojem je na 
temelju brojnih zakonskih odredbi poput onih ,O ra- 
snoj pripadnosti“ ili ,O zaštiti arijske krvi i časti Hrvat- 
skog naroda“ na najbrutalniji način živote izgubilo više 
od 80 tisuća ljudi. ,Najbrutalniji način“ podrazumije- 
vao je uglavnom ubijanje nožem ili drvenim maljem. 
Vatreno oružje rjeđe se koristilo zbog buke koju je stva- 
ralo i zbog štednje streljiva. Najveći broj ubijenih bili su 
pripadnici srpskog naroda, a zatim židovskog i rom- 
skog naroda. Uzevši u obzir i ostala mjesta stradanja, 
kao i deportacije u nacističke logore smrti, u holokaus- 
tu koji su provele ustaše stradalo je gotovo 80 % Židova 
s područja NDH. 

Iako je Auschwitz bio samo jedno od brojnih mjesta 
na toj ,topografiji terora“, zbog obima i karaktera zlo- 
čina Ujedinjeni su narodi 2005. upravo datum oslobo- 
đenja tog logora, 27. siječnja, proglasili Međunarodnim 
danom sjećanja na žrtve Holokausta. Zamisao je bila 

da se prisjećanjem na tu neopisivu tragediju i ciljanim 
edukativnim aktivnostima onemogući antisemitizmu, 
rasizmu, vjerskoj i nacionalnoj netrpeljivosti da više 
ikad postanu dominantne pojave u društvu. 

U skladu s tim razvijao se i odnos prema povije- 
snom revizionizmu. U demokratskim društvima osu- 
da relativiziranja zločinačkih režima i negiranja zloči- 
na nije prepuštena isključivo povjesničarima. To je za 
većinu političara, novinara, intelektualaca i ostalih gra- 
đana odavno postala ne samo stvar opće kulture nego 
i društvene higijene. 

Zbog svega navedenog smatram da bi u Hrvatskoj 
trebalo ukinuti Dan sjećanja na žrtve holokausta. I, 
uzevši u obzir ponašanje velikog broja utjecajnih akte- 
ra u društvu, uvesti - Godinu sjećanja. Jer očito je da 
(samo) jedan dan godišnje, bez obzira na to što ga obi- 
lježavamo već desetak godina, u hrvatskom slučaju 
nije dovoljan. 

Možda bi tek nakon jednogodišnjeg edukativ- 
no-istraživačkog projekta predsjednica, obilazeći sve 
županijske centre i njihove arhive, napokon otkrila da 
»Za dom spremni“ nije stari hrvatski pozdrav, nego is- 
ključivo ustaški i time apsolutno neprihvatljiv. 

Možda bi nakon nekoliko poziva u goste uglednim 
svjetskim istraživačima, a ne hrvatskim kvazipovjesni- 
čarima i revizionistima, urednici i voditelji na nacio- 
nalnoj televiziji shvatili da je u suprotnosti s istinom, 
pa čak i ustavom, promovirati knjige koje negiraju 
ustaški genocid i holokaust. 

Možda bi vlada prestala podržavati organizacije i 
skupove koji ustaške logore za djecu nazivaju ,prihva- 
tilištima“, a nasilno oduzimanje djece od majki ,zbri- 
njavanjem siročadi“, ako bi se organizirala višednevna 
druženja na kojima bi preživjeli logoraši, tzv. ,kozarač- 
ka djeca“, pojedinim ministrima i njihovoj djeci prepri- 
čavali kako je izgledalo djetinjstvo u jednom takvom 
»prihvatilištu“. 

Možda nekim hrvatskim gradonačelnicima i grad- 
skim vijećnicima nakon sudjelovanja u jednogodiš- 
njem, nazovimo ga ,rasističkom reality showu“, u ko- 
jem bi morali trpjeti sve što u rasističkom režimu trpi 
pripadnik ,niže rase“, ne bi više nikad palo na pamet 
davati imena ulica po Mili Budaku, Juliju Makancu i 
sličnim potpisnicima rasnih zakona i ideolozima rasi- 
stičke i šovinističke politike. 

Možda bi uvođenjem obaveznog jednogodišnjeg 
programa , Čitanje Biblije s razumijevanjem“ po hrvat- 
skim katoličkim župama u zemlji i inozemstvu neki 
svećenici napokon shvatili da su Pavelićevi i Luburiće- 
vi pogledi na ljudska prava u potpunoj suprotnosti s 
onima Isusa Krista. 

Svi ovi ,možda“ podrazumijevaju neznanje. U tom 
slučaju ne bi trebalo štedjeti ni vremena ni sredstava da 
se ono što je pogrešno naučeno ispravi. Ali što ako živi- 
mo u zemlji u kojoj navedene aktere i dobar dio stanov- 
ništva ne zanimaju znanstveno utemeljene činjenice? 
Ili još gore, ako u svom svjetonazoru i domoljublju pro- 
nalaze opravdanja za te činjenice? 

Onda nam ne preostaje drugo nego im svakodnev- 
no i na sve moguće načine davati do znanja da nas je 
više. I da su, bez obzira na to koliko se danas osjećali 
jakima, njihovi stavovi kako u prošlosti tako i buduć- 
nosti osuđeni na poraz! 

Sisak — ,30 year challenge“ 


— 29.1. 2019. 


] nternetom je zavladao novi trend — ,,10 year challen- 
ge“. Ljudi pokazuju svoje današnje slike i one otprije 
deset godina kako bi se vidjelo jesu li se, i na koji način, 
u tom razdoblju promijenili. Odlučio sam se uključiti u 
ovu priču, ali na malo drugačiji način. Umjesto svojih, 
usporedit ću slike svog rodnog grada. S obzirom na to 
da je on star više od dvije tisuće godina, razdoblje us- 
poredbe rastegnuo sam s 10 na 30 godina. 

Dakle, razlikuje li se, i po čemu, Sisak iz 1989. od 
ovog današnjeg iz 2019.? 

Za početak, u tih 30 godina grad je izgubio četvrtinu 
svog stanovništva i više od polovine zaposlenih. Te, ne 
tako davne 1989., posao je imalo više od 30 tisuća ljudi, 
a danas njih svega 11 tisuća. Jedna od najindustrijalizi- 
ranijih općina u puno većoj državi, pretvorila se u soci- 
jalni slučaj u znatno manjoj državi. Neka od jakih, veli- 
kih i svjetski poznatih poduzeća poput Radonje, 
Segestice, Dunavskog Lloyda, Siscije ili više ne postoje 
ili životare sa svega nekoliko desetaka zaposlenih. 

Najtragičniju sudbinu doživio je sisački, hrvatski i 
jugoslavenski div Željezara. Od oko 14 tisuća iz 1989. 
danas na istoj lokaciji radi oko stotinjak radnika! Ako 
se u potpunosti ne zatvori, toj brojci se u skoroj buduć- 
nosti može samo nadati posljednji preživjeli sisački in- 
dustrijski velikan Rafinerija, koja danas ima pet puta 
manje zaposlenih nego 1989. 

Sisak je u posljednjih trideset godina doživio ,,su- 
mrak“ i na svim ostalim područjima. Uzmimo npr. 
osnovnu školu u koju je 1989. išao moj prijatelj, a 2019. 
ide njegova kći. Od tadašnjih šest prvih razreda, i u 
svakom po tridesetak učenika, danas su ostala tri prva 
razreda s po jedva dvadeset učenika. I u gimnaziji je 
situacija podjednako alarmantna. U razredu u koji sam 
ja išao 1989. bilo je više od 30 učenika, a danas ih je ne- 
rijetko manje od 20. 

Sva sisačka poduzeća vodila su 1989. brigu o stam- 
benom zbrinjavanju svojih radnika. Samo je Željezara 
izgradila gotovo četiri tisuće stanova i poklonila ih svo- 
jim radnicima! Danas, 2019., podjednako je suludo ne 
samo očekivati nego uopće i zamišljati situaciju u kojoj 
netko nekom poklanja bilo što, a kamoli stan. 

Vodila se 1989. i briga o odmoru, rekreaciji i kulturi. 
Većina građana Siska mogla si je tada, uglavnom za- 
hvaljujući odličnom sustavu odmarališta, priuštiti od- 
lazak na ljetovanje ili skijanje. Kolone autobusa prevo- 
zile su organizirano svaki tjedan sisačke radnike i 
učenike u Zagreb u posjet nekom muzeju ili kazalištu. 
I sam Sisak bio je grad u kojem se kultura stvarala i 

pomagala. Te 1989. već je gotovo dvadeset godina po- 
stojala Kolonija likovnih umjetnika na koju su dolazili 
neki od najpoznatijih jugoslavenskih kipara i slikara, 
dok je Književna nagrada Željezare Sisak bila jedna od 
najprestižnijih nagrada toga tipa u državi. Trideset go- 
dina poslije, odlazak na ljetovanje i skijanje za većinu je 
Siščana nedostižni luksuz. Odmarališta su ili u sumnji- 
vim okolnostima prodana ili godinama propadaju i da- 
nas su u stanju neprepoznatljivosti. Sisak 2019., kao ni 
posljednjih nekoliko desetljeća, nije mjesto u koje ista- 
knuti umjetnici i ostali kulturni radnici dolaze po na- 
grade. Sve rjeđe je mjesto u koje uopće dolaze. 

Građani Siska mogli su 1989. svakodnevno gledati 
po dvije filmske projekcije u tri (zimi i četiri) kina, dok 
2019. to mogu u samo jednom, i to ne svaki dan, nego 
samo vikendom. Gotovo svaki tjedan u Sisku su 1989. 
nastupali neki od najpoznatijih jugoslavenskih rock-ben- 
dova. Ako je suditi po prethodnoj godini, Siščani u cije- 
loj 2019. mogu očekivati svega nekoliko nastupa hrvat- 
skih ,zvijezda“. 

Godine 1989. Sisak je živio punim plućima. Godine 
2019. Sisak preživljava na aparatima za disanje. 

Na slici Siska 1989. visoke peći potpaljuju radnici 
svih nacionalnosti, komunisti i nekomunisti, vjernici i 
ateisti. Na njoj brodovi krcati teretom plove Kupom i 
Savom. Stotine mladih šeću korzom, zabavljaju se po 
diskoklubovima i bave se sportom svojevoljno, a ne vo- 
ljom roditelja. Da, na toj slici postoji samo jedna Partija 
ina toj slici nema demokratskih izbora. 

Na slici Siska 2019. su demokratski izbori na koje 
sve manje Siščana izlazi i demokratski izabrani politi- 
čari kojima većina Siščana nimalo ne vjeruje. Na toj sli- 
ci kolone automobila i autobusa ne voze u smjeru si- 
sačkih tvornica, nego prema Zagrebu ili nekamo puno 
dalje. Teško će na slici Siska 2019. svoje mjesto naći en- 
tuzijazam, solidarnost, idealizam i nada. Ali bojim se 
da će previše mjesta biti za sebičnost, nepovjerenje u 
(demokratske) institucije i lažni (lokal)patriotizam. 

Sličnih scenarija, u kojima razne ekonomske, politič- 
ke i društvene tranzicije ugroze samu egzistenciju ne- 
kog grada ima, naravno, i u puno stabilnijim država- 
ma. Ali, dok se tamo radi o pojedinačnim slučajevima, 
u Hrvatskoj je to, kao i u ostalim postjugoslavenskim 
državama, masovna pojava. 

Svoj ,challenge“ s prošlošću ti su gradovi očito iz- 
gubili. Bojim se i pomisliti kako će proći onaj s 
budućnošću. 

Za Europski sud — nespreman! 


e— 5.2. 2019. 


E uropski sud za ljudska prava odbacio je tužbu hr- 
vatskog nogometaša Josipa Šimunića u kojoj se 
ovaj žali na rad hrvatskih sudova i optužuje ih da su 
mu, kažnjavajući ga zbog izvikivanja ustaškog pozdra- 
va ,Za dom — spremni“, povrijedili pravo na slobodu 
izražavanja. U tužbi i dalje tvrdi da se radi o starom 
hrvatskom pozdravu. Šimunić i njegovi odvjetnici ima- 
li su zapravo vrlo jednostavan zadatak. Trebali su pro- 
naći samo jedan jedini pisani trag koji dokazuje da je 
itko ikad u hrvatskoj povijesti upotrebljavao taj po- 
zdrav prije (i osim) ustaša. I gle čuda, ni on ni njegovi 
odvjetnici, ali ni svi ostali ,stručnjaci“ za povijest po 
opskurnim internetskim portalima, TV emisijama, pa 
čak ni hrvatska predsjednica, nisu uspjeli pronaći taj 
jedan jedini dokaz! Znači li to da će prestati spominjati 
»stari hrvatski pozdrav“? Naravno da ne znači, jer (nji- 
ma) činjenice ionako nikada nisu bile bitne. E sad, zna- 
jući da će i dalje ustrajati na svom pravu na stav unatoč 
nepostojanju argumenata kojima bi potvrdili taj stav, 

predložio bih jedno kompromisno rješenje. Budući da 
za nekoga tko je rođen 30-ih godina 20. stoljeća kažemo 
da je star, onda i pozdrav koji su Hrvati, pripadnici 
ustaške organizacije, izmislili baš tih godina možemo 
nazvati osamdeset godina starim hrvatskim (i, narav- 
no, ustaškim) pozdravom. 

Da činjenice u Hrvatskoj nisu bitne pokazuje još jed- 
na zanimljiva i znatno lakše rješiva ,nedoumica“. Ako 
za otkrivanje porijekla ustaškog pozdrava treba izdvo- 
jiti vremena za kopanje po arhivima i starim knjigama, 
za dokazati izvornost najčešće korištenog navijačkog 
pokliča ,U boj, u boj, za narod svoj“ trebat će vam ne- 
koliko minuta i prosječno poznavanje hrvatskog jezika. 
S obzirom na općeprihvaćeno mišljenje da se radi o sti- 
hu iz hrvatske junačke opere ,Nikola Šubić Zrinski“, 
procedura je vrlo jednostavna. Potražite na internetu 
tekst opere, ako nećete cijele, barem najpoznatije arije 
»U boj, u boj“, i pokušajte pronaći riječi ,,u boj, u boj, za 
narod svoj“. Ne ide? Pa naravno, kad ih u toj operi 
nema. Ako vas je ta spoznaja iznenadila, pravi šok tek 
slijedi. Dakle, da, postoji jedna pjesma koja u sebi ima 
spomenuti stih, ali ju je 1876. napisao srpski pjesnik Jo- 
van Jovanović Zmaj. Zove se ,Bojna pesma“ i govori o 
pozivu na oslobađanje Srba od Turaka. Pošto je napisa- 
na ćirilicom, za one koji ne znaju čitati ovo omraženo 
pismo evo prijevoda samog početka pjesme: ,U boj! Za 
narod svoj! Da crnoj noći svane, Da jako sunce grane, 
Da Srbin lance zdere, I tešku kletvu spere, Kletvu sa 
srama svog / Pa da nas vidi Bog! Za narod svoj, Napred 

/ U sveti boj! / U boj! U boj! Za narod svoj!“ Hm, i što 
ćemo sad?! Hoće li činjenica da znamo porijeklo i kon- 
tekst, te da je više nego jasno da se fraza ,narod svoj“ 
odnosi na srpski narod, utjecati na daljnje korištenje 
omiljenog navijačkog pokliča? Naravno da neće, pa to 
su ipak samo činjenice. Koje bismo, naravno, mogli 
iskoristiti i u vlastitu korist, i pokazati cijelom svijetu 
da nismo neobrazovani nacionalisti, već da naprotiv 
više od ičega cijenimo dobru poeziju. Pa čak i onu srp- 
sku na ćirilici. 

No spomenute ,dvojbe“ manje su važan dio proble- 
ma. Sve ovo pišem iz potpuno drugog razloga i zato ću 
se na tren vratiti pozdravu s početka priče. Naravno da 
su ga izmislili ustaše i naravno da su to znali i oni koji 
su početkom 90-ih godina prošloga stoljeća osnivali 
HOS. Pa baš zato su ga i počeli upotrebljavati. Nisu se 
oni tada, za razliku od današnjih desničara, ni bojali ni 
sramili javno reći da su poštovatelji ustaškog pokreta, 
NDH i Ante Pavelića. Niti su se ikada skrivali iza fraze 
»stari hrvatski pozdrav“. 

Ono što mene puno više muči od upotrebe simbola 
jest pitanje kako je i zašto ustaštvo postalo mjera za 
hrabrost i prihvatljiv oblik patriotizma. Jer, mogu do- 
nekle shvatiti zaljubljenike u vojnu povijest kad pišu o 
uspjesima vojske Trećeg Reicha, koja je munjevitim ra- 
tovanjem osvojila gotovo cijelu Europu. Ali, ustaše 
nisu borbom osvojili vlast u Hrvatskoj! Pavelića su Hi- 
tler i Mussolini instalirali da u njihovu korist samo 
upravlja Hrvatskom i time omogući njezino bespošted- 

no pljačkanje i osiromašivanje. Gdje je tu hrabrost i što 
je to patriotsko u dopuštanju pljačke i odricanju od ve- 
likog dijela teritorija? 

Stvari se nisu mijenjale ni tijekom rata. Umjesto da 
junačkom borbom, u suradnji s njemačkom i talijan- 
skom vojskom, ali i četničkim odredima, slome otpor u 
početku jedva naoružanih partizana, oni su svoju ,,hra- 
brost“ pokazivali masovnim i svirepim ubijanjem Srba, 
Židova, Roma i nepoželjnih Hrvata. Što je to točno hra- 
bro u ubijanju maljem ili nožem nevinih civila u Glini, 
Jadovnom ili Jasenovcu? 

Imali su ustaše priliku hrabrost i patriotizam poka- 
zati ina samom kraju rata. Od tako hrabrih dečki bilo 
je za očekivati da Zagreb pretvore u neosvojivu tvrđa- 
vu i ne dopuste Jugoslavenima i komunistima da goto- 
vo bez ispaljenog metka preuzmu glavni grad Hrvat- 
ske. Umjesto takvog ,spartanskog scenarija“ napustili 
su svoju domovinu onako kako su u nju i došli. Skrive- 
ćki i bez borbe. 

Svi narodi u svojoj povijesti imaju događaje i ličnosti 
koje trebaju osuditi i sramiti ih se. U hrvatskom slučaju 
ustaše i NDH u potpunosti ulaze u tu kategoriju. 
Naravno, kao i svi ostali, i Hrvati imaju cio niz događa- 
ja i ličnosti u svojoj povijesti na koje mogu biti ponosni. 
Bilo bi lijepo da u tom traženju, umjesto ratnicima, 
malo više pažnje posvetimo književnicima, izumitelji- 
ma, kulturnjacima, humanitarcima i svima onima koji 
su bili spremni žrtvovati vlastiti život kako bi spasili 
tuđi. 

Naravno, da bismo pronašli takve primjere trebalo 
bi poslušati savjet nogometaša s početka priče. Kada su 
ga upozorili da nije u pravu u vezi s ustaškim pozdra- 
vom, on je svima poručio da bi “trebali malo bolje pro- 
čitati povijest". Pa eto, kad već on nije, vi si dajte 
truda. 

Sto je ispravno — 
Krist ili Hristos? 
o 12.2. 2019. 


uknuo je novi verbalni rat na relaciji Hrvatska — 

Srbija. Protagonisti su ovaj put svećenici dviju 
vjerskih zajednica koje su toliko različite da je njihovo 
međusobno nerazumijevanje i prepucavanje lako shva- 
tljivo i opravdano. Radi se o zbilja ogromnim i nepre- 
mostivim razlikama, pa bih ovom prilikom ukazao 
samo na one najvažnije. 

Pripadnici jedne zajednice vjeruju da se njihov spasi- 
telj, ujedno Sin Božji, zove Isus Krist, dok drugi spase- 
nje očekuju također od Sina Božjeg, ali se u njihovu slu- 
čaju radi o različitoj osobi, koja se zove Isus Hristos. 

S obzirom na oblik sprave za mučenje na kojoj je 
ubijen njihov mesija, prvi su kao simbol vjere uzeli 
znak koji zovu križ. Mesija ovih drugih također je ubi- 
jen na jednoj spravi za mučenje, ali potpuno drugačijeg 
oblika, pa su oni zato kao simbol vjere uzeli znak koji 
zovu krst. 

Tako se dogodila nevjerojatna slučajnost da se ,,sveto 
pismo“ i jednih i drugih jednako zove (Biblija), sadržaj 

svoje vjere na temelju tog ,Pisma“ prvi šire putem 
evanđelja, a drugi su se odlučili za bitno drugačiji pri- 
stup, pa sadržaj svoje vjere šire putem jevanđelja. 

Na samom početku zaboravio sam ono najvažnije, 
odnosno imena ovih dviju vjerskih zajednica. Da sam 
to spomenuo odmah, vjerojatno ne bih ni trebao navo- 
diti druge razlike. Jer, kad čujete da jedni sebe nazivaju 
kršćanima, a drugi hrišćanima, već na prvu vam po- 
staje jasno da se radi o zajednicama koje malo toga 
imaju zajedničkog. 

S obzirom na sve navedene razlike, ali i nadaleko 
poznatu posvećenost njihovih duhovnih pastira trans- 
cendenciji, razumljivo je da su i prijepori između ovih 
zajednica u posljednjih nekoliko desetljeća bili primar- 
no teološko-filozofskog karaktera. 

I tako, dok su jedni u svojim vjerskim načelima pro- 
nalazili opravdanje za blagoslov srpskih tenkova, dru- 
gi su iz svoje vjere crpili argumente za blagoslov hrvat- 
skih topova. Nikako se nisu mogli složiti oko toga tko 
je živio više u skladu s vjerskim i moralnim načelima, 
pa su jedni odlučili isticati vrijednosti četničkog pokre- 
ta i držati parastose za njihovog vođu Dražu Mihailo- 
vića, a drugi veličati ustaški pokret i držati mise zaduš- 
nice za njihovog poglavnika Antu Pavelića. Dubinskom 
analizom religijskih tekstova i jedni i drugi ,pastiri“ su 
dolazili do spoznaje kako njihovi vjernici mogu biti is- 
ključivo žrtve rata, ali nikako i ratni zločinci. 

U nekoliko stvari između vodstava ovih dviju vjer- 
skih zajednica postoje ipak i velike sličnosti. Smetaju 

im laži, neutemeljene optužbe i teške riječi. Naravno, 
isključivo kada ih izgovore oni drugi, nikad kada to 
učine oni sami. Zajedničko im je i to što iz fokusa njiho- 
va djelovanja prečesto nestane čovjek. Nasuprot tome, 
središnje mjesto njihova zanimanja postale su kategori- 
je koje u svetim pismima, napisanima na latinici ili ćiri- 
lici, čak i ne postoje. Tako se od dobra čovjeka, pa i 
vjernika, više cijeni dobar ili po mogućnosti ,veliki“ 
Hrvat ili Srbin. Umjesto zajednice mira, ljubavi i me- 
đusobne solidarnosti, često se više pažnje posvećuje 
izgradnji jake, homogene i po mogućnosti etnički što 
čišće nacionalne zajednice. 

Uzevši sve navedeno u obzir, prije nekog novog pi- 
sma ispunjenog otrovnim strelicama, možda bi pogla- 
varima spomenutih kršćanskih (i hrišćanskih) zajedni- 
ca pametnije i korisnije bilo pročitati što je Pavao iz 
Tarza, kojeg i jedni i drugi smatraju svecem, poručio 
narodu koji je na pogrešan način počeo shvaćati kr- 
šćanstvo: ,, Uistinu, svi ste po vjeri sinovi Božji u Kristu 
Isusu. Jer, svi koji ste u Krista kršteni, Krista ste obukli. 
Nema tu više ni Židova ni Grka! Nema više ni roba ni 
slobodnjaka! Nema više ni muškog ni ženskog! Jer ste 
svi samo jedan u Kristu Isusu!“ Svoje obraćanje Pavao 
započinje riječima: ,O nerazumni Galaćani! Tko li vas 
je to začarao?“ Bilo je to prije dvije tisuće godina negdje 
u Maloj Aziji. Od tada do danas svijet i kršćanstvo pro- 
mijenili su se do neprepoznatljivosti. 

Narod Galaćana u međuvremenu je izumro, a i sv. 
Pavao već odavno nije na ovom svijetu. Ali i bez njego- 

ve pomoći mislim da nije teško zaključiti da ,nerazu- 
mnih“ i ,začaranih“ naroda i dalje ne nedostaje. 

Sva sreća što ni Hrvati ni Srbi, posebno oni među 
njima koji se smatraju kršćanima, ne pripadaju u tu 
kategoriju. 

Desna skretanja 


— 19. 2. 2019. 


jećate li se onog slučaja kada su se poznati talijan- 

ski političari, članovi Komunističke i Socijaldemo- 
kratske partije, dakle ljevičari, proglasili gradonačelni- 
cima Zare, Fiume i Spalata u egzilu? Ili one priče otprije 
nekoliko godina kada su hrvatski političari s ljevice, 
zajedno sa svojim kolegama ljevičarima iz Slovenije i 
Mađarske, odlučili na granicu postaviti bodljikavu 
žicu, kako bi svoje narode zaštitili od rasne i vjerske 
nečistoće? 

Ako već ne pratite politiku, onda se sigurno sjećate 
bar svih onih navijačkih skandala po hrvatskim stadio- 
nima, kada bi navijači antifašisti s jedne tribine zagrmi- 
li ,smrt fašizmu“, a oni s druge još gromoglasnije uz- 
vratili ,sloboda narodu“. A zatim svi zajedno, šake 
stisnute uz čelo, počeli skandirati ,Ju-go-sla-vi-ja“? 
Vjerojatno nije teško prisjetiti se ni svih onih tučnjava 
koje su po Hrvatskoj, ali i diljem Europe, izazvali mladi 
hrvatski ljevičari s tetoviranim srpovima i čekićima. A 
tek objave na Facebooku? Tko ne pamti užasavajuće 

statuse hrvatskih ljevičara u kojima prijete homoseksu- 
alcima, crncima i Arapima. Ili grafite, koji svakodnev- 
no niču širom Hrvatske, na kojima uz zvijezdu peto- 
kraku obavezno stoji i poruka ,smrt katolicima“. 

Svima je, vjerujem, još u živom sjećanju vandalizam 
hrvatskih ljevičara koji su godinama rušili tisuće spo- 
menika posvećenih Domovinskom ratu i oštećivali plo- 
če s imenima ulica nazvanih po poginulim hrvatskim 
braniteljima. Ne treba vjerojatno podsjećati ni na broj- 
ne šovinističke izjave hrvatskih rokera koji se smatraju 
ljevičarima, a posebno na njihove pjesme koje slave po- 
stojanje komunističkih logora i zatvora. 

Naposljetku, najlakše je možda prisjetiti se svih onih 
izjava hrvatskih intelektualaca ljevičara koji uporno 
negiraju da se išta dogodilo nakon predaje kod Blei- 
burga, a kada govore o Golom otoku isključivo spomi- 
nju dramske i plesne priredbe koje su se tamo održava- 
le svakog Prvog maja. 

Ukoliko se ipak ničega od navedenog ne sjećate, 
ne brinite se, nije u pitanju demencija ili Alzheimero- 
va bolest. Ništa od toga nije se dogodilo i teško je za- 
misliti da će se ikada dogoditi. Ali ne bojte se, ipak se 
Hrvati ne moraju kititi perjem tuđih huligana ili pra- 
viti važnima izmišljenim događajima. I mi svoje ko- 
nje za utrku u mržnji imamo. Najčešće ih skupnim 
imenom zovemo — desničari. Naravno, to nipošto ne 
znači da svi (hrvatski) desničari podržavaju govor 
mržnje ili prema drugima i drugačijima postupaju iz 
mržnje. 

Nimalo slučajno, talijanski političari koji posežu za 
hrvatskim teritorijem, većina hrvatskih ratnih profitera 
i hrvatskih političara koji su po sudovima ili zatvorima 
zbog kriminala, hrvatski navijači koji svojim vandaliz- 
mom sramote Hrvatsku, hrvatski pjevači i sportaši koji 
na koncertima i po stadionima uzvikuju ustaške po- 
zdrave, hrvatski ,grafiteri“ koji po zidovima ispisuju 
slovo ,,U“, crtaju kukaste križeve i poručuju da treba 
ubiti Srbina, Židova ili pedera, hrvatski intelektualci 
koji veličaju NDH, negiraju zločinački karakter ustaš- 
kog pokreta i umanjuju broj žrtava u logoru Jasenovcu, 
hrvatski borci za kulturnu čistoću koji su porušili i 
oštetili više od tri tisuće antifašističkih spomenika... svi 
odreda smatraju se desničarima. 

I tko nakon svega navedenog može osporiti da su 
najveći domoljubi u Hrvatskoj upravo njezini desniča- 
ri? Da istinski vjernik (čitaj: katolik) teško može biti 
netko tko nije desničar? Da hrvatsku tradiciju i kulturu 
itko može poštivati više od pravog desničara? Da naci- 
onalne interese itko može štititi bolje od nepotkupljivih 
i beskompromisnih hrvatskih desničara? 

Dakle, kome to i dalje nije jasno da Hrvatsku vole, 
čine boljom, pravednijom i naprednijom, više od ikoga 
drugog, hrvatski desničari? 

Pa eto, meni. 

Povijest je učiteljica - hrvatstva? 


— 26.2. 2019. 


B iste li mogli objasniti značenje Ćirila i Metoda za 
razvoj hrvatske kulture i književnosti? Znate li za- 
što su 1358. i 1409. neke od najvažnijih godina u po- 
vijesti Dalmacije? Ili, kada je bila bitka na Mohačkom 
polju i zašto je njezin ishod važan za povijest Hrvata? 
Možete li objasniti razliku između Države SHS i Kralje- 
vine SHS? Naposljetku, biste li znali nabrojiti države u 
čijem je sastavu bila Istra kroz stoljeća? 

Gotovo sam siguran da osim povjesničara, nastav- 
nika povijesti i stvarno rijetkih iznimaka većina Hr- 
vata ne zna odgovor na ova pitanja. A vjerovali ili ne, 
svi koji su se školovali u Hrvatskoj, čak i u vrijeme 
socijalizma, o ovim su događajima učili u dva navra- 
ta. Bez obzira na to u koju osnovnu ili srednju školu 
išli. I još nešto. Svi navedeni primjeri nisu neki manje 
važni događaji. Nisam npr. tražio da se barem jed- 
nom rečenicom opiše vladavina kneza Trpimira, Do- 
magoja ili Branimira, da se pojasni nastanak Vojne 
krajine ili objasni zašto su Stjepan Radić i Svetozar 

Pribičević sklopili koaliciju. A i to se učilo. Također 
dvaput. 

Nakon konstatacije da su svi učili sve, a da rijetko 
tko po završetku školovanja išta zna, nameće se logič- 
no pitanje: čemu (takva) nastava povijesti? 

Posljednjih nekoliko godina radna skupina sastav- 
ljena od nastavnika, metodičara i povjesničara pokuša- 
la je odgovoriti na ovo pitanje. I došli su do zaključka 
da bi svrha učenja povijesti trebala biti poticanje zani- 
manja učenika za proučavanje prošlosti, razvijanje ra- 
doznalosti, imaginacije, analitičkog mišljenja i multi- 
perspektivnosti. Time bi povijest, ali i nastava povijesti, 
uistinu postale učiteljice života. Umjesto ,bubanja na- 
pamet“ i velike količine podataka koji se brzo zabora- 
ve, znanje i vještine koje bi učenici stekli pomogli bi im 
u snalaženju u različitim životnim i profesionalnim 
situacijama. 

Sramota! Pobunili su se odmah zabrinuti domoljubi. 
Nastava povijesti mora prije svega pridonijeti izgradnji 
nacionalnog identiteta! Primarni cilj nije učiniti učeni- 
ka dobrim građaninom, nego dobrim Hrvatom. 

Kakva radoznalost?! Pa da još netko postavi pitanje 
zašto pripadnici pobjedničke hrvatske vojske hladno- 
krvno ubijaju starce srpske nacionalnosti i pale njihove 
kuće nakon što je rat završio. Kakvo analitičko mišlje- 
nje?! Pa da netko zapita zašto Hrvatska 30 godina gos- 
podarski ne napreduje, iako njom više ne upravljaju 
Austrijanci, Mađari ili Srbi? Kakva imaginacija?! Pa da 
se neki učenik zamisli u ulozi djeteta kojeg su ustaše 

odvojili od majke i odveli u ,prihvatilište“. Kakva 
multiperspektivnost?! Pa nećemo valjda dopustiti da 
nam učenici počnu žaliti tuđe žrtve i osuđivati naše 
zločince. 

Koji je cilj nastave povijesti i koja je uloga države u 
tom procesu, možda je najbolje prije nekoliko godina 
objasnio, tko drugi nego jedan svećenik povjesničar. 
On smatra, a bojim se da u takvom stavu nije usamljen, 
kako je ,normalno za očekivati da se udžbenik (povije- 
sti) koji će biti tiskan odobrenjem hrvatskoga Ministar- 
stva znanosti, obrazovanja i športa piše s hrvatskoga 
stajališta i da se u njemu iznose hrvatske istine“. Iskre- 
no, ne znam čemu naglašavanje ovog posljednjeg. Pa 
ima li drugih, osim hrvatskih istina? 

Naravno da pogađate koji je od spomenutih dvaju 
koncepata poučavanja izgubio bitku s hrvatskom real- 
nošću. I što slijedi? Očito stari isprobani recept koji će 
osigurati da povijest zadrži status jednog od najdosad- 
nijih, ali i najirelevantnijih školskih predmeta. Umjesto 
na kvaliteti nastave naglasak će biti na kvantiteti sadr- 
žaja. Umjesto aktivnih sudionika obrazovnog procesa 
učenici će i dalje ostati pasivni promatrači. Da stvar 
bude apsurdnija, povećanje tema iz nacionalne povije- 
sti vjerojatno će izazvati protuefekt. Ako je većina ima- 
la problema s pamćenjem onoga što se do sada učilo, 
kako će tek biti kad se količina informacija poveća. 
Osim toga, bojim se da bi teme iz nacionalne povijesti 
mogle doživjeti sudbinu tema iz NOB-a, revolucionar- 
nog i socijalističkog pokreta. Što se na njima više ustra- 

jalo, posebice na jednostran i tendenciozan način, kod 
učenika se stvarao otpor, a s vremenom i podsmijeh. 

Ono što je možda najvažnije, a što domoljubnim 
dušobrižnicima očito nije jasno, ljubav prema domovi- 
ni i svom narodu ne gradi se na pričama iz prošlosti, 
koliko god one zvučale herojski i romantično. Mlade 
ljude moramo naučiti da poštuju svoju državu, njezine 
zakone, institucije i, naravno, ljude koji u njoj žive. Tek 
kada to nauče postat će svjesni onoga što imaju, ali i 
onoga što bi mogli i trebali imati. 

Trebamo ih naučiti da nekritička samopromocija, 
traženje krivaca za probleme u drugima, ksenofobija i 
etnocentrizam nisu domoljublje, nego nacionalizam. A 
kako je to lijepo rekao francuski predsjednik Macron, 
»nacionalizam je izdaja domoljublja“. 

Kad već naši veliki Hrvati to ne uspijevaju shvatiti, 
pomognimo našim malim sugrađanima da nemaju 
dvojbe oko toga. 

Biti povjesničar u društvu koje ne samo da 
je opterećeno nego i duboko podijeljeno 
kada je u pitanju odnos prema prošlosti, 
poseban je izazov. Naravno, s tim izazovom 
svaki povjesničar nosi se na svoj način. Dio 
kolega glasno i jasno upozorava na opasne 
tendencije u procesu suočavanja s prošlo- 
šću, na revizionizam i negacionizam, na 
laži i obmane koje se koriste kao pogonsko 
gorivo za nacionalizam i šovinizam. Ima i 
onih kolega koji se više vole držati ,po stra- 
ni“, čiji se stavovi u društvu rijetko čuju, 
koji će radije konformistički prešutjeti nego 
javno ukazati na očite zloupotrebe povije- 
sti. Nažalost, ima i onih povjesničara čiji su 
stavovi neposredno utjecali na stanje u ko- 
jem se nalazimo, koji su svoj znanstveni 
integritet podredili ideološkim i (dnevno) 
političkim ciljevima. 

Razmišljajući o svojoj profesionalnoj i 
društvenoj ulozi procijenio sam da pisanje 
znanstvenih radova i držanje nastave stu- 
dentima, koliko god se trudio biti kvalitetan 
i inovativan, nije dovoljno. Zato sam odlu- 
čio iskoristiti sva sredstva kako bih ono 
čime se bavim što više približio najširoj 
javnosti. Cilj je bio rezultate vlastitih istra- 
živanja ,jednostavnim“ jezikom učiniti ra- 
zumljivima, zanimljivima i intrigantnima 
svima koji nisu profesionalni povjesničari. 
Smatrao sam, i sve sam uvjereniji u isprav- 
nost tog stava, da biti znanstvenik i društve- 
no angažiran intelektualac nisu pozicije 
koje jedna drugoj smetaju, već se naprotiv 
izvrsno nadopunjuju. 


